தெலுங்கானா மாநிலம் கோரிய 
முதல் போராளி காலமானார்


ஆந்திராவில் தனித்தெலுங்கான மாநிலம் கோரிக்கையை முதன் முதலாக வலியுறுத்தி போராடியவரும், தெலுங்கானாவின் தந்தை என அழைக்கப்படுபவருமான கொத்தபள்ளி ஜெய்ஷங்கர் (76) நேற்று முன்தினம் மரணமடைந்தார். கடந்த 1969ம் ஆண்டு முதல் ஆந்திராவை இரண்டாக பிரித்து தெலுங்கானா தனி மாநிலம் உருவாக்க வேண்டும் என அவர் முதன் முறையாக முழங்கினார். 
இதற்காக பலவேறு போராட்டங்களை நடத்தினார். ஆந்திராவின் வாரங்கல் மாவட்டத்தைச் சேர்ந்த இவர் பொருளா தாரத்தில் கலாநிதி பட்டம் பெற்றார். அவர் கல்லூரி பேராசிரியராவார்.
வாராங்கல் மாவட்டத்தில் உள்ள காக்காதியா பல்கலைக்கழகத்தின் துணை வேந்தராக பணியாற்றினார். கடந்த சில வருடங்களாக புற்றுநோயால் அவதி யுற்றுவந்த ஜெய்ஷங்கர், ஹைதராபாத்தில் உள்ள தனியார் மருத்துவமனையில் சிகிச்சை பெற்று வந்தார். சிகிச்சை பலனின்றி நேற்று முன்தினம் இறந்தார். 
இவரது உடல் சொந்த மாவட்டமான வாராங்கல்லில் உள்ள ஹனம்கொண்டா நகருக்கு கொண்டுவரப்பட்டது. இவரது மரணம் குறித்து கேள்விப்பட்ட தெலுங் கானா ராஷ்ட்ரீய சமிதி கட்சித் தலைவர் சந்திரசேகரராவ் உடனடியாக வாராங்கல் சென்று அஞ்சலி செலுத்தினார் முன்னதாக கடந்த 2009 ஆம் ஆண்டு டிசம்பர் மாதம் சந்திரசேகரராவ் தெலுங்கான கோரிக்கையை வலியுறுத்தி உண்ணாவிரதம் இருந்த போது கொத்தபள்ளி ஜெய்ஷங்கர் தான் சந்திரசேகரராவிற்கு பழரசம் கொடுத்து உண்ணாவிரதத்தை முடித்து வைத்தார். ஜெய்ஷங்கரின் மறைவுக்கு பல்வேறு கட்சியினர் இரங்கல் தெரிவித்துள்ளனர்.
