


இவ்வருடத்தின் எஞ்சிய காலப்பகுதிக்கான வரவு செலவுத் திட்டம் நேற்று முன்தினம் பதில் நிதியமைச்சர் கலாநிதி சரத் அமுனுகமவினால் பாராளுமன்றத்தில் சமர்ப்பிக்கப்பட்டது. புதிதாக வரிகள் எவற்றையும் விதிக்காததும் நாட்டின் அத்தியாவசிய துறைகளின் அபிவிருத்திக்கான ஆலோசனைகளைக் கொண்டிருப்பதும் இந்த வரவு செலவுத் திட்டத்தின் சிறப்பம்சங்கள்.
ஒரு நாட்டின் தொடர்ச்சியான வளர்ச்சி மாணவர்களிலேயே தங்கியுள்ளது. பல்துறை நிபுணர்கள் திட்டங்கள் தீட்டி முன்னெடுக்கும் அபிவிருத்தி நடவடிக்கைகள் அவர்களுக்குப் பிந்திய காலத்தில் தொடரப்பட வேண்டியது அவசியம். அவ்வாறு தொடரப்படும் பட்சத்திலேயே நாட்டின் தொடர்ச்சியான அபிவிருத்தி உறுதி செய்யப்படும். 
இன்றைய மாணவர்களே நாளைய பல்துறை நிபுணர்கள். இன்றைய கல்வித்துறை முதலீடு நாட்டின் அபிவிருத்தியை எதிர்காலத்தில் முன்னெடுப்பதற்கான முதலீடாகும். கல்விக்கு முக்கியத்துவம் அளிக்கும் வகையில் இலவச பாடப்புத்தக விநியோகத்துக்கும் மாணவர்களின் புலமைப் பரிசில் செலவுகளுக்கும் 7353 மில்லியன் ரூபா வரவு செலவுத் திட்டத்தில் ஒதுக்கப்பட்டுள்ளது.
எங்கள் நாடு ஒரு காலத்தில் உணவுத் தேவையில் தன்னிறைவு பெற்றிருந்தது. பிந்திய கால அரசாங்கங்களின் தவறான கொள்கை காரணமாகப் பெருமளவு உணவுப் பொருட்களை இறக்குமதி செய்ய வேண்டிய துர்ப்பாக்கிய நிலைக்கு நாம் உள்ளாகினோம். 
இதனால் கடனாளியாகும் நிலை ஏற்பட்டது. சத்துமிக்க உணவுப் பொருட்களை உள்ளூரில் உற்பத்தி செய்வதன் மூலம் இத்துர்ப்பாக்கிய நிலையிலிருந்து நாம் மீள முடியும். 
உற்பத்தியை அதிகரிப்பது விவசாயிகளின் பணியெனினும் அரசாங்கம் கைகொடுக்காமல் அது சாத்தியமாகாது. கடந்த வருடங்களைப் போலவே இந்த வரவு- செலவுத் திட்டத்திலும் விவசாய வளர்ச்சிக்கு முக்கியத்துவம் அளிக்கப்பட்டிருக்கின்றது. 
உரமானி யத்துக்கும் விவசாயிகளுக்குக் கடன் வழங்குவதற்கும் உத்தரவாத விலையில் நெல் கொள்வனவு செய் வதற்கும் 35000 மில்லியன் ரூபா ஒதுக்கப்பட்டிருக் கின்றது.
இதேபோல, ஏனைய அத்தியாவசிய சேவைகள் மற்றும் அபிவிருத்திச் செயற்பாடுகளுக்கும் பெருமளவு நிதி ஒதுக்கீடு செய்யப்பட்டுள்ளது.
வரவு- செலவுத் திட்டம் என்றவுடன் சலுகைகளை எதிர்பார்ப்பது நம் மக்களுக்கு வழக்கமாகிவிட்டது. மக்களுக்குச் சலுகைகள் வழங்கத்தான் வேண்டும். ஆனால் அதுவே வரவு- செலவுத் திட்டத்தின் பிரதான நோக்கமாக இருக்கக்கூடாது. நாட்டின் அபிவிருத்தியும் பொருளாதார வளர்ச்சியுமே பிரதான நோக்கங்களாக இருத்தல் வேண்டும். இவ்விரு நோக்கங்களுக்கும் முக்கியத்துவம் அளிப்பதாக இவ்வருட வரவு - செலவுத் திட்டம் அமைந்துள்ளது.
சம்பள அதிகரிப்பு போன்ற சலுகைகள் வரவு- செலவுத் திட்டத்தில் இல்லை என்று குறை கூறுபவர்களும் இல்லாமலில்லை. அடுத்த வருடத்துக்கான வரவு- செலவுத் திட்டத்தில் சம்பள அதிகரிப்பு இடம்பெறும் என்று கலாநிதி சரத் அமுனுகம தமது உரையில் குறிப்பிட்டுள்ளார். 
சம்பள அதிகரிப்புக்கும் வேறு சலுகைகளுக்கும் ஐந்து மாதங்கள் காத்திருப்பதொன்றும் மக்களுக்குப் பெரிய சுமையாகிவிடாது. குறுகிய காலத்துக்காகத் தயாரிக் கப்பட்டிருக்கும் இந்த வரவு - செலவுத் திட்டம் அபிவிருத்தியையும் பொருளாதார வளர்ச்சியையும் இலக்காகக் கொண்டிருக்கின்றது. அடுத்த வருட வரவு - செலவுத் திட்டத்தில் மக்கள் பல உடனடி நன்மைகளை எதிர்பார்க்கலாம்.
