விவசாயிகளுக்கு மூன்றாண்டு காலமுதலீட்டு உதவித் திட்டம்


(கம்பளை தினகரன் நிருபர்)
சிறு ஏற்றுமதிப் பயிர் ஊக்குவிப்பு அமைச்சின் கீழியங்கும் ஏற்றுமதி விவசாயத் திணைக்களம் பல்லாண்டு பயிர்ச் செய்கைக்கான மூன்றாண்டுகால முதலீட்டு உதவித்திட்டத்தினை நடைமுறைப்படுத்துகின்றது. 
இதன்படி கறுவா, மிளகு, கராம்பு, சாதிக்காய், ஏலம், கோப்பி, கொக்கோ, வெனிலா, சேரை, இஞ்சி மற்றும் பைங்கிரிப்புல் போன்ற பயிர்களின் விளைச்சலை மேம்படுத்த இப்பயிர்களை புதிதாக நடல், உற்பத்தித்திறனை அதிகரித்தல் என்பவற்றுக்காக தொழில்நுட்ப அறிவு வழங்கலும் வழிகாட்டலும் நடுகைப் பொருட்கள் இலவசமாக வழங்கல், நிதியுதவி, பயிர் பராமரிப்பு, அறு வடையின் பின் தரமான பதப்படுத்தல் பயிற்சியளித்தல், உற்பத்திகளை சந்தைப்படுத்தல் வழிகாட்டல் போன்ற உதவிச் சேவைகள் வழங்கப்படவுள்ளன. 
பேராதனை ஏற்றுமதி விவசாய திணைக்கள பணிப்பாளர் நாயகம் எப்.பி.எல். குணரத்ன இப்பயிர்ச் செய்கையில் ஈடுபாடுடைய விவசாயிகளுக்கு இதனைத் தெரிவித்துள்ளார். பெப்ரவரி 28 ஆம் திகதி வரை திணைக்களத்திற்கு விண்ணப்பிக்க முடியும். (ஐ - வி)
