மன்னார் நீதிமன்றத்; தாக்குதல் சம்பவம்: சரணடைந்த மேலும் இருவருக்கு விளக்கமறியல்


மன்னார் நீதிமன்றம் மீது மேற்கொள்ளப்பட்ட தாக்குதல் சம்பவம் தொடர்பில் மேலும் 2 சந்தேக நபர்கள் நேற்று திங்கட்கிழமை மன்னார் நீதிமன்றில் சரணடைந்த நிலையில் குறித்த இரண்டு சந்தேக நபர்களையும் எதிர்வரும் 24 ஆம் திகதி வரை விளக்கமறியலில் வைக்குமாறு மன்னார் மாவட்ட நீதிவான் ஏ.யூட்சன் உத்தரவிட்டார்.
கடந்த ஜுலை மாதம் 18 ஆம் திகதி மன்னார் 'சதோசா' கட்டடத்திற்கு முன் ஒன்றுகூடிய மன்னார் உப்புக்குளத்தைச் சேர்ந்த மக்கள் ஆர்ப்பாட்டம் ஒன்றை மேற்கொண்டனர்.பின்னர் ஆர்ப்பாட்டக்காரர்கள் நீதிமன்றத்திற்கு சற்று முன் சென்று தமது எதிர்ப்பை வெளிப்படுத்தினர்.
குறித்த ஆர்ப்பாட்டக்காரர்களை பொலிஸார் கலைக்க முற்பட்ட போது குறித்த இடத்தில் பாரிய கலவரம் ஏற்பட்டது.
இதன் போது ஆர்ப்பாட்டக்காரர்களினால் நீதிமன்றம் மீது கற்கள் வீசி தாக்குதல் நடத்தப்பட்டுள்ளது.
குறித்த தாக்குதல் சம்பவம் தொடர்பில் படிப்படியாக 41 பேர் கைது செய்யப்பட்டனர்.
இந்த நிலையில் நேற்று திங்கட்கிழமை(17-09-2012) மன்னார் நீதிமன்றத்தில் மேலும் இரு சந்தேக நபர்கள் சரணடைந்தனர்.
 இந்த நிலையில் குறித்த தாக்குதல் சம்பவம் தொடர்பில் இது வரை 43 சந்தேக நபர்கள் சரணடைந்துள்ளனர்.
இந்த நிலையில் மன்னார் நீதிமன்றம் மீதான தாக்குதல் தொடர்பான வழக்கு விசாரணை எதிர்வரும் 24 ஆம் திகதி திங்கட்கிழமை இடம் பெறவுள்ள போது குறித்த 43 பேரும் மன்னார் நீதிமன்றில் ஆஜர் படுத்தப்படவுள்ளனர்.
இதேநேரம் மன்னார் நீதிவானுக்கு தொலைபேசி மூலம் மிரட்டல் விடுத்ததாக கூறப்படும் அமைச்சர் ரி;ஷாத் பதியுதினுக்கான வழக்கும் எதிர்வரும் 24 ஆம் திகதி மன்னார் நீதிமன்றில் இடம்பெறவுள்ளமையும் குறிப்பிடத்தக்கது.

