தற்கொலை பாதையில் மன்மோகன் அரசு:அத்வானி குற்றச்சாட்டு


மத்தியில் ஆளும் ஐக்கிய முற்போக்குக் கூட்டணி அரசு தற்கொலைப் பாதையில் செல்வதாக பாரதிய ஜனதா கட்சியின் மூத்த தலைவர் எல்.கே. அத்வானி குற்றம்சாட்டினார்.
டில்லியில் சனிக்கிழமை நடைபெற்ற கட்சியின் தேசிய செயற்குழுக் கூட்டத்தில் தனது நிறைவுரையில் அவர் மேலும் கூறியதாவது: சுதந்திரம் அடைந்ததிலிருந்து இப்படி ஒரு மோசமான சூழ்நிலை நிலவியதில்லை. அரசின் அனைத்து நிலைகளிலும் ஊழல் புரையோடியுள்ளது.
அரசை வழிநடத்துவதற்கான தகுதியை மத்திய அரசு இழந்துவிட்டது. விரைவில் தேர்தலை எதிர்கொள்ளத் தயாராக இருக்கும்படி தொண்டர்களைக் கேட்டுக் கொள்கிறேன். மத்திய அரசு செயலிழந்துவிட்டது. அதன்மீது மக்கள் வெறுப்படைந்துள்ளனர் என்றார்.
நல்ல அரசு அரசியல் தூய்மை ஆகியவற்றை வலியுறுத்தி ஒக்டோபர் 11 ஆம் திகதி அத்வானி ரத யாத்திரை மேற்கொள்ளவுள்ளார். இதன் மூலம் மக்களிடையே ஊழல் குறித்தும், விலைவாசி உயர்வு குறித்தும் விழிப்புணர்வை ஏற்படுத்த உள்ளதாகவும் அத்வானி தெரிவித்தார். கூட்டத்தில் பா.ஜ.க. மூத்த தலைவரும், மக்களவை எதிர்க்கட்சித் தலைவருமான சுஷ்மா ஸ்வராஜ் பேசியதாவது: மக்கள் கவனம் இப்போது பா.ஜ.க. மீது திரும்பியுள்ளது. ஐக்கிய முற்போக்குக் கூட்டணி அரசு தவறு செய்கிறது என்பதால் நாம் வெற்றி பெற்றுவிட முடியாது. சமூகத்தின் அடிநிலையில் உள்ள மக்களையும் சென்றடையும் வகையில் கட்சியினர் பணியாற்ற வேண்டும்.
காங்கிரஸின் தவறுகளிலிருந்து நாம் பாடம் கற்க வேண்டும். ஊழல் குற்றச்சாட்டுக்கு நாம் ஆளாகக் கூடாது. கட்சியினர் ஒற்றுமையுடன் பணியாற்ற வேண்டும். கூட்டணிக் கட்சியினருடன் இணைந்து பணியாற்ற வேண்டும். சிறந்த எதிர்க்கட்சியாக பணியாற்றுவதன் மூலம் மத்தியில் ஆட்சியைப் பிடிக்கும் வகையில் நம்மை வளர்த்துக்கொள்ள வேண்டும் என்றார்.
விரைவில் சட்டப் பேரவைத் தேர்தல் நடைபெறவுள்ள உத்தரப் பிரதேசம், மணிப்பூர், பஞ்சாப் ஆகிய மாநிலங்களில் கட்சியினர் மேற்கொள்ள வேண்டிய நடவடிக்கைகள் குறித்தும் கூட்டத்தில் விவாதிக்கப்பட்டது.
தீர்மானத்தில் இந்தியா, வங்கதேசம் இடையிலான எல்லைப் பிரச்சினை குறித்து இரு நாடுகளுக்குமிடையே நடைபெறும் எந்தவொரு பரிமாற்றமும் நாடாளுமன்றத்தின் ஒப்புதல் பெற்ற பிறகே மேற்கொள்ளப்பட வேண்டும் என்று இந்தக் கூட்டத்தில் இயற்றப்பட்ட தீர்மானத்தில் குறிப்பிடப்பட்டுள்ளது.
குறிப்பாக வங்கதேசத்தவர்களால் சட்டவிரோதமாக ஆக்கிரமிக்கப்பட்ட இந்தியப் பகுதிகளை சட்டபூர்வமான முறையில் வங்கதேசத்திடம் வழங்கும் வகையில் மத்திய அரசின் நடவடிக்கைகள் உள்ளதைக் கண்டிப்பதாகவும் தீர்மானத்தில் தெரிவிக்கப்பட்டுள்ளது. பா.ஜ.க. வின் உண்மையறியும் குழு இந்திய, வங்கதேச எல்லையருகே சென்று நிலைமையை ஆராய்ந்ததாகவும் அங்கு வாழும் மக்களின் நிலைமை கவலைப்படும்படியாக உள்ளதாகவும் அந்தத் தீர்மானத்தில் குறிப்பிடப்பட்டுள்ளது.
