அ. தி. மு. க. தொண்டர்கள் மீது வன்முறை தாக்குதல் தொடர்கிறது

தேர்தல் ஆணையம் நடவடிக்கை எடுக்க ஜெயலலிதா மீண்டும் வேண்டுகோள்
அ. தி. மு. க. தொண்டர்கள் மீது வன்முறை தாக்குதல் தொடர்ந்து நடந்து வருகிறது. தேர்தல் ஆணையம் தான் பாரபட்சமின்றி நடவடிக்கை எடுக்க வேண்டும் என்று ஜெயலலிதா வேண்டுகோள் விடுத்துள்ளார்.
அ. தி. மு. க. பொதுச் செயலாளர் ஜெயலலிதா வெளியிட்டுள்ள அறிக்கையில் கூறியிருப்பதாவது :-
அ. தி. மு. க. தொண்டர்கள் மீதும், தோழமைக் கட்சிகளைச் சார்ந்த தொண்டர்கள் மீதும் தி. மு. க.வினர் தொடர்ந்து தாக்குதல் நடத்தி வருகின்றனர் என்று நான் குறிப்பிட்டு இருந்தேன்.
அதை நிரூபிக்கும் விதமாக பல்லாவரம் சட்டமன்ற தொகுதிக்கு உட்பட்ட திருநீர்மலை பகுதியில் கழக தொண்டர்கள் மீது கொலைவெறித் தாக்குதல் நடத்தியுள்ளனர். பல வன்முறைச் செயல்கள் தமிழகம் முழுவதும் ஆங்காங்கே நிகழ்த்தப்பட்டு வருகின்றன. 
இதற்கு எனது கடும் கண்டனத்தைத் தெரிவித்துக் கொள்கிறேன். சுருக்கமாக சொல்ல வேண்டுமென்றால், தமிழகத்தின் சட்டம் - ஒழுங்கு சீரழிந்து கொண்டு இருக்கின்றது. மக்களின் உயிருக்கும், உடைமைக்கு பாதுகாப்பு இல்லாத சூழ்நிலை நிலவுகிறது.
தமிழகத்தை ஆண்டு கொண்டிருப்பவர்கள் காட்டான்களை கட்டுப்படுத்தி வன்முறைச் செயலில் ஈடுபட்டவர்கள் மீது பாரபட்சமின்றி நடவடிக்கை எடுப்பார்கள் என்று எதிர்பார்ப்பதில் அர்த்தம் இல்லை.
எனவே இந்தியத் தேர்தல் ஆணையம் இதில் உடனடியாக தலையிட்டு தமிழகத்தில் அங்காங்கே நிலவும் பழிவாங்கும் நடவடிக்கைகளுக்கு முற்றுப்புள்ளி வைக்க வேண்டும் என்றும், இதுபோன்ற வன்முறைச் செயல்கள் இனி நிகழாவண்ணம் கண்காணிக்க வேண்டும் என்றும் கேட்டுக் கொள்கிறேன்.
இவ்வாறு அவர் கூறியுள்ளார்.
