பெரியநீலாவணை மீனவர் பிரச்சினைக்குத் தீர்வுகாண கல்முனை மேயர் நேரில் வருகை தர வேண்டும்

மீனவர் நலன் பேணும் அமைப்பு கோரிக்கை
(துறைநீலாவணை நிருபர்)
கல்முனை மாநகர சபை எல்லைக்குட்பட்ட பெரியநீலா வணைக் கிராமத்திலுள்ள கடற்றொழிலாளர்கள் எதிர்கொள்ளும் பிரச்சினைக்கு தீர்வினைப் பெற்றுத் தரும் வகையில் கல்முனை மாநகர மேயர் சிராஸ்மீராசாஹிப் பெரியநீலாவணைக்கு நேரில் விஜயம் செய்ய வேண்டுமென பெரியநீலாவணை மீனவர் நலன் பேணும் அமைப்பு கோரிக்கை விடுத்துள்ளது.
இந்த அமைப்பின் சார்பில் அதன் செயலர் ரவிச்சந்திரன் விடுத்துள்ள கோரிக்கையில் மேலும் கூறப்பட்டுள்ளதாவது:-
பெரியநீலாவணையில் உள்ள 450குடும்பங்கள் கடலை நம்பியே தமது ஜீவனோபாயத்தினை கொண்டு நடாத்துகின்றனர்.
சுனாமி அனர்த்தம் ஏற்பட்டு இன்னும் ஓரிரு வாரங்களில் ஏழு வருடங்கள் பூர்த்தியடையவுள்ளது. சுனாமி கடற்பேரலையினால் அள்ளுண்டு சென்ற கட்டிட இடிபாடுகள், பாரிய மரங்கள் என்பன பெரியநீலாவணையை அண்டிய கடற்பரப்பில் காணப்படுகின்றது. இதுவரை காலமும் இக்கடற்பரப்பில் காணப்படும் கட்டிட இடிபாடுகளையும், பாரிய மரங்களையும் அகற்றி, மீன்பிடித் தொழிலில் ஈடுபடுவதற்கு வசதியான முறையில் கடற்பரப்பு துப்புரவு செய்யப்படாமல் உள்ளது.
கல்முனை மாநகர சபைக்குட்பட்ட ஏனைய கிராமங்களை அண்டியுள்ள கடற்பரப்பு துப்பரவு செய்யப்பட்டுள்ளதால் அங்குள்ள மீனவர்கள் கரைவலை மீன்பிடித்தொழிலில் ஈடுபட்டு எவ்வித தடையும் இல்லை.
ஏழை மீனவர்களாமிய நாம் வங்கிகளில் கடன் பெற்றும், அடகு வைத்தும் கொள்வனவு செய்யும் வலைகளை மீன் பிடிப்பதற்காக கடலுக்குச் சென்றால் எமது வலைகள் கட்டிட இடிபாடுகளில் சிக்குண்டு இல்லாமல் போகும். பரிதாப நிலை உள்ளது. இதன் காரணமாக நாம் மீண்டும் கடனாளிகளாக மாறுகின்ற துர்ப்பாக்கிய நிலை உள்ளது.
எமது மீனவர்கள் எதிர்கொள்ளும் இப் பிரச்சினை பற்றி பாராளுமன்ற உறுப்பினர்கள், கிழக்கு மாகாண சபை உறுப்பினர்கள், அரச உயர் அதிகாரிகள் என பலரிடமும் கூறியுள்ளோம்.
எனவே, கல்முனை மாநகர பிதாவாக பதவி வகிக்கின்ற தாங்கள் எமது கிராமத்திற்கு நேரில் விஜயம் செய்த உண்மை நிலையை அறிந்து, தன்னார்வத் தொண்டு நிறுவனங்களின் உதவியினைப் பெற்று எமது நீண்டகாலப் பிரச்சினைக்கு நிரந்தர தீர்வினைப் பெற்றுத் தரவேண்டும். (ஐ)
