அகலவத்தை பதுரலிய ஊடாக கலவான வரையிலானவீதிகளை அபிவிருத்தி செய்யும் பணிகள் ஆரம்பம்


(இங்கிரிய தினகரன் நிருபர்)
ஜனாதிபதி மஹிந்த ராஜபக்ஷ இந்த நாட்டு மக்களின் தேவைகளை சரியாக உணர்ந்து கொள்ளும் ஒரு தலைவராவார். இதனால் மக்கள் தம் விருப்பை இரு தடவை அவருக்கு அளித்து பதவியில் அமர்த்தியுள்ளனர்.
இவ்வாறு பிரதி அமைச்சர் நிர்மல கொத்தலாவல அகலவத்த, பதுரலிய ஊடாக கலவான வரையிலான வீதிகளை அபிவிருத்தி செய்யும் வேலையை பாலிந்த நுவரவில் ஆரம்பித்து வைத்து உரையாற்றும் போது கூறினார். 
தொடர்ந்து அவர் அங்கு உரையாற்றுகையில் மக்கள் பிரதிநிதிகளாகத் தெரிவு செய்யப்படுபவர்கள் தமது பதவி காலத்தில் மக்களைச் சந்தித்து அவர்களின் தேவைகளை நிறைவேற்றி வைப்பதில் கவனம் செலுத்தாது பதவி முடிவுறும் தறுவாயில் ஊருக்குச் சென்று மக்களைச் சந்திக்க முயல்வதில் பயன் ஏற்படப் போவதில்லை. நம் நாட்டு மக்கள் தம் தேவைகளை நிறைவேற்றிக் கொள்ளும் எதிர்பார்ப்புடன் வாக்களிக்கின்றனர். 
ஆனால் மக்களின் எதிர்பார்ப்புக்களை புறந்தள்ளிவிட்டு நாட்டை ஆட்சி செய்த வரலாறு நம் நாட்டு வரலாற்றில் உள்ளது. எனினும் இந்த நாட்டு மக்கள் 2005 க்குப் பின்னர் நாடு பயணிக்க வேண்டிய சரியான பாதையை முடிவு செய்து ஜனாதிபதி மஹிந்த ராஜபக்ஷவை ஆட்சியில் அமர்த்தினர். மக்களின் நம்பிக்கையை பாதுகாக்கும் வகையில் ஜனாதிபதி இன்று நாட்டை வழிநடத்திச் செல்கின்றார். இன்று நாடு பாரிய அபிவிருத்தியை நோக்கிச் சென்றுகொண்டிருக்கிறது.
நாடு பலமடைந்து வருவது போன்று பல சவால்களுக்கும் முகம் கொடுக்க வேண்டிய நிலையேற்பட்டுள்ளது. ஜனாதிபதி அவர்கள் எத்தகைய அச்சுறுத்தல்களுக்கும் அடிபணியமாட்டார். மஹிந்த சிந்தனை அரசியல் வேலைத் திட்டத்தைப் பாதுகாக்க இந்த நாட்டு மக்கள் அனைவரும் ஒன்று சேர்ந்து கைகோர்த்து ஒன்றாகச் செயற்பட வேண்டும் என்று அவர் கூறினார்.
அமைச்சர் மஹிந்த சமரசிங்க, அகலவத்த பிரதேச சபைத் தலைவர் சமிந்த ரணசிங்க, பாலிந்த நுவர பிரதேச சபைத் தலைவர் தம்மிக்க ரணசிங்க ஆகியோரும் இங்கு உரையாற்றினர். 
(ஐ - ஞ)

