கேரளாவின் 21வது எளிமையான முதல்வர் சாண்டி பதவியேற்றார்



கேரளாவின் 21வது முதல்வராக காங்கிரஸ் கட்சியைச் சேர்ந்த உம்மன் சாண்டி நேற்று முன்தினம் பதவியேற்றுக் கொண்டார். அவருடன், கூட்டணி கட்சிகளைச் சேர்ந்த ஆறு பேர் அமைச்சர்களாக பதவியேற்றுக் கொண்டனர்.
சமீபத்தில் நடந்து முடிந்த கேரள சட்ட சபை தேர்தலில் காங்கிரஸ் தலைமையிலான ஆளும் ஐக்கிய ஜனநாயக முன்னணி 72 இடங்களிலும், மார்க்சிஸ்ட் தலைமையிலான இடதுசாரி ஜனநாயக முன்னணி 68 இடங்களிலும் வெற்றி பெற்றன. இதன் மூலம் நான்கு இடங்களில் மட்டுமே கூடுதலாக வெற்றி பெற்று மிகச் சிறிய பெரும்பான்மை மூலம், ஐக்கிய ஜனநாயக முன்னணி ஆட்சியை பிடித்தது. கூட்டணி கட்சிகளுக்கு இடையில் அமைச்சரவையை பகிர்ந்து கொள்வதில் இழுபறி ஏற்பட்டதால் புதிய அரசு பதவியேற்பதில் தாமதம் ஏற்பட்டது. காங்கிரஸ் மூத்த தலைவரான உம்மன் சாண்டி, கூட்டணி கட்சிகளுடன், தொடர்ந்து பேச்சுவார்த்தை நடத்தி, சுமுக முடிவை ஏற்படுத்தினார். அமைச்சரவை மற்றும் இலாகா பங்கீடு தொடர்பாக கூட்டணி கட்சிகளுக்கு இடையே ஒப்பந்தம் ஏற்பட்டது.
இதைத் தொடர்ந்து திருவனந்தபுரம், கவர்னர் மாளிகையில் நடந்த எளிமையான விழாவில் புதிய அரசின் பதவியேற்பு விழா நேற்று முன்தினம் நடந்தது. கேரளாவின் 21வது முதல்வராக உம்மன் சாண்டி பதவியேற்றுக் கொண்டார். வரும் 22ம் திகதி அமைச்சரவை மேலும் விரிவுபடுத்தப்படுகிறது. அப்போது, காங்கிரஸ் கட்சியைச் சேர்ந்த ஒன்பது பேரும், இந்திய யூனியன் முஸ்லிம் லீக் கட்சியைச் சேர்ந்த மூன்று பேரும், கேரளா காங்கிரஸ் (எம்) கட்சியைச் சேர்ந்த ஒருவரும், அமைச்சர்களாக பதவியேற்கவுள்ளனர்.
கேரள மாநிலத்துக்கான சட்டசபை தேர்தல் அறிவிக்கப்பட்டதும், காங்கிரஸ் சார்பில், ரமேஷ் சென்னிதலா முதல்வர் வேட்பாளராக அறிவிக்கப்படுவார் என கூறப்பட்டது. இருந்தாலும், உம்மன் சாண்டி, முதல்வர் வேட்பாளராக அறிவிக்கப்பட்டார். இதனால் கட்சிக்குள் எழுந்த கருத்து வேறுபாடுகளை, தனது சாமர்த்தியத்தால், திறமையாக கையாண்டு, சுமுக முடிவை ஏற்படுத்தினார். இந்திய யூனியன் முஸ்லிம் லீக் கட்சியைச் சேர்ந்தவர் குஞ்சாலிக் குட்டி, புதிய அமைச்சராக பதவியேற்றுள்ளார். கோழிக்கோடு ஐஸ்கிரீம் பார்லர் வழக்கில் இவருக்கு தொடர்பு இருப்பதாக, எதிர்க்கட்சியினர் பிரசாரம் செய்தனர். அந்த பிரசாரத்தை முறியடித்து மீண்டும் வெற்றிபெற்று அமைச்சராகியுள்ளார்.
கேரள காங்கிரஸ் (பி) சார்பில், போட்டியிட்டு வெற்றிபெற்ற கணேஷ் குமாருக்கு, அமைச்சர் பதவி தரப்பட்டுள்ளது. இவர், கார்யஸ்தன், போர் பிரண்ட்ஸ் உட்பட நூற்றுக்கும் மேற்பட்ட மலையாள திரைப்படங்களிலும் தொலைக்காட்சி நாடகங்களிலும் நடித்துள்ளார்.
