நம்பிக்கைத் துரோக குற்றச்சாட்டுக்கு கனிமொழி எதிர்ப்பு

ஜி அலைக்கற்றை ஒதுக்கீட்டு ஊழல் வழக்கில் அரசுக்கு நம்பிக்கை துரோகம் செய்ததாக தன் மீது கூடுதல் குற்றச்சாட்டை சுமத்துவதை மாநிலங்களவை தி. மு. க. உறுப்பினர் கனிமொழி மிகக் கடுமையாக எதிர்த்தார். இவரைப் போலவே இந்த வழக்கில் குற்றஞ்சாட்டப்பட்டுள்ள, அமைச்சராகவோ அதிகாரியாகவோ பதவி வகிக்காத தொழிலதிபர்களும் தொழில் நிறுவன நிர்வாகிகளும் தங்களுடைய வழக்கறிஞர் மூலம் எதிர்த்துள்ளனர். 2ஜி அலைக்கற்றை ஒதுக்கீடு தொடர்பாக சட்டம், நீதித்துறை அமைச்சகத்தின் அறிக்கையை வெளியிடுமாறு சி. பி. ஐ. சிறப்பு நீதிமன்றம் கேட்டுவிட்டதால், இதுவரை தாங்கள் மறைத்து வைத்த உண்மைகள் வெளியே வந்துவிடுமோ என்ற அச்சத்தில், இந்த வழக்கை தாமதப்படுத்துவதற்காகவும் தங்களைப் காப்பாற்றிக்கொள்ள வழி கண்டுபிடிப்பதற்காகவும் இந்தக் குற்றச்சாட்டை சி. பி. ஐ. தங்கள் மீது சுமத்துவதாக அனைத்து எதிரிகளும் நீதிமன்றத்தில் குறிப்பிட்டனர். டில்லியில் உள்ள சி. பி. ஐ. சிறப்பு நீதிமன்றத்தில் நீதிபதி ஓ. பி. சைனி முன்னிலையில் இந்த வழக்கு விசாரணை வியாழக்கிழமை நடைபெற்றது.
‘2ஜி’ அலைக்கற்றை ஒதுக்கீடு வழங்கியதில் எனக்கு எந்தப் பங்கும் இல்லை. அலைக்கற்றைகளை நான் பெறவில்லை, அதை விற்கும் பதவியிலும் நான் இல்லை இந்த நிலையில் அரசுக்கு நம்பிக்கைத் துரோகம் செய்ததாக என் மீது கூடுதலாகக் குற்றஞ்சாட்டுவதை ஏற்க முடியாது. அலைக்கற்றை ஒதுக்கீட்டில் எனக்குப் பங்கு இருப்பதாக சி. பி. ஐ. யே இதற்கு முன்னால் குற்றம் சாட்டவில்லை’ என்று கனிமொழி நிதிமன்றத்தில் (வழக்கறிஞர் மூலம்) தெரிவித்தார்.
கனிமொழி, கலைஞர் டி.வி. தலைமை நிர்வாகி சரத் குமார் சார்பில் ஆஜரான மூத்த வழக்கறிஞர் அல்தாஃப் அகமது :
கனிமொழி, சரத்குமார் இருவரும் 2 ஜி அலைக்கற்றைகளைப் பெறவில்லை. அவற்றை வழங்கும் பதவிகளிலும் அவர்கள் இல்லை. அவ்விருவரும் பொது ஊழியரும் (அரசு ஊழியர்) அல்லர். எனவே அரசுக்கு எதிராக நம்பிக்கைத் துரோகம் செய்ததாக அவர்கள் மீது குற்றவியல் குற்றச்சாடடை சுமத்த முடியாது.
சி. பி. ஐ. குற்றச்சாட்டு ‘முன்னாள் தொலைத் தொடர் புத்துறை அமைச்சர் ஆ. ராசாவும் வேறு 2 அரசு ஊழியர்களும் தாங்கள் வகித்த பதவி காரணமாக 2 ஜி அலைக்கற்றையை வழங்கும் இடத்தில் இருந்தனர். விலை மதிப்பற்ற இந்த அலைக்கற்றைகளை விற்பதில் அவர்கள் சட்டத்தை மீறிச் செயல்பட்டனர். இதற்காக மற்றவர்களுடன் கூட்டு சேர்ந்து சதி செய்துள்ளனர். ஏல முறையில் அல்லாது முதலில் வந்தவருக்கே முதலில் உரிமை என்று முடிவு செய்தது, மனுக்களை ஏற்றது போன்ற பல செயல்களில் சதித்திட்டம் இழையோடுகிறது. எனவே அவர்கள் மீதும் பணப் பயம் அடைந்தவர்கள் மீதும் நம்பிக்கைத் துரோக குற்றச்சாட்டு சுமத்தப்படுகிறது என்று சி. பி ஐ. தரப்பில் சுட்டிக்காட்டப்பட்டது.
திரைப்பட தயாரிப்பாளர் கaம் மொரானி சார்பில் வழக்குரைஞர் சித்தார்த்தலுத்ரா ‘முதல் குற்றப் பத்திரிகையில் என்னுடைய பெயர் இல்லை. இரண்டாவது குற்றப் பத்திரிகையிலும் கிரிமினல் சதியில் ஈடுபட்டதாக என் மீது குற்றம்சாட்டப்படவில்லை. 
இப்போது மட்டும் புதிதாக அரசுக்கு நம்பிக்கைத் துரோகம் செய்துவிட்டதாக என் மீது எப்படி குற்றம் நாட்டுகிறார்கள்? என்று கaம் மொரானி சார்பில் கேட்டார்.
சித்தார்த்த பெகுராவின் வழக்குரைஞர் அமன் லேகி ‘2ஜி’ அலைக்கற்றை ஒதுக்கீட்டில் சட்டம், நீதித் துறை என்ன கருத்து தெரிவித்தது என்று இந்த நீதிமன்றம் சி. பி. ஐ. யிடம் கேட்டது. இதையடுத்து சி. பி. ஐ.க்கு அச்சம் ஏற்பட்டு விட்டது. இதுவரை தான் மறைத்து வந்த ரகசியங்கள் அம்பலமாகிவிடுமோ என்ற அச்சத்தில்தான் இப்படி ஆதாரமில்லாத குற்றச்சாட்டுகளை என்னுடைய கட்சிக்காரர் மீது திணித்து கூடுதல் குற்றப் பத்திரிகையைத் தாக்கல் செய்கிறது; அது மட்டும் அல்லாது இது காலம் கடத்தும் உத்தியுமாகும்’ என்று அமன் லேகி சாடினார்.
ஸ்வான் டெலிகொம் என்பது ரிலையன்ஸ் டெலிகொம் லிமிடெட் நிறுவனத்தின் சக நிறுவனம் அல்ல என்பதை சட்டம், நீதித்துறை அமைச்சக அறிக்கை தெளிவுபடுத்துகிறது எனவேதான் சி. பி. ஐ. அதை வெளியிடத் தயங்குகிறது. நம்பிக்கைத் துரோகம் செய்துவிட்டதாக இந்த வழக்கில் எதிரிகள் மீது சி. பி. ஐ. குற்றம்சாட்டுவது அறிவீனமான செயல் என்றும் அவர் கண்டித்தார்.
யூனிடெக் வயர்லெஸ் நிறுவனம் சார்பில் எஸ். எஸ். காந்தி 2ஜி அலைக்கற்றையின் விலையை நிர்ணயித்ததில் என்னுடைய கட்சிக் காரரின் நிறுவனத்துக்கு என்ன பங்கு என்பதை இதுவரை சி. பி. ஐ. கூறவே இல்லை; அப்படியிருக்க நம்பிக்கைத் துரோகக் குற்றச்சாட்டு எங்கிருந்தது வந்தது? என்னுடைய கட்சிக்காரர் மீது எப்படி குற்றம்சாட்ட முடியும்? எல்லா பயனாளிகள் மீதும் குற்றம் சுமத்தாதது ஏன், 2ஜி அலைக்கற்றை ஒதுக்கீட்டைப் பெற்றது. மொத்தம் 10 நிறுவனங்கள் அதில் 2 நிறுவனங்கள் மீது மட்டும் குற்றம் சாட்டப்பட்டுள்ளது.
