தி. நகரில் சீல் வைக்கப்பட்ட கடைகளைஆறு வாரங்கள் திறக்க அனுமதி


புதுடில்லி:
சென்னை தி. நகரில் சீல் வைக்கப்பட்ட கடைகளை 6 வாரங்களுக்கு திறக்க உச்ச நீதிமன்றம் அனுமதி வழங்கியுள்ளது. அதற்குள் வழக்கை முடிக்க வேண்டும் என்றும் சென்னை மேல் நீதிமன்றத்திற்கு உத்தரவிட்டுள்ளது. சென்னை தி. நகரில் கடந்த ஒக்டோபர் 30 ஆம் திகதி சி.எம்.டி.ஏ. மற்றும் சென்னை மாநகராட்சி அதிகாரிகள் அதிரடி சோதனை நடத்தினர். விதிமுறை மீறி கட்டப்பட்ட 26 கட்டடங்களுக்கு சீல் வைத்தனர். இந்த சீலை அகற்றக்கோரி கட்டட உரிமையாளர்கள் சென்னை உயர் நீதிமன்றத்தில் வழக்கு தொடர்ந்தனர்.
வழக்கை விசாரித்த உயர்நீதிமன்றம், சீல் அகற்றுவது குறித்து உயர்நீதிமன்றம் நியமித்த கண்காணிப்பு குழு முடிவு எடுக்கும் என்று கூறி கடைகளுக்கு வைக்கப்பட்ட சீலை அகற்ற உயர்நீதிமன்றம் மறுத்து உத்தரவிட்டது. இதை எதிர்த்து கட்டட உரிமையாளர்கள் உச்ச நீதிமன்றத்தில் மேன்முறையீடு மனு தாக்கல் செய்தனர்.
‘சீல் வைக்கப்பட்ட கட்டடங்களில் பல இலட்சம் மதிப்புள்ள பொருட்கள் உள்ளன. அவை வீணாகும் சூழ்நிலை உள்ளது. பொங்கல் பண்டிகை நெருங்குவதால் சீல் வைத்த கட்டடங்களை திறக்க உத்தரவிட வேண்டும்’ என்று கூறியிருந்தனர். 
இந்த வழக்கு நீதிபதிகள் தல்வீர் பண்டாரி, தீபக் மிஸ்ரா ஆகியோர் முன்பு நேற்று முன்தினம் விசாரணைக்கு வந்தது. மனுதாரர்கள் தரப்பில் மூத்த சட்டத்தரணிகள் ரவிசங்கர் பிரசாத், பி. வில்சன், மோகன் ஆகியோர் ஆஜராகி பல கட்டடம் சென்னையில் விதி முறை மீறி கட்டப்பட்டுள்ளது. ஆனால் 26 கட்டடங்களுக்கு மட்டும் சீல் வைத்தது தவறானது. பொங்கல் பண்டிகை வருகிறது. 
எனவே கடைகளுக்கு வைக்கப்பட்ட சீலை அகற்ற வேண்டும். உச்ச நீதிமன்ற உத்தரவின் படி எங்கள் கோரி க்கையை உயர் நீதிமன்றம் பரிசீலித்து உத்தரவு பிறப்பிக்காமல், எங்கள் மனு க்களை விசாரித்து மீண்டும் கட்டடங்களை சீல் வைக்க உத்தரவிட்ட கண்காணிப்பு குழுவிடம் முறையிடுமாறு தெரிவித்து விட்டது. உச்ச நீதிமன்ற உத்தரவை அமுல்படுத்த சென்னை உயர் நீதிமன்றம் தவறிவிட்டது என்றனர்.
தமிழக அரசு தரப்பில் கூடுதல் சட்டத்தரணி குருகிருஷ்ணகுமார் ஆஜராகி சட்டத்திற்கு உட்பட்டு கடைகளுக்கு சீல் வைக்கப்பட்டுள்ளது. அதை அகற்றக் கூடாது என்றார். நீதிபதிகள் கூறுகையில் கடந்த ஒக்டோபர் மாதம் 30ம் திகதி சீல் வைக்கப்பட்ட கடைகளை உடனே திறக்க வேண்டும். 6 வாரம் மட்டும் கடைகளை திறக்க வேண்டும். அதற்குள் மனுக்களை சென்னை உயர் நீதிமன்றம் விசாரணை செய்து வழக்கை முடிக்க வேண்டும் என்று நீதிபதிகள் தல்வீர் பண்டாரி, தீபக் மிஸ்ரா உத்தரவிட்டனர்.
கடைகளை திறக்கும்படி நேற்று முன்தினம் உச்ச நீதிமன்ற உத்தரவு பிறப்பித்ததும், திநகர் கடை உரிமையாளர் கள் சென்னை மாநகராட்சி அதிகாரி டேவிதாரை சந்தித்து கடைகளை திறக்க அனுமதிக்கும்படி மனு அளித்தனர். உச்சநீதிமன்றத்தில் இருந்து உத்தரவின் நகல் கிடைத்ததும் மாநகராட்சி ஆணை யரை மீண்டும் சந்திக்க உள்ளனர். அதன் பின் அதிகாரிகள் சீலை அகற்றுவர் என்று எதிர்பார்ப்பதாக சட்டத்தரணி வில்சன் தெரிவித்தார்.
