சிறந்த அரசியல் கலாசாரம்பேண இதுவே தகுந்த நடவடிக்கை


பொதுத் தேர்தல் தொடர்பாக நாட்டில் ஆங்காங்கே சிறு சிறு மோதல்களும் வன்முறைச் சம்பவ ங்களும் தலைதூக்குகின்றன. தேர்தல் காலங் களில் எதிரும்புதிருமான இரு கட்சிகளின் ஆதரவாளர் களுக்கிடையே மோதல்கள் ஏற்படுவது தான் வழமை.... ஆனால் இப்போதெல்லாம் ஒரே அணியைச் சேர்ந்த தரப்பினரே இருவேறு அணிகளாகப் பிரிந்து நின்று முட்டி மோதிக் கொள்ளும் மாற்றமான சூழ்நிலை அதிக ரித்து வருகிறது.
விருப்பு வாக்குகளைக் கூடுதலாகப் பெற்றுக் கொள்வத ற்கான பிரயத்தனத்தின் போது ஒரே கட்சியைச் சேர்ந்த ஆதரவாளர்களுக்கிடையே இது போன்ற முரண் பாடுகளும் மோதல்களும் அவ்வப்போது ஏற்படுவது இப் போது வழமையாகி வருகிறது.
இந் நிலைமையை ஆரோக்கியமானதென நாம் கொள்ள முடியாது. எதிர்க்கட்சியைச் சேர்ந்த ஆதரவாளர்கள் தங்களுக்குள் முட்டி மோதிக் கொண்ட செய்திகள் பல தடவைகளில் வெளிவந்துள்ளன. எதிர்க்கட்சியின் வேட் பாளர்களும் முரண்பட்டுக் கொள்வதாக தகவல்கள் வெளியாகியுள்ளன.
ஐக்கிய மக்கள் சுதந்திர முன்னணியின் ஆதரவாளர்க ளுக்கிடையேயும் ஒரு சில இடங்களில் இது போன்ற மோதல்கள் இடம் பெற்றிருப்பதாக தகவல் வெளியான தையடுத்து ஜனாதிபதி மஹிந்த ராஜபக்ஷ கண்டிப்பான நடவடிக்கையில் இறங்கியுள்ளார்.
ஐக்கிய மக்கள் சுதந்திர முன்னணியின் வேட்பாளர்கள் விருப்பு வாக்குகளுக்காக தங்களுக்கிடையே மோதிக் கொள்வது எங்காவது கண்டுபிடிக்கப்படுமானால் சம்பந் தப்பட்டோர் மீது ஒழுக்காற்று நடவடிக்கை மேற்கொள்ள ப்படுமென ஜனாதிபதி அறிவித்துள்ளார். மோதல்களில் ஈடுபடும் வேட்பாளர்கள் மீது ஒழுக்காற்று விசாரணை நடத்துமாறு ஸ்ரீலங்கா சுதந்திரக் கட்சியின் செயலாளரான அமைச்சர் மைத்திரிபால சிறிசேனவுக்கு ஜனாதிபதி மஹிந்த ராஜபக்ஷ பணிப்புரை விடுத்துள்ளார்.
அது மாத்திரமன்றி மற்றொரு தண்டனையையும் அவ் வேட்பாளர்கள் எதிர்கொள்ள வேண்டி வரும். விருப்பு வாக்குகளுக்காக வேட்பாளர் எவராவது முட்டி மோதிக் கொள்வார்களானால் அவர்கள் தேர்தலில் வெற்றி பெற்ற பின்னர் அமைச்சுப் பதவிகளோ அன்றி வேறு உயர் பதவிகளோ வழங்கப்பட மாட்டாதென ஜனாதிபதி அறி வித்துள்ளார்.
உண்மையிலேயே இது தான் தகுந்ததொரு தண்டனையாகும். மக்கள் பிரதிநிதியாக வருவோருக்கு சுய ஒழுக்கமே முதலில் அவசியம். மக்களும் அதனையே எதிர் பார்ப்பதுண்டு. சுய ஒழுக்கமும் சமாதானப் போக்கும் கொண்ட பிரதிநிதிகளே மக்களை வழிநடத்தத் தகுதி பெற்றவர்களாவர். இந்தத் தகுதியைக் கொண்டிருக்கா தோருக்கு அரசியலில் உயர்பதவி வழங்கப்பட இடமளி க்கப் போவதில்லையென ஜனாதிபதி எச்சரித்திருப்பது இன் றைய வேளைக்குப் பொருத்தமான நடவடிக்கையா கும்.
ஜனாதிபதி அறிவித்திருக்கும் மேற்படி கண்டிப்பான நட வடிக்கையை எதிரணியினரும் பின்பற்றுவதற்கு முன் வருவது மிகவும் பொருத்தமானது. நாகரிகமான அரசியல் கலாசாரம் வளர்வதற்கு இதுவே உகந்தது.
தேர்தலில் போட்டியிடும் வேட்பாளர்கள் மக்களின் மனோ நிலையை முதலில் புரிந்து கொள்வது அவசியம். மக்கள் தங்களின் சார்பாக சிறந்த பிரதிநிதியையே பாராளு மன்றத்துக்கு அனுப்ப விரும்புகின்றனர். தங்களது தேவைகளையும் குறைகளையும் பற்றி பாராளுமன்றத்தில் குரலெழுப்புபவர் அப்பதவிக்குப் பொருத்தமானவராக இருக்க வேண்டுமென்பதே மக்களின் விருப்பாகும். எனவே மக்களின் விருப்பு வெறுப்பைப் புரிந்து கொண்டு அம் மக்கள் சுயமாகச் சிந்தித்து வாக்குரிமையைப் பயன் படுத்துவதற்கு வேட்பாளர்கள் இடமளிக்க வேண்டும்.
வேட்பாளர் எவரேனும் தங்களுக்குள் முட்டி மோதிக் கொண்டு விருப்பு வாக்குகளுக்காக தவறான வழியில் முயற்சிப்பரேயானால் அம் முயற்சி ஒருபோதும் பலன் தரப் போவதில்லையென்பது மட்டும் உறுதி. மக்கள் வன் முறையையோ பலவந்தத்தையோ விரும்புபவர்களல்லர்!

