தெலுங்கானா கோரிக்கை கூட்டு போராட்டத்திற்கு காங்கிரஸ், தெலுங்கு தேசம் மறுப்பு


தெலுங்கான கோரிக்கையை வலியுறுத்தி, கூட்டு நடவடிக்கை குழுவுடன் சேர்ந்து போராட காங்கிரஸ், தெலுங்கு தேசம் கட்சிகள் மறுத்துவிட்டன.
ஆந்திராவில் இருந்து தெலுங்கான பகுதியை பிரித்து தனி மாநிலமாக அறிவிக்கக் கோரி, அந்த பகுதியில் போராட்டம் நடத்தப்பட்டு வருகிறது. இந்த கோரிக்கையை வலியுறுத்தி, 15 எம்.பிக்கள், 101 எம். எல். ஏக்கள் மற்றும் எம். எல்.சி. க்கள் கட்சி வேறுபாடின்றி ராஜினாமா செய்துள்ளனர்.
தெலுங்கானா கூட்டு நடவடிக்கைக் குழு சார்பில் கடந்த 4ம் திகதி நள்ளிரவு முதல் 2 நாட்கள் பந்த் நடத்தப்பட்டது.
அடுத்த கட்டமாக, 7, 8 திகதிகளில் ரயில் மறியல் போராட்டம் நடத்தப்படும் என்று கூட்டு நடவடிக்கைக் குழு அறிவித்தது. இதன் பின், தனித்தனியாக போராடும் காங்கிரஸ், தெலுங்கு தேசம் கட்சியினரையும் சேர்த்து கூட்டாக போராட்டத்தை தீவிரப்படுத்த முடிவு செய்தது. இதற்காக ரயில் மறியலை கைவிட்டது. இதன் பின், கூட்டுக் குழுவின் தலைவர் கோதண்டராம் மற்ற கட்சிகளுடன் பேச்சுவார்த்தை நடத்தினார்.
இந்நிலையில், பதவி விலகிய காங்கிரஸை சேர்ந்த அமைச்சர்கள் 3 பேர், எம்.பிக்கள், எம். எல். ஏ. க்கள் நேற்று முன்தினம் மாலையில், ஐதராபாத்தில் ஆலோசனை நடத்தினர். இதில் ராஜினாமாவை வாபஸ் பெறுவதில்லை என முடிவெடுக்கப்பட்டது. கூட்டத்தில் பங்கேற்ற மூத்த தலைவர் ஒருவர் கூறுகையில், தெலுங்கானா அமையும் வரை ராஜினாமாவை திரும்பப் பெற போவதில்லை. 
மேலும் தெலுங்கானா கூட்டு நடவடிக்கைக் குழுவுடன் சேர்ந்து போராடுவதில்லை என முடிவெடுத்துள்ளோம். அதற்கு பதிலாக தனியாகவே போராடுவோம்இது பற்றி 11ம் திகதி மீண்டும் கூடி ஆலோசிப்போம் என்றார். இதேபோல், தெலுங்கு தேசம் கட்சியில் பதவி விலகியவர்களும் தனியாகவே போராடப் போவதாக அறிவித்துள்ளனர்.
101 எம்.எல். ஏ. ராஜினாமா ஏற்கப்படுமா?
ஆந்திர சபாநாயகர் நடெந்தலா மனோகர், டெல்லியில் நேற்று நிருபர்களிடம் கூறியதாவது, அமெரிக்கா சென்று விட்டு இப்போதுதான் நாடு திரும்பியுள்ளேன். தெலுங்கானா பகுதி எம்.எல்.ஏ. க்கள் ராஜினாமா செய்துள்ளது பற்றி கேள்விப்பட்டேன். ஐதராபாத் திரும்பியதும் சட்ட நிபுணர்களிடம் கலந்தாலோசித்து, ராஜினாமாவை ஏற்பது பற்றி முடிவெடுப்பேன். அதற்கு முன்பாக எம்.எல்.ஏ. க்களிடம் கருத்து கேட்பேன். இவ்வாறு கூறினார்.
