ஈத்பெருநாளை ஈகை வழியில் கொண்டாடுவோம்!

னிய றமழான் எம்மை விட்டும் பிரியாவிடை பெறும் காலம் இது. அல்லாஹ்வின் கட்டளைகளுக்கு மதிப்பளித்து அவனிட்ட சட்ட திட்டங்களுக்குக் கட்டுப்பட்டு, ஒருமாத காலம், பசிதாகங்களைத் துச்சமாக மதித்து மனோ இச்சைகளையெல்லாம் அடக்கி வாழ்ந்த நோன்பாளிகளுக்குச் சிறந்த பரிசாக அல்லாஹ் ஈகைத் திருநாளான நோன்புப் பெருநாளை வழங்கி கெளரவிக்கின்றான்.
உண்டு உடுத்துக் களிப்படையும் தினமாக இந்தப் பெருநாள் தினம் அமைந்திருந்தாலும் நாம் மாத்திரம் கொண்டாடிக் குதூகலிக்கும் வகையில் இதை கருதக்கூடாது. ஏழை எழியவர்களின் பசிப் பிணிக்குப் பரிகாரம் காணும் வகையில் இத்தினத்தை பயன்படுத்த வேண்டும். 
உண்ண உணவின்றி, உடுத்து மகிழப் புத்தாடையின்றித் தவிக்கும் ஏழைகளையும், தாய் தந்தையரையிழந்து அரவணைக்க எவருமின்றி, வாழ்நாள் முழுவதும் கண்ணீரும் கம்பலையுமாக வாழ்க்கையுடன் போராடும் அநாதைச் சிறுவர் சிறுமியர்களையும் அணுகி, அவர்களின் துயர் துடைக்க வழிசெய்வதே உண்மை விசுவாசியின் பொருநாளாகும்.
வறியவர்களின் நிலையறிந்து அவர்களின் வயிற்றில் எரியும் பசித்தீயை அணைக்க வழிசெய்தவர்களை நாளை நரக நெருப்புக்கு இரையாகாமல் அல்லாஹ் பாதுகாத்து சுவர்க்கத்தில் புகச் செய்வான்.பெருநாள் தினம் வந்துவிட்டால் வீதி ஓரங்களிலும், பள்ளிவாசலின் நுழைவாயிலிலும் கையேந்தி யாசிப்போரைக் காண்கிறோம்.
ஆனால் அவர்களை அணுகி, அவர்களின் தேவையறிந்து ஆவன செய்ய முன்வருவோர் எம்மில் எத்தனை பேர். அவர்கள் தொழுகையை நிலை நிறுத்துவார்கள், நாங்கள் அவர்களுக்குக் கொடுத்தவற்றிலிருந்து (தானமாகச்) செலவும் செய்வார்கள். என உண்மை விசுவாசிகளின் உயர் பண்பினை அல்லாஹ் பரிசுத்த குர்ஆன் சரீபில் தெளிவுபடுத்துகிறான்.
மேலும் நபிமணி (ஸல்) அவர்கள் குறிப்பிடும் போது “செல்வந்தர்கள் கொடுக்கும் கொடையின் காரணமாக அல்லாஹ் அவர்களின் செல்வத்தைப் பரிசுத்தப் படுத்துகின்றான். ஏழைகளுக்கு மிகக் கஷ்டத்துடன்) வழங்கும் கொடையின் காரணமாக அல்லாஹ் அவர்களின் செல்வத்தை (மேலும்) வளர்ச்சியடையச் செய்கின்றான்” என்று மொழிந்தார்கள் (திர்மிதி)
ஆகவே, ஒரு மாத காலம் நோன்பிலிருந்து, இறை வணக்கத்தில் ஆசையோடு ஈடுபட்டு, ஆர்வத்துடன் துஆ இறைஞ்சி, உளமுருகப் பாவமன்னிப்புக் கோரி, குர்ஆன், திக்ர், ஸலவாத்துக்களை ஓழி மகிழ்ந்த இனிய றமழானின் முடிவுரையாக வரும் ஈத்பெருநாள் தினத்தை ஈகையின் மூலம் இனிதே கொண்டாட முயற்சிப்போம். ஈகையின் மூலம் இன்பம் பெற்ற இனியவர்கள் கூட்டத்தில் மறுமையில் அல்லாஹ் எம்மையும் சேர்த்துப் பேரருள் புரிவானாக. ஆமீன்.
மெளலவி 
எம். எஸ். எம். இஸ்மாயில் (ஹியாஸி) 
கஹட்டோவிட்ட
