சவால்கள் நிறைந்த நிர்வாக சேவை


கதிர்

நிர்வாகம் என்பதே பலதரப்பினரையும் நிர்வகிப்பதுதான். எனவே எல்லோரையும் சமாளிக்கவும், அவர்கள் கொண்டுவரும் சிக்கல்கள், தேவைகள், இவர்களை போக்க தெரிந்து வைத்திருப்பது நிர்வாகியின் தலையாய கடமை.
சிறந்த நிர்வாகி ஒருவர், தங்கள் நிறுவனத்தின் உற்பத்தி பொருளை ‘நம்பர் வன்’ இடத்திற்கு கொண்டுசெல்வதற்கு 100 சதவீத உழைப்பை கொடுத்திருந்தால், கிடைத்த இடத்தை தொடர்ந்து தக்க வைப்பதற்கு 200 சதவீத உழைப்பை கொடுக்க வேண்டியதிருக்கும். இதேபோல் நிறுவனம் எதிர்கொள்ளும் நெருக்கடிகளை சாமர்த்தியமாக சமாளிக்கும் ஆற்றலையும் நிர்வாகிகள் வளர்த்துக்கொள்ள வேண்டும்.
எந்த நிறுவனம் என்றாலும் பல்வேறு காலகட்டங்களில் இடர்பாடுகள் மற்றும் பாதகமான சூழ்நிலைகள் ஏற்படும். இது தவிர்க்க முடியாதது. மிகப் பெரிய நிறுவனங்கள் கூட சில நேரங்களில் வீழ்ச்சியை சந்தித்து உளளன. இதற்கு முக்கிய காரணம் நெருக்கடிகளை முறைப்படி கையாளாததும், அந்தத் திறன் நிர்வாகியிடம் குறைவாக இருப்பதுமே ஆகும்.
வாடிக்கையாளர்கள் விலகிப் போதல், காலநிலை மாற்றத்தால் தொழில் மந்தம், தொழிலாளர் கள் போராட்டம் போன்றவை இத்தகைய பிரச்சினைகளில் குறிப்பிடத்தக்கவை. 
இப்படிப்பட்ட நெருக்கடியான சூழ்நிலையில் திறமையாகவும், சாதுர்யமாகவும் சமாளித்து சாதகமான சூழலாக மாற்றுவது நிர்வாகியின் முக்கிய கடமை. இதற்காக இடர்பாடுகளை முன்கூட்டியே அறியும் திறனை நிர்வாகிகள் பெற்றிருக்க வேண்டியது அவசியம்.
தொழிலில் சாதக அம்சங்களை மட்டுமே கருத்தில் கொண்டு செயல்படும் நிர்வாகி, திடீரென ஏதாவது பாதக சூழ்நிலை ஏற்பட்டால் நிலைகுலைந்துவிடும் வாய்ப்புகள் உண்டு. எனவே, பாதக அம்சங்கள் குறித்து கற்பனை செய்து கொண்டு அவை நேரிட்டால் எவ்வாறு சமாளிக்கலாம் அல்லது நிறுவனத்தின் செயல்பாடுகளை எந்த விதத்திற்கு மாற்றலாம் என்பது குறித்தும் நிர்வாகிகள் சிந்தித்து செயலாற்ற வேண்டும்.
உற்பத்தி சார்ந்த நிறுவனங்களின் நிர்வாகிகள் சந்தையில் தங்கள் பொருட்களின் தேவை அதிகமாக இருக்கும் காலகட்டத்தை தெரிந்து வைத்திருப்பதைப் போவே, விற்பனை மந்தமாக இருக்கும் காலத்தையும் தெளிவாக தெரிந்து வைத்திருக்க வேண்டும். இதற்கு தகுந்தவாறு உற்பத்தி முறையை மாற்றி அமைத்துக்கொள்ள வேண்டும்.
நிறுவனத்தில் பொருளாதார நெருக்கடி ஏற்படாமல் காப்பதும், அவ்வாறு ஏற்பட்டுவிட்டால் அதை சமாளிக்க மாற்று ஏற்பாடுகளையும் நிர்வாகிகள் அறிந்திருக்க வேண்டும். 
மொத்தத்தில் நிர்வாகி என்பவர் எத்தகைய இடர்பாடுகள் ஏற்பட்டாலும் நிறுவனத்தை வளர்ச்சிப் பாதையில் இருந்து விலகிச் செல்ல எந்தவிதத்திலும் அனுமதிக்கக் கூடாது.
அனைத்து வித இடர்பாடுகளுக்கும் மாற்று வழி கைவசம் இருந்தால் மட்டுமே பயமின்றி எதிர்கொண்டு நிறுவனத்தை வெற்றிநடை போட வைக்க முடியும். நிறுவனம் நெருக்கடியில் விழுந்துவிட்டதே எனக்கருதி நிர்வாகி திகைத்தால் அந்த நிர்வாகமும் நிலைகுலையும்.
தொழில் போட்டியால் ஏற்படும் எதிர்ப்புகளைக் கண்டும் நிர்வாகிகள் அஞ்சக் கூடாது. போட்டி இருந்தால்தான் தொழிலை மென்மேலும் வளர்க்க புதிய சிந்தனை மற்றும் ஊக்கம் கிடைக்கும். சிறந்த நிர்வாகி என பெயரெடுக்க விரும்புவோர், தொழில் ரீதியாக மட்டுமின்றி மன ரீதியாகவும் உறுதியாக இருந்து இடர்பாடுகளை தைரியமாக எதிர்கொள்ள வேண்டியது கட்டாயம் ஆகும்.
