சட்டம் - ஒழுங்கு பராமரிப்பில் குறை இல்லை முதல்வர் கருணாநிதி

சட்டம் - ஒழுங்கைப் பராமரிக்கத் தேவையான அனைத்து நடவடிக்கைகளையும் தமிழகக் காவல்துறையினர் எடுத்து வருவதாக முதல்வர் கருணாநிதி தெரிவித்துள்ளார்.
தமிழகத்தில் சட்டம், ஒழுங்கைக் காக்க வேண்டும் என்று அதிமுக தலைவர் ஜெயலலிதா விடுத்த வேண்டுகோளுக்குப் பதில் அளிக்கும் வகையில் முதல்வர் இதை அறிக்கை வாயிலாகத் தெரிவித்துள்ளார்.
“தமிழகக் காவல்துறையினர் கடந்த 5 ஆண்டுகளாக தமிழகத்தில் ஜாதி, சமயப் பூசல்கள் ஏதுமின்றி தொடர்ந்து அமைதியை நிலைநாட்டி வருகின்றனர்.
குற்ற நடவடிக்கைகள் என்பது எந்த ஆட்சியிலும் நடைபெறக் கூடிய ஒன்று தான். காவல்துறையினர், சட்டம் - ஒழுங்கு பராமரிப்பில் மிகுந்த கவனம் செலுத்தி வருவதோடு மட்டுமில்லாமல், மாநிலம் முழுவதும் குற்றத்தடுப்பு நடவடிக்கைகளை செயல்படுத்தி, குற்ற நடவடிக்கைகளில் ஈடுபடும் ரெளடிகள், கொள்ளையர்கள் மீது கடுமையான நடவடிக்கைகள் எடுத்து வருகின்றனர். அவர்களுக்கு தண்டனைப் பெற்றுத் தருவதுடன் தடுப்புக் காவலிலும் வைத்து வருகிறார்கள். முன் விரோதம், குடும்பப் பிரச்சினைகள் காரணமாக நடைபெற்ற சில சம்பவங்களை வைத்து, சட்டம் - ஒழுங்கு பராமரிப்பை ஒட்டு மொத்தமாகக் குறை கூறுவது ஊரை ஏமாற்ற முயலும் காரியமாகும்.
சென்னை வியாசர்பாடியில் கல்லூரி மாணவர் தற்கொலை செய்து கொண்ட சம்பவத்தைக் கண்டித்து சாலை மறியலில் பொது மக்கள் ஈடுபட்டனர். அப்போது காவல்துறையினர் மீது கற்களை வீசித் தாக்கியதால், அவர்களை கலைந்து போகச் செய்துள்ளனர்.
சாலி கிராமத்தில் நடிகர் விஜய்க்கு சொந்தமான வீட்டில் இசையமைப்பாளர் விஜய் ஆன்டனி குடியிருக்கிறார். அவரது வீட்டின் மீது கல்லெறியப்பட்டதில் ஜன்னல் கண்ணாடி உடைந்துள்ளது.
இது தொடர்பாக, காவல்துறையினர் நடத்திய விசாரணையில், குடிபோதையில் சென்ற ஒருவர் இந்தச் சம்பவத்தில் ஈடுபட்டிருக்கலாம் என்று தெரிகிறது. ரெளடிகள் யாரும் ஈடுபட்டதாகத் தெரியவில்லை.
ஜெயலலிதா வெளியிடும் அறிக்கைகளைப் பார்க்கும் போது தேர்தல் ஆணையத்தின் அதிகாரத்தை அவரே எடுத்துக்கொண்டாரா என்ற சந்தேகம் ஏற்படுகிறது என்று முதல்வர் கருணாநிதி கூறியுள்ளார்.
