டுவிட்டர் இணையதளத்தில் என் பெயரில் ஆள்மாறாட்டம் செய்யப்படுகிறது

ஜெயலலிதா பொலிஸில் புகார்
‘டுவிட்டர் இணையதளத்தில் ஆள்மாறாட்டம் செய்து என் பெயரில் கருத்து வெளியிடப்படுகிறது’ என்று இணைய குற்றவியல் பொலிஸில் ஜெயலலிதா புகார் கொடுத்துள்ளார்.
இது தொடர்பாக அ. தி. மு.க. பொதுச் செயலாளர் ஜெயலலிதா வெளியிட்டுள்ள அறிக்கையில் கூறி இருப்பதாவது,
‘டுவிட்டர் என்னும் இணையதளத்தின் மூலம் என்னுடைய பெயரில் கருத்துக்கள் வெளியிடப்பட்டு வருவ தாக என் கவனத்துக்கு கொண்டுவரப்பட்டுள்ளது.
‘டுவிட்டர்’ இணையதளத்தில் நான் என்னுடைய பெயரைப் பதிவு செய்துகொள்ளவில்லை. யாரோ சிலர் வேண்டுமென்றே என் பெயரில் ஆள் மாறாட்டம் செய்து கருத்துக்களை வெளியிட்டு வருகிறார்கள் என்பதை தெளிவுபடுத்த விரும்புகிறேன்.
இதுபோன்று கருத்துக்களை வெளியிட்டு வருபவர்கள் மீது நடவடிக்கை எடுக்கும் முயற்சியில் பொலிஸ் இணைய சைபர் குற்றவியல் பிரிவில் இது பற்றி புகார் கொடுத்திருக்கிறேன்.
ஆகவே, என்னுடைய நண்பர்கள், ஆதரவாளர்கள், கட்சித் தொண்டர்கள், நிர்வாகிகள், அரசியல் தோழமைக் கட்சியினர் யாரும் என் பெயரில் வெளியிடப்படும் இந்தக் கருத்துக்களை நம்பவேண்டாம்.
இவ்வாறு ஜெயலலிதா அறிக்கையில் கூறி இருக்கிறார்.
