பழைய பாடல்களை ‘ரீமிக்ஸ்’ செய்வது குற்றம்

பொலிவுட் பாடலாசிரியர் குல்சார் 
பழைய திரைப்பட பாடல்களை ரீமிக்ஸ் செய்வது ஒரு குற்றச் செயல் என பிரபல பொலிவுட் பாடலாசிரியர் குல்சார் புகார் தெரிவித்துள்ளார். பொலிவுட்டின் பிரபல பாடலாசிரியர்கள் ஜாவேத் அக்தர், பர்சூன் ஜோஷி மற்றும் ஆஸ்கர் விருது பெற்ற பாடலாசிரியர் குல்சார் ஆகியோர் பங்கேற்ற விழா ராஜஸ்தான் மாநிலம் ஜெய்ப்பூரில் நடந்தது. இதில் குல்சார் பேசியதாவது,
பழைய திரைப்பட பாடல்களை தற்போதைய காலத்துக்கு ஏற்றவாறு ரீமிக்ஸ் செய்கின்றனர். இதை ஒரு குற்றச்செயலாகவே கருத வேண்டும். இதுபோன்ற செயல்களை எப்போதுமே நான் எதிர்ப்பேன். தற்போது நடனம் ஆடுவதற்கு மட்டுமே பாடல்கள் பயன்படுகின்றன. 
யாரும் பாடல்களை கேட்பதில்லை. இதுபோன்ற சூழ்நிலையில் மற்றொருவரின் கற்பனையில் உதித்த பாடல்கள் ரீமிக்ஸ் செய்யப்படுவதை எப்படி ஏற்றுக்கொள்ள முடியும்.
இதற்கு யாருக்கும் உரிமை இல்லை. அஜந்தா, எல்லோரா ஆகியவற்றின் மீது மறுபடியும் வண்ணம் பூசுவது போல்தான் இதுவும். தற்போதைய தலைமுறை இந்திய சினிமா வரலாற்றை அழிக்கும் செயலில் ஈடுபட்டுள்ளது. பழைய பாடல்கள் அழிக்கப்படுகின்றன. அதுபோல் முகல் இ ஆசாம் என்ற திரைப்படத்தை தற்போதுள்ள சூழ்நிலைக்கு ஏற்றவாறு மாற்றியுள்ளனர். ஆனால் அது ரசிக்கும்படியாக இல்லை. இவ்வாறு குல்சார் கூறினார்.
மற்றொரு பிரபல பாடலாசிரியர் ஜாவேத் அக்தர் கூறுகையில், இன்றைய அவசர உலகில் மேற்கத்திய கலாசாரத்தை இந்திய திரைப்படத் துறையினர் பின்பற்றுகின்றனர். அதன் விளைவாகவே தற்போது பழைய பாடல்கள் ரீமிக்ஸ் செய்யப்படுகின்றன என்றார்.
