குருத்துவ பொன்விழா காணும் அருட்தந்தை லூயிஸ் பொன்னையா

வையகத்தில் வாழ்வாங்கு வாழ்பவன் வான் உறையும் தெய்வத்துள் வைக்கப்படும் திருக்குறள். இவ்வுலகில் வாழ்வாங்கு வாழ்பவன் வானகத்தேவனின் வனப்பைப் பெறுகிறான்.
அறம் செய்பவன் மனத்துக்கன் மாசற்றவன் ஆதல் வேண்டும். பூவும் நறுமணமும் போல அவன் வார்த்தையும் வாழ்க்கையும் இரண்டறக் கலக்க வேண்டும். இவ்வுண்மை ஈர்அறத்தாருக்கும் பொருந்தும்.
இந்த அடிப்படையில் ஆன்மீக இன்பமே நிலையான இன்பம் என உய்த்துணர்ந்த கர்ம வீரத்துறவிதான் அருட்தந்தை லூயிஸ் பொன்னையா அடிகள், இவரின் குருத்துவப் பொன்விழா அண்மையில் நடைபெற்றது.
இலங்கை வாழ் மக்களுக்கு சிறப்பாக கத்தோலிக்க இறைத்தொண்டிற்கும் தன்னை பூரணமாக அர்ப்பணித்த தியாகிதான் இக்குருமணி.
யாழ்ப்பாணத்தின் கிழக்குப் பகுதி முன்பு “பிரபுக்கள் குடியிருப்பு” என அழைக்கப்பட்டதுடன் தற்பொது சுண்டுக்குழி என அழைக்கப்படுகிறது. அங்கு கலைக்கோயிலாகக் காட்சியளிப்பது புனித திருமுழுக்கு அருளப்பர் ஆலயம். அந்தப் பங்கின் மகிமைக்கும் பெருமைக்கும் ஓர் ஒளிவிளக்கு குருத்துவப் பொன்விழா நாயகன் அருட்தந்தை லூயிஸ் பொன்னையா அடிகள் என்றால் அது சாலவும் பொருந்தும், இவரின் குடும்ப வரலாறோ பெரிது.
யாழ் சுண்டுக்குழி மருத்துவமனை வீதியிலுள்ள இல்லத்தை “தியாகிகள் இல்லம்” என ஊரார் அழைப்பர். இக்குரவரின் குடும்பம் “நல்லதொரு குடும்பம் சிறந்ததொரு பல்கலைக்கழகம்” என்பதற்கு நிதர்சன சாட்சியாக விளங்கியவர் இவரின் தகப்பனார். தந்தையர்களுக்கு ஒரு மேல் வரிச்சட்டமாகவும் உத்தம கத்தோலிக்க குடும்பத்தலைவனாகவும் இருந்தார். இவர்களின் தவப்பயனாக 14 பிள்ளைகளை ஈன்றெடுத்தார்கள். நான்கு பிள்ளைகள் இளமையிலே இறைவனடி சேர்ந்தார்கள். ஏனைய 10 பிள்ளைகளில் இன்றைய குருத்துவ பொன்விழா நாயகன் அருட்தந்தை லூயிஸ் பொன்னையா அ.ம.தி.அடிகள், 1930.08.22 இல் குடும்பத்தில் நாலாவது குழந்தையாக கருவிலே திருவுடையராகப் பிறந்தார்.
இவரின் தாய் ஊன்பாலை மட்டுமல்ல ஞானப்பாலையும் ஊட்டி கண்மணிபோல் வளர்த்தாள் தகப்பனார் மலேசியாவில் புகையிரத போக்குவரத்துப் பரிசோதகராகப் பணிபுரிந்தார். இவரின் குடும்பம் மலேசியாவில் சிறந்த கத்தோலிக்க குடும்பமாகத் திகழ்ந்தது. தகப்பனார் ஓய்வுபெற்றதும், அங்கிருந்து யாழ் மண்ணை மறக்காமல் இங்கு வந்து மேற்கூறப்பட்ட “பொன்மரியா” இல்லத்தில் 10 பிள்ளைகளுடன் வாழ்ந்தார்கள். ஆண் பிள்ளைகள் புகழ்பூத்த யாழ். புனித பத்திரிசியார் கல்லூரியிலும், பெண்பிள்ளைகள் யாழ் திருக்குடும்ப ஆங்கில மடத்திலும் பயின்று கல்வியிலும் ஒழுக்கத்திலும் உன்னத நிலையை அடைந்தார்கள். கனியிலிருந்து மரத்தை அறிவது போல் பெற்றோரின் நற்பண்புகள் யாவையும் பிள்ளைகள் நிறையப்பெற்றனர். இவரின் இல்லம் ஒரு குட்டி குருமடமாக மிளிர்ந்தது. இதற்கு காரணம் இவரின் தாய் மாமன் அருட்தந்தை முத்தையா யோசவ் நீக்கிலஸ் அடிகளுக்கு சுண்டுக்குழி பங்கில் முதற் திருப்பலி ஒப்புக்கொடுக்கப்பட்ட போது புகழ்பூத்த ஓவியரும் புளொக்மேக்கருமாகிய கலைஞர் சொலமன் பிரான்சீஸ் துரையப்பா, அவர்களால் 1930 இல் வழங்கிய கண்ணாடியில் வரையப்பட்ட யேசுவின் தியான யோகநிலை வர்ணச்சித்திரம், வீட்டின் மேற்குப்புறச்சுவரிலும், கிழக்குப் பகுதி அறையில் ஒரு சிற்றாலயமும் உள்ள கத்தோலிக்க இல்லமாக இருந்ததே.
இவர் மலேசியாவில் பிறந்ததினால் அங்கு ஆரம்பக் கல்வியை கற்ற பின்பு இடைநிலைக் கல்வியை அங்குள்ள பாடசாலையில் பயின்று உயர்தரக் கல்வியை யாழ்ப்பாணத்திலுள்ள புகழ் பூத்த புனித பத்திரிசியார் கல்லூரியில் கல்வி பயின்றார்.
யாழ். சுண்டுக்குழி புனித திருமுழுக்கு அருளப்பர் பங்கில் இவர் பூசைப்பீடப் பணிப்பாளராகவும் பாடகர் குழுவிலும் பக்திச் சபைகளிலும் லூயிஸ் மாணவனாக வாழும் காலத்தில் சிறந்த இளம் உத்தம தொண்டனாக செயலாற்றினார். இவர் வகுப்பில் கணிதத்துறையில் சிறந்து விளங்கியபடியால் பொறியியலாளராக வர அறிவும் ஆற்றலும் இருந்தும் தாய் மாமன் அருட்தந்தை முத்தையா யோசவ் நீக்கிலஸ் அடிச்சுவட்டைப் பின்பற்றி வாழ்வைத் துறந்து குருவாக வர விரும்பினார்.
இளம்குருவான அருட்தந்தை லூயிஸ் பொன்னையா அடிகள் அவர்களால் 08.08.1961 இல் யாழ் சுண்டுக்குழி புனித திருமுழுக்கு அருளப்பர் ஆலயத்தில் முதற்திருப்பலி பங்கில் ஒப்புக்கொடுக்கப்பட்டது.
இளம் குரவர் அருட்தந்தை லூயிஸ் பொன்னையா அடிகள் “என் கடன் பணி செய்து கிடப்பதே” என்ற அப்பரின் அருள் மொழிக்கு ஏற்ப முதன் முதல் விரிவுரையாளராக கண்டி தேசிய குருமடத்தில் சீரும் சிறப்பாக பணிபுரிந்தார். அதன்பின் பங்குத்தந்தையாக பேசாலை - தலைமன்னார், வவுனியா, பாண்டியன் தாழ்வு ஆகிய இடங்களில் முத்திரை பதிப்பித்துள்ளார்.
பயணத்திலே பாதை சீராகவும் செம்மையாகவும் அமையலாம். பாதையிலே பயமுள்ள பாதாளங்களும் காரிருளும் தோன்றலாம், கொடூரப்புயலும் அடிக்கலாம். அமைதிக்கும் புயலுக்குமிடையே பயணம் செய்து இயேசுவை சரணடைவர் பேரானந்தம் அடைவர்.
இவை அனைத்திற்கும் ஒட்டு மொத்தமே உந்து சக்தி ஆளுமையுடைய குருத்துவ பொன்விழா நாயகன் அருட்தந்தை லூயிஸ் பொன்னையா அடிகள் என்பது வெள்ளிடைமலை.

