முலாயம்சிங் ஆதரித்தால் மத்திய அரசு மீது நம்பிக்கையில்லா தீர்மானம்

டில்லி போராட்டத்தில் மம்தா அறிவிப்பு
சில்லறை வணிகத்தில் அந்நிய முதலீட்டுக்கு மத்திய அரசு அனுமதி வழங்கியதற்கு மேற்கு வங்க முதல்வர் மம்தா பனர்ஜி தலைமையில் டெல்லியில் போராட்டம் நடத்தினார். முன்னதாக மம்தா பனர்ஜி தலைமையில் திரிணாமுல் காங்கிரஸ் கட்சியின் முன்னாள் மந்திரி தினேஷ் திரிவேதி உள்ளிட்ட எம்.பி.க்கள் மற்றும் ஆதரவாளர்கள் பேரணியாக புறப்பட்டு ஜந்தர்மந்தர் மைதானத்திற்கு வந்தடைந்தனர்.
அப்போது அங்கு வந்த ஐக்கிய ஜனதா தள தலைவர் சரத் யாதவ், மம்தாவுக்கு ஆதரவு தெரிவித்து போராட்டத்தில் பங்கேற்றார். தேசபக்தி பாடலை மம்தா பாடினார். 
ஆதரவாளர்களிடையே மம்தா பானர்ஜி பேசியதாவது; சில்லறை வணிக்கத்தில் அந்நிய நேரடி முதலீட்டுக்கு எதிர்ப்பு தெரிவித்து அடுத்த மாதம் முதல் நாடு முழுவதும் போராட்டம் நடத்தப்படும். இந்திய வணிகர்கள், விவசாயிகள் மற்றும் பொதுமக்களை பாதுகாக்கும் பொருட்டு நாடு முழுவதும் நான் சென்று போராட்டங்களில் பங்கேற்பேன்.
நவம்பர் மாதம் டில்லியில் 48 மணி நேரம் போராட்டம் நடத்தப்படும். உத்தர பிரதேச மாநிலம் லக்னோவில் நடத்த உள்ள பேரணி மற்றும் போராட்டத்தில் பங்கேற்கும்படி சமாஜ்வாடி கட்சியின் தலைவர் முலாயம்சிங் யாதவ், மாநில முதல்வர் அகிலேஷ் யாதவ் ஆகியோருக்கு அழைப்பு விடுக்க உள்ளேன்.
இந்த அரசு ஆட்சியில் தொடருவதை நானும் விரும்பவில்லை. தேவைப் பட்டால் மத்திய அரசுக்கு எதிராக நம்பிக்கையில்லா தீர்மானம் கொண்டு வரத் தயார். முலாயம்சிங் எனக்கு ஆதரவு அளித்தால் இந்த தீர்மானத்தை கொண்டு வருவேன். பாராளுமன்ற த்திற்கு முன்கூட்டியே அதாவது, அடுத்த ஆண்டு மார்ச் மாதம் இடைத்தேர்தல் வரும் என கேள்விப்பட்டேன். எனவே இதற்கு தீர்வு காண்பதற்கு நான் தயார். அரசுக்கு மற்ற கட்சிகளும் ஆதரவு அளிப்பதை நிறுத்திவிட்டு அரசின் முடிவுகளுக்கு எதிரான எங்கள் கட்சியின் தீர்மானத்தை ஆதரிக்க வேண்டும் என்றார்.
