பாதுகாப்பு வலயங்களில்மீள்குடியேற்றம்



யாழ்ப்பாண மாவட்டத்திலுள்ள அதி உயர் பாதுகாப்பு வலயங்களில் மக்களை மீள் குடியேற்றும் நடவடிக்கையைத் துரிதப்படு த்துவதற்கு அரசாங்கம் தீர்மானித்திருக்கின்றது. இது பற்றிய செய்தி நேற்றைய ‘தினகரனி’ல் வெளி யாகியிருக்கின்றது. சம்பந்தப்பட்ட பாதுகாப்பு அதிகாரிகளுடன் தொடர்புகொண்டு மீள்குடியேற்றத் துக்கான நடவடிக்கைகளை மேற்கொள்வதற்கான அனுமதி அரசாங்க அதிபருக்கு வழங்கப்பட்டுள்ளது.
யாழ்ப்பாண மாவட்டத்தில் அதிஉயர் பாதுகாப்பு வலயங்களுக்கு உட்பட்ட பிரதேசங்களில் பெரும் பாலானவை விவசாயத்துக்கு ஏற்ற செழிப்பான பிரதேசங்கள். இப்பிரதேசங்களில் வாழ்ந்த மக்களில் மிகப் பெரும்பாலானோரின் சீவனோபாயம் விவசா யமாகவே இருந்தது.
அதிஉயர் பாதுகாப்பு வலயப் பிரகடனத்துக்குப் பின் அங்கிருந்து வெளியேறிய மக்கள் தங்கள் சீவனோபாயத் தொழிலை இழந்து நாட்டின் வெவ்வேறு பகுதிகளில் துயரகரமான வாழ்க்கையை நடத்துகின்றனர். அதிஉயர் பாதுகாப்பு வலயப் பிரதேசங்களில் மீள்குடியேற்ற நடவடிக்கை முன்னெடுக்கப்படுகின்றது என்ற செய்தி இம் மக்களுக்கு மகிழ்ச்சி அளிக்கும் என்பதில் சந்தேகம் இல்லை.
அதிஉயர் பாதுகாப்பு வலயங்களுக்கும் தனிநாட்டுக் கோரிக்கைக்கும் தொடர்பு உண்டு. தனிநாடு பற்றிய பேச்சு முன்னரும் இடம்பெற்ற போதிலும் மக்கள் மத்தியில் அது தாக்கத்தை ஏற்படுத்தவில்லை. முன் னாள் வவுனியா எம்.பி சி. சுந்தரலிங்கம், முன்னாள் ஊர்காவற்துறை எம்.பி வி. நவரத்தினம் ஆகியோர் தனிநாட்டுக் கோரிக்கையை முன்வைத்த போதிலும் மக்கள் மத்தியில் அது தாக்கத்தை ஏற்படுத்தவில்லை.
தமிழ் ஆயுதக் குழுக்கள் தனிநாட்டுக் கோரிக்கையை முன்வைத்த போதிலும் தமிழர் விடுதலைக் கூட்டணியின் வட்டுக்கோட்டை மகாநாட்டில் தனி நாட்டுத் தீர்மானம் நிறைவேற்றப்பட்ட பின்னரே அக்கோரிக்கை வலிமை பெறத் தொடங்கியது. இதன் விளைவுதான் புலிகள் ஆரம்பித்த தனிநாட்டு யுத்தம். இந்த யுத்தமே அதி உயர் பாதுகாப்பு வலயங்கள் அமைவதற்குக் காரணம். எனவே, தமிழர் விடுதலைக் கூட்டணியும் புலிகளும் பின்பற்றிய தவறான கொள்கை தான் அதி உயர் பாதுகாப்பு வலயங்கள் அமைவதற்கு வழிவகுத்தன என்பதை நாம் புரிந்துகொள்ள வேண்டும்.
யுத்த களத்தில் புலிகள் தோற்கடிக்கப்பட்டதாலேயே அதிஉயர் பாதுகாப்பு வலயங்களில் மக்களை மீள்குடி யேற்றும் நடவடிக்கையை முன்னெடுப்பதற்கான சூழ்நிலை உருவாகியிருக்கின்றது. பதின்மூன்றாவது அரசியலமைப்புத் திருத்தத்தின் கீழான மாகாண சபை மற்றைய மாகாணங்களில் செயற்படுகின்ற போதிலும் வட மாகாணத்தில் இல்லை. அப்படி யிருந்தும் அதி உயர் பாதுகாப்பு வலயங்களில் மீள்குடியேற்றம் மேற்கொள்ளப்படவிருக்கின்றது.
முன்வைக்கப்பட்ட தீர்வுகளைத் தமிழ்த் தலைமை நிராகரிக்காது, முழுமையான அரசியல் தீர்வை அடைவதற்கான மார்க்கமாக ஏற்றிருந்தால் அதிஉயர் பாதுகாப்பு வலயம் என்ற பேச்சுக்கு இப்போது இடம் இல்லாது போயிருக்கும்.
நடந்து முடிந்தவை பற்றி இப்போது பேசுவதில் பலனி ல்லை. அவை முடிந்தவையாகவே இருக்கட்டும். அதிஉயர் பாதுகாப்பு வலயங்களில் மீள்குடியேற்றம் நடைபெறுவதை வரவேற்போம். அதேநேரம், எதிர் காலத்தில் பாதுகாப்பு வலயங்கள் இல்லாத நிலையை உருவாக்குவது அனைவரதும் பொறுப்பு என்பதை உணர்ந்து செயற்படுவோம். நடைமுறைச் சாத்திய மான தீர்வை ஏற்றுப் படிப்படியாக முழுமையான அரசியல் தீர்வை அடைவதே அதற்கான வழி.
