நோன்பில் உளப்பக்குவத்தின் முக்கியத்துவம்

,ஸ்லாத்தின் பிரதான கடமைகளில் ரமழான் மாத நோன்பும் ஒன்றாகும். இஸ்லாத்தை விசுவாசிக்கின்ற ஒவ்வொரு முஸ்லிமும் இக்கடமையை கட்டாயம் நிறைவேற்ற வேண்டும்.
என்றாலும் சிறு குழந்தைகள், குணப்படுத்த முடியாத நோயாளர்கள், புத்தி சுவாதீனமற்றவர்கள் போன்றோருக்கு ரமழான் மாத நோன்பு கடமை இல்லை. அதேநேரம் பிரயாணிகளுக்கும், மாதவிடாய் மற்றும் பிரசவ ருது போன்றவற்றுக்கு உள்ளாகி இருக்கும் பெண்களுக்கும் இக்கடமையில் சலுகை வழங்கப்பட்டிருக்கின்றது. அவர்கள் வேறு நாட்களில் இக்கடமையை (களா) நிறைவேற்ற வேண்டும்.
அதேநேரம் நோன்பானது குறிக்கப்பட்ட நாட்களில் நிறைவேற்றப்பட வேண்டிய கடமையாக விளங்குகின்றது. அதனை இஸ்லாமிய வருடக் கணிப்பின் ஒன்பதாம் மாதமான ரமழானில் நிறைவேற்ற வேண்டும். இந்த மாதத்திலுள்ள ஓர் இரவில் தான் மனிதனின் ஈருலக வாழ்வுக்கும் சுபீட்சம் அளிக்கும் அருள் மறையாம் அல்-குர்ஆன் முதல் வானத்தில் இருக்கும் பைத்துல் இஸ்ஸா(மகத்துவம் மிக்க இல்லம்)வுக்கு இறக்கப்பட்டது. அதுவே ஆயிரம் மாதங்களையும் விட மேலான கண்ணியம் மிக்க லைலத்துல் கத்ர் இரவாக விளங்குகின்றது. அந்த இரவில் தான் வானவத் தலைவர் ஜிப்ரீல் (அலை) அவர்கள் அல்லாஹ்வின் கட்டளைக்கு ஏற்ப நடைபெற வேண்டிய காரியங்களுடன் மலக்குமார்களுடன் பூமிக்கு இறங்குகின்றார். அந்த இரவு விடியற்காலை வரையும் அமைதியாகவும் சாந்தமாகவும் இருக்கும்.
“அந்த இரவில் இறை நம்பிக்கையோடும், நன்மைகளை எதிர்பார்த்தும் எவர் நின்று வணங்குகின்றாரோ அவர் முன் செய்த பாவங்கள் மன்னிக்கப்படும்” என்று முஹம்மத் (ஸல்) அவர்கள் கூறியுள்ளார்கள். 
(ஆதாரம் : புகாரி, முஸ்லிம்)
இவ்வாறு சிறப்புற்று மகத்துவம் மிக்கதாக விளங்கும். இம் மாதத்தில் நோன்பு நோற்பதைதான் சர்வ வல்லமை படைத்த அல்லாஹுத்தஆலா முஸ்லிம்களுக்குக் கட்டாயக் கடமையாக்கி இருக்கின்றான். உயரிய நோக்கத்துடனும், எதிர்பார்ப்புக்களுடனுமே நோன்பு கடமையாக்கப்பட்டு இருக்கின்றது. அந்த நோக்கத்தையும், எதிர்பார்ப்பையும் நிறைவேற்றுவதற்கு அல்லாஹ்வின் கட்டளைகளுக்கு ஏற்ப முஹம்மத் (ஸல்) அவர்களின் வழிகாட்டல்களின் படியே நோன்பு நோற்க வேண்டும். அப்போது தான் அக்கடமையை உரிய முறையில் நிறைவேற்றியதாக அமையும்.
ஆகவே, நோன்பை சரியான முறையில் அறிந்து, தெரிந்து செயற்படுவது மிக மிக அவசியம். நோன்பானது இரு பகுதிகளை உள்ளடக்கியுள்ளது. அவற்றில் ஒன்று உடல் சார்ந்த பகுதி. மற்றையது உள்ளம் சார்ந்த பகுதி. நோன்பு நோற்கின்ற ஒவ்வொருவரும் இந்த இரு பகுதிகளிலும் அதிக கவனம் செலுத்த வேண்டும்.
ஆனால் இன்றைய காலகட்டத்தில் நோன்பு நோற்கின்ற பெரும்பாலானவர்கள் உடல் சார்ந்த பகுதிக்கு கொடுக்கின்ற முக்கியத்துவத்தின் அளவுக்கு உள்ளம் சார்ந்த பகுதிக்குக் கொடுப்பதில்லை. இதனைப் பரவலாக அவதானிக்க முடிகின்றது.
குறிப்பாக நோன்புடன் உணவு அருந்தினால், நீராகாரங்களை பருகினால், மனைவியுடன் தாம்பத்திய உறவில் ஈடுபட்டால் நோன்பு முறிந்து விடும். அதனால் இச்செயற்பாடுகளைத் தவிர்த்துக்கொள்வதில் ஒவ்வொருவரும் விசேட கவனம் செலுத்துகின்றனர்.
அதேநேரம் நோன்புடன் நோய்க்கு ஊசி மருந்து பெற்றால், சமைக்கும் கறியை ருசி பார்த்தால், நீரில் மூழ்கிக் குளித்தால் போன்றவாறான செயற்பாடுகள் மூலமாக நோன்பு முறியுமா எனப் பலர் வினா எழுப்புகின்றனர். அதற்கான மார்க்கத் தீர்ப்புக்களையும் தேடிச் செல்லுகின்றனர்.
ஆனால் நோன்புடன் புறம் பேசினால், பொய் கூறினால், பொறாமையுடன் நடந்து கொண்டால், பெருமையடித்தால், அடுத்தவரின் மனதைப் புன்படுத்தினால், அபாண்டம் சுமத்தினால், நோன்பு முறியுமா என்பது குறித்து கவனம் செலுத்தாதவர்களாகவே பெரும்பாலானவர்கள் உள்ளனர். இவர்கள் இவற்றின் பாரதூரத்தை அறியாதவர்களாவர். ஆனால் இவை அனைத்தும் உள்ளத்துடன் தொடர்புடைய பாவச் செயல்கள். அல்-குர்ஆன் மற்றும் ஸ¤ன்னாவின் நிழலில் இவ்வாறான பாவச் செயல்கள் ஒன்றில் நோன்பை முறிக்கும். அல்லது நோன்பின் பலா பலன்களைப் பாதிக்கும் என்று இஸ்லாமிய அறிஞர்கள் குறிப்பிட்டிருக்கின்றார்கள்.
ஒருமுறை முஹம்மத் (ஸல்) அவர்கள் “யார் பொய்யான பேச்சையும், பொய்யான செயற்பாடுகளையும் விட்டு விடவில்லையோ அவர் பசித்திருப்பதும், தாகித்திருப்பதும் அல்லாஹ்வுக்குத் தேவையற்றது” என்று கூறியதாக அபூஹுரைரா (ரலி) அவர்கள் அறிவித்துள்ளார்கள். (ஆதாரம்: புகாரி, திர்மிதி, அபூதாவூத்)
மற்றொரு சந்தர்ப்பத்தில் முஹம்மத் (ஸல்) அவர்கள், “நோன்பு என்பது சாப்பிடாது, பருகாது இருப்பது மாத்திரமல்ல” என்று கூறியுள்ளார்கள்.
(ஆதாரம் : ஹாகிம்)
இதேநேரம், “எத்தனையோ நோன்பாளிகளுக்கு நோன்பால் கிடைப்பது பசித்திருப்பது மாத்திரமே” என்றும் ஒரு தடவை முஹம்மத் (ஸல்) அவர்கள் குறிப்பிட்டுள்ளார்கள். (ஆதாரம் : நஸாஈ)
மேலும் “ரமழான் மாதத்தில் யார் ஈமானோடு (உளப் பக்குவத்தோடு) அல்லாஹ்வின் நற்கூலியை மாத்திரம் எதிர்பார்த்து நோன்பு நோற்க்கிறாரோ அவர் முன் செய்த பாவங்களை அல்லாஹ் மன்னித்து விடுகின்றான்” என்றும் முஹம்மத் (ஸல்) அவர்கள் குறிப்பிட்டிருக்கின்றார்கள்.
(ஆதாரம் : புகாரி, முஸ்லிம்)
இந்த ஹதீஸ்களின் படி நோன்பு நோற்கின்ற ஒவ்வொருவரும் உடல் சார்ந்த பகுதியைப் போன்று உள்ளம் சார்ந்த பகுதியிலும் அதிக கவனம் செலுத்துவது மிகவும் அவசியம் என்பதை தெளிவுபடுத்துகின்றது. அதனால் இவ்விடயத்தில் எவரும் பொடுபோக்காக நடந்து கொள்ள முடியாது. இதன்படி நோன்பில் உளப்பக்குவம் மிக மிக இன்றியமையாத பகுதியாகும்.
னவே, நாம் நோற்கின்ற நோன்பு மூலம் உச்ச பலாபலன்களை அடைந்து கொள்ளவே ஒவ்வொருவரும் முயற்சி செய்ய வேண்டும். அதற்காக உடல் சார்ந்த பகுதியைப் போன்று உள்ளம் சார்ந்த பகுதியிலும் அதிக கவனம் செலுத்த வேண்டியது ஒவ்வொருவரதும் பொறுப்பு என்றால் மிகையாகாது.

