மாதகல் கடற்றொழிலாளர்களின் பிரச்சினைகள் தொடர்பில் விரைவில் தீர்வு - டக்ளஸ் தேவானந்தா


மாதகல் கடற்றொழிலாளர்களின் பிரச்சினைகள் தொடர்பில் துறைசார்ந்தோரூடாக ஆராய்ந்து உரிய நடவடிக்கை எடுக்கப்படுமென பாரம்பரிய கைத்தொழில்கள் மற்றும் சிறுதொழில் முயற்சி அபிவிருத்தி அமைச்சர் டக்ளஸ் தேவானந்தா தெரிவித்துள்ளார்.
யாழ்ப்பாணத்தில் அமைந்துள்ள அமைச்சரின் செயலகத்துக்கு ஞாயிறன்று வருகை தந்த மாதகல் கிராமிய கடற்றொழில் அமைப்பின் பிரதிநிதிகள் தமது பிரச்சினைகள் தொடர்பில் கலந்துரையாடினர்.
அவர்களது பிரச்சினைகளைக் கேட்டறிந்து கொண்ட அமைச்சர் பிரதேச செயலர் முரளிதரனைத் தலைவராகவும், கடற்றொழில் பரிசோதகர் ஜெயசீலனை செயலாளராகவும் கொண்ட குழுவொன்றை அமைத்து தொழிலாளர்களது பிரச்சினைகள் தொடர்பில் ஆராயவுள்ளதுடன், துறைசார்ந்தோரூடாக விரைவில் உரிய தீர்வு பெற்றுத்தரப்படுமெனவும் தெரிவித்தார்.
இதற்காகக் குறைந்தது ஒரு மாதகால அவகாசம் தேவை எனவும் அதுவரையில் வழமையான செயற்பாடுகளை மேற்கொள்ளுமாறும் இதனூடாக கிடைக்கப்பெறும் உதவித்திட்டங்களைப் பெறமுடியும் எனவும் இதற்கு அனைவரும் பூரண ஒத்துழைப்பும், ஒத்தாசையும் வழங்க வேண்டுமெனவும் கேட்டுக் கொண்டார்.
இதன்போது சண்டிலிப்பாய் பிரதேச செயலர் முரளிதரன், கடற்றொழில் நீரியல்வளத் திணைக்கள மாவட்டப் பரிசோதகர் ரமேஷ்கண்ணா, கடற்றொழில் பரிசோதகர் ஜெயசீலன், மானிப்பாய் ஈ.பி.டி.பி அமைப்பாளர் ஜீவா ஆகியோர் உடனிருந்தனர்.

