சர்வதேச ஹோட்டல் மற்றும் விருந்தோம்பல் கண்காட்சி


தெற்காசியாவில் உள்ள முன்னணி நிறுவனங்கள் கலந்து கொள்ளும் சர்வதேச ஹோட்டல் மற்றும் விருந்தோம்பல் கண்காட்சி எதிர்வரும் 27ம் திகதியிலிருந்து 29ம் திகதி வரை இலங்கை கண்காட்சி மற்றும் கருத்தரங்கு நிலையத்தில் நடைபெறவுள்ளது. 
சர்வதேச ரீதியில் புகழ் பெற்ற இரண்டு நிறுவனங்களான பீகோ சிறிலங்கா மற்றும் ஐக்கிய இராச்சிய மொன்ட்கோமரி கம்பனியும் இணைந்து ஏற்பாடு செய்துள்ளன.
இக்கண்காட்சியில் ஹோட்டல்களுக்கிடையிலான போட்டியும், தலைமை சமையற்காரர்களுக்கான பேஷன் போட்டியும், Art of Coffee ஆகிய போட்டிகள் நடைபெறவுள்ளன. 
சுமார் 125 கடைத் தொகுதிகள் கண்காட்சியில் பங்குபற்றவுள்ளன. தெற்காசியாவில் பிரபல்யமான 16 ஐந்து நட்சத்திர ஹோட்டல்கள் கண்காட்சியில் போட்டியிடுவதற்காக தெரிவு செய்யப்பட்டுள்ளன. ஒவ்வொரு ஹோட்டலில் இருந்தும் 4 பேர் தெரிவு செய்யப்பட்டுள்ளனர். இவர்களை மேற்பார்வை செய்வதற்காக 3 சர்வதேச நிபுணர்கள் நடுவர்களாக கடமையாற்றவுள்ளதாக Chefs guild of Srilanka பிரதிநிதி மாதவ வீரபத்தன தெரிவித்தார்.
கண்காட்சியில் பங்குபற்றி வெற்றி பெறும் அணியினர் ஐக்கிய இராச்சியத்தில் உள்ள பிரபல ஹோட்டல் ஒன்றுக்கு சென்று வருவதற்கான விமானச்சீட்டையும், கிண்ணத்துடன், சான்றிதழையும் பெற்றுக் கொள்வர். 
அத்துடன் 2012ம் ஆண்டு பெப்ரவரி மாதம் நடைபெறும் Hotelympia கலந்து கொள்ள வாய்ப்பு ஏற்படுத்திக் கொடுக்கப்படும். முழு செலவினங்களையும் மேற்படி நிறுவனம் ஏற்றுக் கொள்ளவுள்ளதாக அவர் மேலும் தெரிவித்தார். அத்துடன் இரண்டாம், மூன்றாம் இடங்களைப் பெறும் அணிகளுக்கு கிண்ணங்களும், சான்றிதழ்களும் வழங்கப்படவுள்ளன.
இதேவேளை கண்காட்சியில் நடைபெறும் கோப்பி போட்டி நிகழ்ச்சியும் நடைபெறவுள்ளது. கோப்பி தற்போது உலகம் முழுவதிலும் உள்ள மக்கள் விரும்பி பருகும் பானமாகும். இதை நவீன தொழில்நுட்பத்தின் வாயிலாக மேலும் சுவைமிக்கதாக மாற்றுவதற்கு ஆலோசிக்கப்படவுள்ளது. அத்துடன் விருந்தோம்பல் கைத்தொழிலை மேம்படுத்த கோப்பி நிலையங்கள், பார்கள் முக்கிய இடத்தை பெறவுள்ளன.
கண்காட்சியின் மற்றுமொரு அம்சம் ஹோட்டல் அறுவடை நிகழ்ச்சியாகும். இதில் அருமையான இத்தாலிய டிசைன்கள் அடங்குகின்றன. இலங்கை சந்தையில் இடம்பிடிக்கும் சிறந்த ஹோட்டல்கள் சீருடைகளை இதில் கண்டுகளிக்க முடியும். 
சீருடை கண்காட்சி இலங்கையில் முதற் தடவையாக நடைபெறுகின்றமை விசேட அம்சமாகும். தற்போது இலங்கையில் ஏற்பட்டு வரும் பொருளாதார வளர்ச்சி மற்றும் உல்லாச பயணிகளின் வருகையின் காரணமாக மக்கள் மத்தியில் இக்கண்காட்சிக்கு சிறந்த வரவேற்பு உள்ளது. வெளிநாட்டவர்கள் இலங்கையில் உல்லாசமாக பொழுதை கழிப்பதற்காக தினந்தோறும் ஏராளமானோர் வருகை தருகின்றனர்.
இவ்வாறான கண்காட்சியின் ஊடாக 2016ம் ஆண்டு உல்லாசப் பயணிகளின் எண்ணிக்கையை 2.5 மில்லியனாக மாற்றுவதே தமது திட்டம் என்று பீகோ சிறிலங்கா நிறுவனத்தின் நிர்வாகப் பணிப்பாளர் சாந்தி அவுட்ஸ்குன் தெரிவித்தார். அத்துடன் ஆசியாவின் சிறந்த உல்லாச பிரயாணிகள் வருகை தரும் நாடாக மாற்றுவதற்கான ஆரம்ப வேலைத்திட்டம் எனவும் அவர் தெரிவித்தார்.
இக்கண்காட்சியில் ஹோட்டல் உரிமையாளர்கள், முகாமையாளர்கள், தொழில் முயற்சியாளர்கள், முதலீட்டாளர்கள், தீர்மானம் மேற்கொள்வோர், பொது முகாமையாளர், வழங்குனர்கள், சமையல் நிபுணர்கள், பொறியியலாளர்கள், கட்டட கலைஞர், வடிவமைப்பாளர்கள், ரெஸ்டூரண்ட் உரிமையாளர்கள் மற்றும் கைத்தொழிலில் ஆர்வம் உள்ளோரும் கலந்து கொள்ள முடியும். இக்கண்காட்சி இலங்கை மற்றும் தெற்காசிய சந்தைக்கானதாக இருந்தாலும் இந்தியா, பாகிஸ்தான், மாலைதீவு, எகிப்து, சிங்கப்பூர், ஐக்கிய இராச்சியம், ஐக்கிய அரபு இராச்சியம் ஆகிய நாடுகளில் இருந்தும் பிரதிநிதிகள் கலந்து கொள்வர்.

