இயலாமையை மூடி மறைக்க அரசாங்கம் போலி பிரசாரம்: ஜே.வி.பி.


மக்கள் விடுதலை முன்னணியின் (ஜே.வி.பி) பிரதேச சபை உறுப்பினர்கள் யாரும் ஆளும் கட்சியில் இணைத்துக் கொள்ளவில்லை. அரசாங்கம் தனது இயலாமையை மூடி மறைத்துக் கொள்ள போலியான பிரசாரங்களை மேற்கொள்கின்றது என்று ஜே.வி.பி குற்றம் சுமத்தியுள்ளது. 
கடந்த 18 ஆம் திகதி ஜனாதிபதி மஹிந்த ராஜபக்ஷ தலைமையில் ஆளும் கட்சியின் தேர்தல் பிரசாரக்கூட்டம் அநுராதபுரத்தில் இடம்பெற்றது. இதன் போதே ஜே.வி.பி.யின் பிரதேச சபை உறுப்பினர்கள் ஆளும் கட்சியுடன் இணைந்ததாக அறிவிக்கப்பட்டது. இதில் எவ்விதமான உண்மைத் தன்மையும் கிடையாது. ஏற்கனவே கட்சியின் ஒழுக்க விதிகளை மீறிச் செயற்பட்டமையால் பல வருடங்களுக்கு முன்பு கட்சியிலிருந்து நீக்கப்பட்டும் அதனை தொடர்ந்து அவர்கள் ஆளும் கட்சியுடன் இணைந்தே செயற்பட்டனர். 
இவர்களை காட்டியே அரசாங்கம் போலிப் பிரசாரங்களை மேற்கொள்கின்றது. ஜனநாயக விரோத ஆட்சி தவறான பொருளாதார கொள்கைகள் மற்றும் பாரிய ஊழல் மோசடிகளை மூடி மறைக்க போலிப் பிரசாரங்களை அரசு மேற்கொள்கின்றது என்றும் அக்கட்சி தெரிவித்துள்ளது.

