பிள்ளைகளால் கைவிடப்பட்ட மூதாட்டிதன்னை உயிருடன் புதைக்கும்படி கெஞ்சல்



ஆந்திராவைச் சேர்ந்த சுதந்திர போராட்ட வீராங்கனையும், நூறு வயதை கடந்தவருமான மூதாட்டி ஒருவர், தன் மகன் மற்றும் மகள்களால் வீட்டை விட்டு துரத்தப்பட்டதால் வாழ வழியின்றி வறுமையில் வாடுகிறார். 
‘என்னை உயிருடன் புதைத்து விடுங்கள் அல்லது தற்கொலை செய்து கொள்வதற்கு அனுமதியுங்கள்’ என அதிகாரிகளிடம் மனு அளித்துள்ளார். ஆந்திரா, விசாகப்பட்டினம் மாவட்டம், சோதாவரம் பகுதியைச் சேர்ந்தவர் மாஜ்ஜி தேவுடம்மா. இவருக்கு 110 வயதாகிறது. இவர் சுதந்திர போராட்ட வீராங்கனையும் கூட. இவரது கணவர் கடந்த சில ஆண்டுகளுக்கு முன் இறந்துவிட்டார். இவர்களுக்கு ஒரு மகன் மற்றும் இரண்டு மகள்கள் உள்ளனர். 
இவர்களுக்கு சோதாவரம் அருகே கணிசமான விவசாய நிலங்கள் மற்றும் வீடு ஆகியவை இருந்தன. இந்த விவசாய நிலத்தின் மூலம் வரும் வருமானத்தை வைத்து தேவுடம்மா காலம் தள்ளிக் கொண்டிருந்தார். 
சில மாதங்களுக்கு முன் இவரிடம் இருந்த வீடு மற்றும் விவசாய நிலத்தை அவரின் மகனும், மகள்களும் பறிமுதல் செய்து கொண்டனர். தேவுடம்மாவுக்கு ஒரு குடிசையை ஒதுக்கி, அங்கு தங்கிக் கொள்ளும்படி கூறிவிட்டனர். உணவு, உடை உள்ளிட்ட எந்த ஒரு வசதி மற்றும் உதவியையும் அவர்கள் அவருக்கு கொடுப்பது இல்லை. 
இதனால், பசியால் துவண்டு போனார் உடல் மெலிந்து நோய் பாதிப்புக்கு ஆளானார். யாரும் அவரைக் கண்டு கொள்ளவில்லை. நூறு வயதை கடந்துவிட்டதால் எந்த வேலைக்கும் செல்ல முடியாத அளவுக்கு முதுமை அவரை வாட்டி வதைத்தது. 
பொறுத்துப் பொறுத்துப் பார்த்த தேவுடம்மா, விசாகப்பட்டினம் கலெக்டர் அலுவலகத்துக்கு சென்று மனு அளித்தார். அந்த மனுவை படித்துப் பார்த்த அதிகாரிகள், அதிர்ச்சியில் உறைந்துவிட்டனர். 
அந்த மனுவில் ‘என் பிள்ளைகள், என்னை வீட்டை விட்டு துரத்திவிட்டனர். எனக்கு சொந்தமான சொத்துக்களையும் சட்ட விரோதமாக கைப்பற்றிக் கொண்டனர். உணவுகூட கொடுப்பது இல்லை. என்னை பல்வேறு கொடுமைகளுக்கும் ஆளாக்குகின்றனர். இதற்கு மேல் என்னால் வாழ முடியாது. தயவு செய்து என்னை உயிருடன் புதைத்து விடுங்கள். அல்லது, தற்கொலை செய்து கொள்வதற்கு அனுமதி கொடுங்கள். நானாகவே ஜீவ சமாதி அடைந்து விடுகிறேன்’ என குறிப்பிடப்பட்டு இருந்தது.
இதையடுத்து தகுந்த நடவடிக்கை எடுப்பதாக கூறி அவரை அதிகாரிகள் அனுப்பி வைத்தனர். தன்னார்வ தொண்டு நிறுவனத்தை சேர்ந்த சிலர், தேவுடம்மாவுக்கு உதவுவதாக உறுதி அளித்துள்ளனர். விசாகப்பட்டினம் கலெக்டர் ஷ்யாமளா ராவ் கூறுகையில், 
‘தேவுடம்மா விவகாரத்தில் சிறப்பு கவனம் செலுத்தி நடவடிக்கை எடுக்கப்படும். எந்த அளவுக்கு முடியுமோ அந்த அளவுக்கு உதவி செய்யப்படும்’ என்றார்.
