கிறிஸ்தவம் காட்டும் வாழ்க்கை நெறி




எல்லா மதங்களும் மக்களை மனிதப் பண்புடன் அறநெறிப்படுத்துவதற்காக, அரிய பல இறை வார்த்தைகளையும், அருள் நெறிமுறைகளையும், அறச் செயல்களின் வழிமுறைகளையும் தொகுத்தளிக்கின்றன. கிறிஸ்தவமும் அவ்வாறே! பைபிளில் மத்தேயு என்னும் அருள்வாக்கினர் தொகுத்து உரைக்கும் உன்னத வாழ்க்கை நெறியிலிருந்து சிலவற்றை இங்கே காணலாம். 

மக்கள் பார்க்க வேண்டுமென்று அவர்கள் முன் உங்கள் அறச் செயல்களைச் செய்யாதீர்கள்.

நீங்கள் தர்மம் செய்யும் பொழுது, உங்களைப் பற்றித் தம்பட்டம் அடிக்காதீர்கள். வெளிவேடக்காரர், மக்கள் புகழவேண்டுமென்று தொழுகின்ற இடங்களிலும், சந்துகளிலும் நின்று அவ்வாறு செய்வர். நீங்கள் தர்மம் செய்யும் பொழுது, உங்கள் வலக்கை செய்வது இடக்கைக்குத் தெரியாதிருக்கட்டும்.

நீங்கள் இறைவனிடம் வேண்டும் பொழுது வெளிவேடக்காரரைப் போல் இருக்க வேண்டாம். உங்கள் உள்ளறைக்குச் சென்று கதவை அடைத்துக் கொண்டு, மறைவாய் உள்ள உங்கள் தந்தையை நோக்கி வேண்டுங்கள். மிகுதியான சொற்களை அடுக்கிக் கொண்டே போவதால் தங்கள் வேண்டுதல் கேட்கப்படும் என நினைக்க வேண்டாம். நீங்கள் கேட்கும் முன்னரே உங்கள் தேவையை உங்கள் தந்தை அறிந்திருக்கிறார்.

நீங்கள் நோன்பிருக்கும் போது வெளிவேடக்காரரைப் போல் முகவாட்டமாய் இருக்க வேண்டாம். நோன்பிருப்பதை மக்கள் பார்க்க வேண்டுமென்று முகங்களை விகாரப்படுத்திக் கொள்ள வேண்டாம். நீங்கள் நோன்பிருப்பது இறைத் தந்தைக்கு தெரியும். அவர் ஏற்ற கைம்மாறு அளிப்பார்.

உங்களுள் எவராவது அப்பத்தைக் கேட்கும் பிள்ளைக்குக் கல்லைக் கொடுப்பாரா? சாதாரண மக்களாகிய நீங்களே உங்கள் பிள்ளைக்கு நன்கொடைகள் அளிக்க அறிந்திருக்கிaர்கள். அப்படியானால் விண்ணுலகில் உள்ள உங்கள் தந்தை தம்மிடம் கேட்போருக்கு இன்னும் மிகுதியாக நன்மைகள் அளிப்பார் அல்லவா!

பிறர் உங்களுக்குச் செய்ய வேண்டும் என விரும்புகிறவற்றை எல்லாம் நீங்களும் அவர்களுக்குச் செய்யுங்கள். பிறர் குற்றவாளிகள் எனத் தீர்ப்பளிக்காதீர்கள். ஏனெனில் நீங்கள் எந்த அளவையால் அளக்கிaர்களோ, அதே அளவையாலேதான் உங்களுக்கும் அளக்கப்படும். உங்கள் கண்ணில் இருக்கும் மரக்கட்டையைப் பார்க்காமல் உங்கள் சகோதரர் கண்ணிலுள்ள துரும்பை நீங்கள் கவனிப்பதேன்?

மண்ணுலகில் உங்களுக்கெனச் செல்வத்தைச் சேமித்து வைக்க வேண்டாம். இங்கே பூச்சியும், துருவும் அதனை அழித்துவிடும்; திருடரும் அதைக் கன்னமிட்டுத் திருடுவர். ஆகையால் விண்ணுலகத்தில் உங்கள் செல்வத்தைச் சேமித்து வையுங்கள். அங்கே பூச்சியோ, துருவோ அதனை அழிப்பதில்லை.
எனவே விவிலியம் காட்டும் வழியில் நடப்போம். பிறரை மன்னித்து வாழும் நல்வாழ்வு வாழ்வோம்.
