மத்திய மாகாண சபைக் கூட்டம்; நிகழ்ச்சி நிரலின்படி இல்லாததால் ஒத்திவைப்பு

(கண்டி தினகரன் சுழற்சி, கண்டி மத்திய குறூப் நிருபர்கள்)
உறுப்பினர்களுக்கு அனுப்பப்பட்ட நிகழ்ச்சி நிரலின்படி மத்திய மாகாண சபை கூட்டத்தை நடத்த முடியாவிடின் சபையை ஒத்திவைக்குமாறு சபையில் ஆளும் மற்றும் எதிர்க் கட்சி உறுப்பினர்கள் கோஷமெழுப்பியதோடு சபையை ஒத்திவைக்குமாறு பிரேரணையினையும் கொண்டுவந்தனர்.
மத்திய மாகாண சபை மாதாந்தக் கூட்டம் கடந்த நான்காம் திகதி செவ்வாய்க்கிழமை காலை 10.00 மணிக்கு சபைத் தலைவர் சாலிய திஸாநாயக்க தலைமையில் நடைபெற்ற போது தினத்திற்குரிய விடயத்தின் கீழ் ‘சபைக்கு சமர்ப்பிக்கப்பட்ட விளிப்பூட்டு நிர்வாகக் குழு அறிக்கை பற்றி கலந்துரையாடல்’ என்ற தலைப்பினை அடுத்த கூட்டத் தொடருக்கு ஒத்திவைப்பதாக தெரிவித்த போதே சபையில் விவாதம் ஆரம்பித்தது.
ஆளும் தரப்பினர் பலர் இந்த விடயம் தொடர்பாக உரையாற்றவே ஆயத்தமாக வந்துள்ளோம் சபைத் தலைவர் இதனை நான்கு தடவை ஒத்திவைத்துள்ளார். எனவே இது விடயமாக கலந்துரையாட சந்தர்ப்பம் வேண்டும் என வாதிட்டனர்.
சபைத் தலைவர் ‘விடயத்திற்குரிய அமைச்சர் அனுஷியா சிவராஜா சபைக்கு விடுமுறை அறிவித்துள்ளதால் இந்த விடயம் விவாதிக்க முடியாதுள்ளது’ என தெரிவித்தார். விவாதிக்கப்பட வேண்டும் என ஆளும் தரப்பினர் விவாதித்தனர். ஆளும் ஐ. ம. சு. மு. உறுப்பினர்களான அநுர பெர்னாண்டோ, மஹிந்த அபயகோன் ஆகியோர் கலந்துரையாடப்பட வேண்டும் என விவாதித்தனர்.
இங்கு கருத்து தெரிவித்த ஐ. தே. க. உறுப்பினர் எஸ். இராஜரட்ணம் ‘இன்று மத்திய மாகாண சாகித்திய விழா தொடர்பான கூட்டம் 1.00 மணிக்கு அமைச்சர் அனுஷியா சிவராஜா தலைமையில் நடைபெறவுள்ளது. அதை நடத்த முடியுமாயின் ஏன் சபைக்கு சமுகமளிக்க முடியாது’ என வினவினார். சபைத் தலைவர் சாலிய திஸாநாயக்க இந்த விடயத்தினை ஒத்திவைத்து சபை நிகழ்ச்சி நிரலிலுள்ள ஏனைய விடயங்கள் தொடர்பாக கூட்டத்தினை தொடர்ந்து நடத்த முயற்சித்தார்.
ஆனால் நிகழ்ச்சி நிரலிலுள்ள இந்தவிடயம் நடத்த முடியாததனால் சபையை ஒத்திவைக்குமாறு பிரேரித்ததோடு, மக்கள் பணம் விரயமாவதாக தெரிவித்தனர். சபை 10.50க்கு ஒத்திவைக்கப்பட்டது. 50 நிமிடம் மட்டுமே நேற்றைய சபைத் கூட்டம் நடைபெற்றது.
