காங்கிரஸ் தொண்டர்கள்சோனியாவுக்கு கடிதம்


தமிழக காங்கிரஸ் கட்சி ஆகாயத்தில் நடனமாடும் சர்க்கஸ் கூடாரமாக மாறிவிட்டது என அகில இந்திய காங்கிரஸ் தலைவர் சோனியாவுக்கு தொண்டர்கள் கடிதம் மூலம் புகார் தெரிவித்துள்ளனர்.
சோனியாவுக்கு தமிழக காங்கிரஸ் தொண்டர்கள் எழுதிய கடிதத்தின் விவரம்: உள்ளாட்சித் தேர்தல் முடிவுக்கு பின் தமிழக காங்கிரஸ் கட்சி மிகவும் பரிதாபமான நிலைக்கு தள்ளப்பட்டுள்ளது. தேர்தல்கள் வரும் போது பிற கட்சிகளை சார்ந்து அவர்கள் முதுகில் பயணம் செய்யும் நிர்ப்பந்தத்திற்கு தள்ளப்பட்டுள்ளோம்.
ஆர்வமுடன் உழைக்க முன்வரும் தொண்டர்களுக்கும் எந்த அரவணைப்பும் தரப்படுவதில்லை. அவர்களை ஊக்கப்படுத்துவதும் இல்லை. கடந்த ஏழு ஆண்டுகளாக மத்திய அமைச்சரவையில் அங்கம் வகித்து வருகிறோம். எனினும், கட்சியில் செயல்படுவோரை அடையாளம் கண்டு அவர்களுக்கு மத்திய அரசு குழுக்களில் பதவிகள் பெற்றுத்தருவதில் தலைமை எந்த முயற்சியும் எடுக்கவில்லை. வேண்டியவர்களுக்குப் பதவி சட்டசபை, பார்லிமென்ட் இடங்கள் என பங்கு போட்டுக்கொள்வதால் கட்சி சிறு சிறு கோஷ்டிகளாகத்தான் தீவிரம் அடைந்துள்ளது. ஒருங்கிணைந்த கட்டுக்கோப்பான கட்சி நிர்வாகத்தை ஏற்படுத்த மாநில தலைமை அல்லது அகில இந்திய தலைமை முன்வருவதில்லை. மொத்தத்தில் தமிழக காங்கிரஸ் கட்சியின் நிர்வாகம், ஆகாயத்தில் நடனமாடும் சர்க்கஸ் கூடாரமாக மாறிவிட்டது.
அகில இந்திய பார்வையாளருக்கும் கட்சியினருக்கும் எந்த தொடர்பும் இல்லை. அவருக்கு கட்சி வளர்ச்சி குறித்த அக்கறை எதுவும் இல்லை. காமராஜர், மூப்பனார், வாழப்பாடி ராமமூர்த்தி போன்ற தலைவர்களின் மீது பற்றுள்ள தொண்டர்களும், பொதுமக்களும் கட்சியின் வாக்கு வங்கியாக இருந்தனர்.
ஆனால் அகில இந்திய காங்கிரஸ் தலைமையோ அல்லது மாநில காங்கிரஸ் தலைமையோ அதில் கவனம் செலுத்த தவறிவிட்டனர். எனவே, வாக்கு வங்கி படிப்படியாக கரைந்து வருகிறது. தேர்தலை சந்திக்க ஒரு கூட்டணியிலிருந்து மாறும் போது மாற்று கூட்டணி வியூகம் ஏற்படுத்திவிட்டு அதிலிருந்து விடுபட வேண்டும். ஆனால் கட்சியின் பல தலைவர்கள் தான்தோன்றித்தனமாக அறிக்கைகளை விட்டனர். அதன் விளைவு காங்கிரஸ் கட்சி இன்று தனிமைப்படுத்தப்பட்டு மக்கள் மத்தியில் அதன் மதிப்பை இழந்து நிற்கிறது. இவ்வாறு கடிதத்தில் கூறப்பட்டுள்ளது.
