மாவோயிஸ்டுகளின் 14 கோரிக்கைகளில்08 கோரிக்கைகள் ஒரிசா மாநில அரசால் ஏற்பு



மாவட்ட ஆட்சியர் ஆர்.வி. கிருஷ்ணா, பொறியாளர் பவித்ரா மஜ்சி ஆகிய இருவரையும் விடுவிப்பது தொடர்பாக அரசுக்கும், மாவோயிஸ்டுகளுக்கும் இடையேயான 2ம் நாள் பேச்சுவார்த்தை திங்கட்கிழமை நடைபெற்றது.
இந்தப் பேச்சுவார்த்தையின் போது மாவோயிஸ்டுகள் விடுத்த 14 கோரிக்கைகளில் 8 கோரிக்கைகளை ஏற்றுக்கொண்டுவிட்டதாக அந்த மாநில உள்துறை செயலர் பெஹரா தெரிவித்தார்.
மாவட்ட ஆட்சியரையும் பொறியாளரை யும் விரைந்து பத்திரமாக மீட்கும் பொருட்டு இந்த 8 கோரிக்கைகளையும் அரசு முன்வந்து ஏற்றுக்கொண்டுள்ளது. 
மீதமுள்ள 6 கோரிக்கைகள் குறித்து செவ்வாய்க்கிழமை பேச்சுவார்த்தையின் போது விவாதிக்கப்படும் என்றும் அவர் குறிப்பிட்டார். ஆனால் மாவோயிஸ்டுகள் விடுத்த கோரிக்கைகளில் எந்த எந்த கோரிக்கைகள் ஏற்றுக்கொள்ளப்பட்டன என்பது குறித்து பெஹரா ஏதும் கூறவில்லை.
கிருஷ்ணா, பவித்ரா மஜ்சி பாதுகாப்பாக உள்ளனர். நவீன், மாவோயிஸ்டுகளால் கடத்தப்பட்டுள்ள மாவட்ட ஆட்சியர் ஆர். வி. கிருஷ்ணா, பொறியாளர் பவித்ரா மஜ்சி ஆகிய இருவரும் பாதுகாப்பாக உள்ளதாக மாநில முதல்வர் நவீன் பட்நாயக் தெரிவித்தார். 
அரசுக்கும், மாவோயிஸ்டுகளுக்கும் இடையேயான பேச்சுவார்த்தை நிறைவடையும்வரை அவர்களுக்கு எவ்விதத் தொந்தரவும் அளிக்கப்படாது என்று மாவோயிஸ்டுகள் உறுதி அளித்துள்ளதாகவும் நவீன் பட்நாயக் கூறினார். மாவட்ட ஆட்சியர், பொறி யாளர்களை மீட்க மாவோயிஸ்டுகளுடன் நடந்து வரும் பேச்சுவார்த்தை குறித்து நவீன் பட்நாயக் பேரவையில் திங்கட்கிழமை விளக்கம் அளித்தார். அப்போது அவர் மேற்கண்டவாறு குறிப்பிட்டார்.
மாவட்ட ஆட்சியரையும் பொறியாளரையும் மீட்பதற்கான பேச்சுவார்த்தை சிறப்பாக நடந்து வருகிறது- இந்தப் பேச்சுவார்த்தை விரிவாக நடைபெறுகிறது. மாவட்ட ஆட்சியரையும், பொறியாளரையும் விரைந்து மீட்க துரிதமான நடவடிக்கையை அரசு எடுத்து வருகிறது.
பேச்சுவார்த்தை நிறைவடையும்வரை மாவோயிஸ்டுகளுக்கு எதிரான நடவடிக்கை மேற்கொள்ளப்படாது. அதைப் போல பேச்சுவார்த்தை நிறைவடையும் வரை மாவோயிஸ்டுகளும் விரும்பத்தகாத செயல்களில் ஈடுபடக்கூடாது. இதை மீறினால் அமைதிப்பேச்சு பாதிக்கப்படும் என்று நவீன் பட்நாயக் தெரிவித்தார்.
மாவோயிஸ்டு தலைவர் பிணை மனு மீது தீர்ப்பு முக்கிய மாவோயிஸ்டு தலைவர் ஸ்ரீராமுலு சீனிவாசலு தன்னை ஜாமீனில் விடுவிக்கக் கோரி தாக்கல் செய்துள்ள மனு மீதான தீர்ப்பை ஒரிசா விரைவு நீதிமன்றம் செவ்வாய்க்கிழமை அளிக்க உள்ளது.
மாவட்ட ஆட்சியரையும், பொறி யாளரையும் விடுவிக்க மாவோயிஸ்டுகள் விடுத்துள்ள கோரிக்கைகளில் கைதாகியுள்ள தங்களது இயக்கத் தலைவர்களை விடுவிக்க வேண்டும் என்பது முக்கியமான கோரிக்கை.
இதனால் ஸ்ரீராமுலு சீனிவாசுலுக்கு ஜாமீன் அளிக்கப்படும் என்றே எதிர்பார்க்கப்படுகிறது- இதனிடையே தங்களை ஜாமீனில் விடுவிக்கக்கோரி மற்றொரு முக்கிய மவோயிஸ்டு தலைவர் காண்டி பிரசாதம் உட்பட 5 பேர் ஒரிசா உயர் நீதிமன்றத்தில் மனு தாக்கல் செய்துள்ளனர்.
இவர்களது மனுக்களும் விரைவில் விசாரணைக்கு எடுத்துக்கொள்ளப் படவுள்ளன.
