மின்சாரம் தாக்கி மாணவன் மரணம்


நீர்கொழும்பு, நுகாவெல வீதி மகஹூனுப்பிட்டிய பிரதேசத்தில் மாணவரொருவர் மின்சாரத் தாக்குதலுக்கு இலக்காகி மரணமடைந்துள்ளதாக நீர்கொழும்பு பொலிஸார் தெரிவித்தனர்.
இச்சம்பவம் இன்று காலை 9.30 மணியளவில் இடம் பெற்றுள்ளது. 
சம்பவம் பற்றி தெரியவருவதாவது நீர்கொழும்பு பிரதேசத்தில் இன்று மழைபெய்ததால் அங்கு சில பிரதேசங்கள் வெள்ளக்காடாக காட்சியளித்தன. 
இந்நிலையில், இம்மாணவன் தனது நண்பரொருவருடன் அயல் வீடொன்றுக்குச் சென்று நீரில் விளையாடிக் கொண்டிருந்தபோது மின்சாரக் கம்பமொன்றுடன் இணைக்கப்பட்டிருந்த தூணொன்றை தவறுதலாக தொட்டுள்ளார். அப்போது அதிலிருந்து மின்சாரம் மாணவனைத் தாக்கியுள்ளது. 
இதனையடுத்து மாணவன் நீர்கொழும்பு மாவட்ட வைத்தியசாலைக்கு எடுத்துச் செல்லப்பட்ட போது சிகிச்சை பலனின்றி மாணவன் உயிரிழந்துள்ளார். 
நீர்கொழும்பு, புனித சென்மேரிஸ் கல்லூரியில் கல்வி பயிலும் எம். துமிந்த குசல (13 வயது) என்பவரே மேற்படி சம்பவத்தில் பரிதாபகரமாக உயிரிழந்தவராவார். 
இது தொடர்பான மேலதிக விசாரணைகளை நீர்கொழும்பு பொலிஸார் முன்னெடுத்துள்ளனர். 

போக்குவரத்து பாதிப்பு 
இதேவேளை, நீரிகொழும்பு மற்றும் அதன் அயற் பிரதேசங்களில் நேற்று பெய்து வந்த பலத்த மழை காரணமாக பிரதான வீதிகளும் உள் வீதிகளும் வெள்ள நீரில் மூழ்கின. மேலும், இந்த வெள்ள நீர் குடியிருப்புப் பகுதிகளிலும் புகுந்ததால் மக்கள் பெரும் அசொகரிய நிலைக்கு உள்ளாகினர். 
கொழும்பு நீர்கொழும்பு பிரதான வீதியில் சீதுவை பிரதேச வீதி நீரில் மூழ்கியதால் அப்பகுதியினூடான போக்குவரத்து பாதிக்கப்பட்டது.

