உடல் நலமின்றி இருக்கும்போது நமதுஉடலின் வெப்பநிலை உயர்வது ஏன்?


உடல்நலமின்றி மருத்துவரிடம் நாம் செல்லும்போது, அவர் முதலில் செய்வது வெப்பமானியைப் பயன்படுத்தி நமது உடலின் வெப்பநிலையைக் கணக்கிடுவதுதான் நமக்குக் காய்ச்சல் உள்ளதா இல்லையா என்பதை இதன் மூலம் அவர் கண்டறிகிறார். 
நாம் உடல்நலத்துடன் இருக்கும்போது நமது உடலின் வெப்பநிலை சில நோய்கள் காரணமாக உயரக்கூடும். இவ்வுயர் வெப்பநிலையைத்தான் நாம் காய்ச்சல் என்கிறோம்.
உண்மையில் காய்ச்சல் என்பது நோயை எதிர்த்துப் போராடுவதற்கு உதவுகிறது எனலாம். காய்ச்சல் காரணமாக உடலின் முக்கிய செயல்பாடுகள் விரைந்து நடைபெறுகின்றன. உறுப்புகள் விரைந்து செயல்படுகின்றன. உடலில் அதிக அளவு ஹோர்மோன்கள், என்சைம்கள் மற்றும் இரத்த உயிரணுக்கள் ஆகியவை உற்பத்தி செய்யப்படுகின்றன. 
ஹோர்மோன்களும் என்சைம்களும் உடலின் பயனுள்ள வேதிப்பொருட்களாகும் உடல் நலமின்றி இருக்கும்போது அவை தீவிரமாகச் செயல்பட வேண்டும். நமது இரத்த ஓட்டம் விரைந்து நடைபெறுகிறது. விரைந்து மூச்சை இழுத்து வெளியிட்டு சுவாசிக்கிறோம். 
இதனால் கழிவையும் நச்சுப்பொருட்களையும் உடல் அமைப்பிலிருந்து வெளியேற்றுகிறோம். இருப்பினும் காய்ச்சலிலிருந்து விரைந்து விடுபடுவதும் மிக முக்கியமானதாகும். இல்லாவிடில் உடலில் முக்கிய புரதங்கள் அழிக்கப்பட்டுவிடும்.
தொற்றுக்களிலிருந்தும் காய்ச்சலிலிருந்தும் விடுபட விட்டமின் சி மிக முக்கிய பங்காற்றுகிறது. ஆரஞ்சு, பிற பழங்கள், காய்கறிகள் ஆகியவற்றிலிருந்து இந்த விட்டமினை நாம் பெற இயலும். எனவே நமது அன்றாட உணவில் இவற்றை அதிகம் சேர்த்துக்கொள்வது நல்லது.
நமது உடல் தனது செயல்பாடுகளைச் செம்மையாக மேற்கொள்ள ஆற்றல் தேவை.
இந்த ஆற்றல் எரிதல் என்னும் செயல்பாட்டின் மூலம் பெறப்படுகிறது. எரிதலுக்குத் தேவைப்படும் எரிபொருளாகப் பயன்படுவது நாம் உட்கொள்ளும் உணவே ஆகும். உடலில் நடைபெறும் எரிதல் காரணமாக நெருப்போ அல்லது மிகுதியான வெப்பமோ ஏற்படுவதில்லை. 
மாறாக மென்மையான ஒழுங்குடன் கூடிய வெதுவெதுப்பே உண்டாகிறது. எரிபொருளுடன் ஒக்சிஜனை முறையாகவும் கட்டுப்பாடான வழியிலும் கலப்பதற்கான பொருட்கள் உடலில் அமைந்துள்ளன.
உடலுக்கு வெளிப்புறமுள்ள நிலைமை எவ்வாறு இருப்பினும், உடலின் சராசரி வெப்பநிலை முறையாகப் பராமரிக்கப்பட்டு வருகிறது. இச்செயல்பாடு மூளையிலுள்ள வெப்பநிலை மையம் என்னும் மையத்தால் மேற்கொள்ளப்படுகிறது. இதில் மூன்று பகுதிகள் உள்ளன. 
கட்டுப்பாட்டு மையம் என்பது இரத்தத்தின் வெப்பநிலையை ஒழுங்குபடுத்துகிறது. இரத்தத்தின் வெப்பநிலை தாழும்போது மற்றொரு பகுதியால் அது உயர்த்தப்படுகிறது. இரத்தத்தின் வெப்பநிலை மிக அதிகமாக உயரும்போது அடுத்த பகுதி அதனைக் குளிர்விக்கின்றது.
இரத்த வெப்பநிலை மிகக் குறைவான நிலைக்குச் சென்று நாம் குளிரால் நடுங்கும்போது உடலின் தன்னியக்க எதிர்வினையால் வெப்பநிலை ஈடுகட்டப்படுகிறது. குளிரால் நடுங்கும் செயல் உண்மையில் வெப்பத்தை உற்பத்தி செய்கிறது.
நாம் உண்ணும் உணவே உடலுக்கான எரிபொருளாகப் பயன்படுகிறது எனப் பார்த்தோம்.
எரிதல் செயல்பாட்டின் வாயிலாக நம் உடல் ஒவ்வொரு நாளும் ஏறக்குறைய 2500 கலோரியைப் பயன்படுத்துகிறது.

