திடீர் என்று வந்த லொறியால் விபத்து


திடீர் என்று வந்த லொறியால் விபத்து நடந்ததாக விபத்தை நேரில் பார்த்த அமைச்சர் சிவபதி கூறினார். பெரம்பலூர் மாவட்டம் பாடாலூர் அருகே நேற்று முன்தினம் நடந்த விபத்தில் அமைச்சர் மரியம்பிச்சை மரணம் அடைந்தார். இந்த விபத்தை நேரில் பார்த்த தமிழக விளையாட்டுத் துறை அமைச்சர் என். ஆர். சிவபதி நிருபர்களிடம் கூறியதாவது :-
திருச்சியில் முத்தரையர் சிலைக்கு மாலை அணிவித்ததும் நானும், அமைச்சர் மரியம்பிச்சையும் தனித்தனி காரில் சென்னைக்கு புறப்பட்டோம், மரியம்பிச்சை கார் முன்னால் சென்று கொண்டிருந்தது. எனது கார் அதற்கு பின்னால் சென்றது. எங்களது கார்களுக்கு பின்னே பொலிஸ் பாதுகாப்பு வாகனங்கள் வந்தன.
எங்களது கார்கள் திருச்சி - சென்னை பிரதான வீதியில் சமயபுரம் தாண்டி பாடாலூர் அருகே சென்றபோது திடீரென ஒரு கன்டெய்னர் லொறி எங்கள் வாகனங்களுக்கு முன்னால் சென்றதை பார்த்தேன். அந்தலொறி எங்கிருந்த வந்தது? எப்படி வந்தது? என தெரியவில்லை.
அந்த லொறியை அமைச்சர் மரியம்பிச்சையின் கார் முந்தி செல்ல முயன்ற போது அந்தலொறி வலதுபுறமாக திரும்பியது, அப்போது கண்ணிமைக்கும் நேரத்தில் அமைச்சர் இருந்த காரின் முன்பகுதியில் லொறியின் பின் பகுதி பயங்கரமாக மோதியது. இதில் அமைச்சர் காரின் முன்பகுதி நொறுங்கியதை பார்த்தேன்.
என் கண் முன்னால் நடந்த இந்த காட்சிகளை பார்த்து நான் அதிர்ச்சி அடைந்தேன். கண் முன்னால் இப்படி ஒரு விபத்தா என யூகிப்பதற்குள் அந்த லொறி மின்னல் வேகத்தில் சென்றுவிட்டது
உடனே நாங்கள் காரில் இருந்து இறங்கி அமைச்சர் மரியம்பிச்சையின் காரை நோக்கி ஓடினோம். தலை, முகம் ஆகிய இடங்களில் ரத்த காயங்களுடன் உயிருக்கு போராடிக் கொண்டிருந்த அமைச்சர் மரியம்பிச்சையை தூக்கினோம். ஆனால் அவர் உயிர் அதற்குள் பிரிந்து விட்டது. பாதுகாப்பு அதிகாரிகள் உதவியுடன் இன்னொரு காரில் ஏற்றி திருச்சி அரசு ஆஸ்பத்திரிக்கு கொண்டு வந்தோம். நடந்த சம்பவம் பற்றி அம்மாவுக்கு (முதல் அமைச்சர் ஜெயலலிதா) தகவல் கொடுத்தோம்.
என் வாழ்நாளில் இப்படி ஒரு விபத்தை நான் பார்த்ததே இல்லை. விபத்தை நேரில் பார்த்த அதிர்ச்சியில் இருந்து என்னால் மீள முடியாமல் தவிக்கிறேன். இவ்வாறு அமைச்சர் சிவபதி கூறினார்.
