இன்றைய அறிவியல் கண்டுபிடிப்புகளும் இஸ்லாமும்


அறிவியல் அரங்கமாகிவிட்ட தற்காலத்தில் இஸ்லாமியர்களைத் தவிர பிறர்கள் அறிவியல் ஆய்வுகளின் முடிவுகளைக் கண்டும் காணாதவர்களைப் போன்று நவீன அறிவியல் கண்டுபிடிப்புக்களுக்கும் தங்களுக்கும் எவ்விதத் தொடர்புமில்லை என்றாற்போல் அவர்கள் வாழ்ந்து கொண்டிருக்கிறார்கள். 
அது அவர்களுக்குத் தேவையுமில்லை. ஆனால் இஸ்லாமியர்கள் மட்டுமே, ஒவ்வொரு அறிவியல் ஆய்வும் வெளிப்படும் போது அக்கருத்துக்கும் அல் குர்ஆன், அல் ஹதீதுக்கும் தொடர்பு இருக்கிறதா? இல்லையா என்று தீர்க்கமான முடிவு காணும் வரை உறங்காதவர்களாக வாழ்ந்து வருகிறார்கள். 
இவ்வாறு பல நீண்ட நெடிய ஆய்வுகளின் பின்னர் ஆய்வாளர்கள் ஏதாவதொரு முடிவை முன்வைக்கும் பட்சத்தில் அதை வெறுமனே அல்-குர்ஆனையும் அல்-ஹதீதையும் ஆதாரம் காண்பித்து இவர்களது இன்றைய நவீன கண்டுபிடிப்புக்கள் 1400 ஆண்டுகளுக்கு முன்னர் அல்லாஹ்வும் அவனது ரசூலும் கூறிச் சென்றுவிட்டார்கள் என்று கூறி ஆறுதல் அடைவதோடு நின்றுவிடுகிறோம்.
அல்குர்ஆனும் அல்-ஹதீதும் வெற்று அறிவியல் புத்தகங்கள் அல்ல. எனினும் நிரூபிக்கப்படும் அறிவியல் கருத்துக்கள் இவற்றோடு முரண்படவில்லை என்பதுதான் உண்மையாகும். இன்னும் 100 ஆண்டுகளுக்கு பின்னர் கண்டுபிடிக்கப்படும் அறிவியல் ஆய்வுக்கும் நிச்சயமாக இவற்றில் ஆதாரங்கள் இருக்கத்தான் செய்யும். 
ஆனால் அவைகளை இஸ்லாமியர்களால் கண்டு பிடித்துக் கூறத்தான் லாயக்கற்றவர்களாக இருக்கிறார்கள் என்பது ஒருபுறமிருக்க, வெளிவரும் அறிவியல் கருத்துக்களுக்கும் நமது மதத்திற்குமான தொடர் புகளையாவது நமது சகோதரர்கள் தெரிந்து வைத்திருக்கிறார்களா? என்றால் அதற்கும் நேரமில்லாதவர்களாக வாழ்ந்து வருகிறார்கள்.
வாசிப்புக்கும் படிப்பிற்கும் அதிகூடிய கவனம் செலுத்துகின்ற புனித இஸ்லாமிய மதத்தினை ஏற்றிருப்பவர்கள் அவ்விரண்டைவிட்டும் விரண்டோடுகின்றவர்களாக மாறிவிட்டார்கள். முதுபெரும் இயற்பியல் அறிஞர் அல்பர்ட் ஐஸ்டீன் என்பவர், மதத்தினை மெய்ப்பிக்காத அறிவியலை முடமானதென்றும், அறிவியலை நிரூபிக்காத மதத்தினை குருடானதென்றும் கூறியிருக்கிறார்.
திருமறையிலும் திரு நபியின் பொன் மொழிகளிலும் அறிவியல் கருத்துக்கள் எதேச்சையாக கூறப்பட்டுவிட்டன என்று கூற முடியாத அளவிற்கு ஆதாரங்கள் குவிந்து கிடக்கின்றன. அதில் ஒரு சில செய்திகள் பின்வருமாறு :-
அல் குர்ஆனும் அல் ஹதீதும் பச்சைப் பசுமையான தாவரங்கள் தஸ்பீஹ் செய்து கொண்டிருக்கின்றன. அதன் தஸ்பீஹினால் மரணமானவர்களுக்கும் பிரயோசனமுண்டு என்று கூறிக்கொண்டிருக்கிறது. வெறுமனே தாவரங்கள் ஒன்றோடொன்று பேசுகின்றதென்ற கருத்தை அறிவியல் சமீப காலமாகத்தான் கண்டு பிடித்திருக்கிறது.
மண்ணால் படைக்கப்பட்ட இம்மனிதனுக்கு மண்ணில் மட்டும்தான் வாழ முடியும் என்ற அல்லாஹ்வின் கூற்றுக்கு சவாலாக வான் வெளியிலும் மனிதனால் வாழ முடியும் என்று அதற்கான ஆய்வுகள் முடக்கிவிடப்பட்டிருக்கின்றன. விண்வெளி ஆராய்ச்சி புதுப்புது செய்திகளை வெளியிட்ட வண்ணமிருக்கிறது. சூரியனில் ஓட்டை விழுந்திருப்பதாகவும் தற்பொழுது செய்தி வெளியாகியிருக்கிறது.
அல்லாஹ்வின் நபிமார்களில் சிலருக்கு வானங்கள் பூமியுடைய பிரமாண்டமான அத்தாட்சிகள் காண்பிக்கப்பட்டிருக்கின்றன. அவ்வாறு காண்பிக்கப்படுவதனால் அவர்கள் இருதயங்கள் அல்லாஹ் மீதான நம்பிக்கையில் விரிவடைகின்றதென்று அல் குர்ஆன் விளக்கமளித்தது. அதாவது அல்லாஹ்வைப் பற்றிய ஞானம் அவர்களுக்கு அதிகரிக்கின்றது என்பது அதன் அர்த்தமாகும்.
இன்னும் அல் அன்ஆம் அத்தியாயத்தின் 125 ஆம் வசனம் வானத்தில் ஏறுபவர்களின் இருதயம் மிகக் கஷ்டமடைகின்றது. என்ற கருத்தையும் சொல்லிக்கொண்டிருக்கிறது. 
விண்வெளிப் பயணம் மேற்கொள்பவர்களின் இருதயங்கள் இறுக்கமான நிலையை அடைவதை மனிதன் இன்று அனுபவ ரீதியாக விளங்கிக் கொள்கின்றான். அதாவது மேலேறிச் செல்லச் செல்ல அவன் எண்ணங்கள், ஆசைகள் இவ்வுலகத்தை விட்டும் துண்டிக்கச் செய்து கடவுள் நம்பிக்கை அற்றவர்களையும் கடவுளை நினைக்க வாய்ப்பளிக்கிறது. அவ்வாறே அல்லாஹ்வின் சிந்தனையில் அவனது அத்தாட்சிகளை விண்வெளியில் பார்ப்பார்களாயின் நிச்சயமாக அவர்கள் இருதயங்கள் சுருங்குவதற்குப் பதிலாக வெகுவாக விசாலமடையும் என்பதையும் அறிவியல் நிரூபிக்கிறது. 
இதில் மேலேறிச் செல்லும்போது இருதயங்கள் சுருங்குவதைத்தான் இதுவரையில் விஞ்ஞானிகளால் கண்டு பிடிக்க முடிந்திருக்கிறது. அவ்வாறு கண்டு பிடிக்கப்பட்ட கருத்துக்கூட 1400 வருடங்களுக்கு முன்னர் அல்குர்ஆனில் சொல்லப்பட்டுவிட்டது. 
இன்னும் வானங்களின் பிரமாண்டமான அத்தாட்சிகளைக் காண்பதனால் இருதயம் விரிவடைகின்றதென்ற அல் குர்ஆனின் அறை கூவலைக் கண்டு பிடிக்க இன்னும் எத்தனை ஆயிரம் ஆண்டுகள் இவர்களுக்குத் தேவைப்படுமோ அது தெரியவில்லை.
அல்லாஹ்வே வானங்களையும் பூமிகளையும் அவற்றுக்குள் இடைப்பட்டவைகளையும் படைத்துள்ளான். அல் குர்ஆன் 25 : 29 என்ற அல்லாஹ்வின் கூற்றானது வானத்திற்கும் பூமிக்கும் இடைப்பட்ட பகுதிகள் வெற்றிடங்கள் அல்ல என்பதை கூறிவிட்டது. அல்லாஹ்வினது எந்தவொரு படைப்பும் அனாவசியமாகப் படைக்கப்படவில்லை.
பூமிக்கு குறிப்பிட்ட உயரத்திற்கு மேல் உள்ள விண் வெளியானது வெறும் வெற்றிடமே என்று அண்மைக் காலம் வரை ஆய்வாளர்கள் கருத்து தெரிவித்திருந்தனர். அது அவர்களின் முதற் கட்ட ஆய்வு. அவர்களின் ஆய்வுகள் மாறும் தன்மை கொண்டவை. ஒரே எடுப்பில் தீர்க்கமான முடிவைச்சொல்ல அவர்களால் முடியாது. ஆனால் அல் குர்ஆனும் அல் ஹதீதும் சொன்னதில் சொற்ப மாற்றத்திற்கும் இடமில்லை. ஆனால் தற்பொழுது விண்வெளியானது வெறும் வெற்றிடமல்ல. அங்கே எண்ணற்ற பொருட்கள் இருப்பதாக கண்டு பிடிக்கப்பட்டு நிரூபிக்கப்பட்டுள்ளது.
அவர்களுக்கு உண்மை தெளிவாக வேண்டும் என்பதற்காக (பூமியின்) பல பாகங்களிலும், அவர்களுக்கு உள்ளேயும் நமது சான்றுகளை அவர்களுக்குக் காட்டுவோம். உமது இறைவன் ஒவ்வொரு பொருளையும் பார்த்துக் கொண்டிருக்கின்றான்.) அல் குர்ஆன் 41 : 53)
வானம் பூமி என்பனவற்றை ஆய்வு செய்வதைவிட மனிதன் தன்னைத்தானே ஆய்வு செய்துகொள்வதில் மிகப் பெரிய அல்லாஹ்வின் அத்தாட்சிகள் மனிதனுல் புதைக்கப்பட்டிருக்கிறது என்பதைக் கண்டு கொள்வான். அதனடிப்படையில் மருத்துவ உலகம் மனிதனின் உறுப்புக்களை அணுவணுவாக ஆய்வு செய்து கொண்டிருக்கிறது கண்டு பிடிக்கப்படாத லட்சோப லட்ச விடயங்கள் இன்னும் மனிதனில் இருக்கிறது என்று மருத்துவ உலகம் ஏற்றுக்கொண்டிருக்கிறது.(தொடரும்)
அபூ தூபா - ஏறாவூர்
விரிவுரையாளர் அல் ஜாமிஅத்துல் அkஸிய்யா அரபிக் கல்லூரி, 
விருதோடை, புத்தளம்.
