ஒவ்வொரு இலையிலும் ஓர் உணவுத் தொழிற்சாலை

சுரதா யாழ்வாணன்
மரம், செடி, கொடிகளின் இலைகளின் உருவங்களில் (நீள, அகலம்) தான் எவ்வளவு வேறுபாடு. கருவேல மரத்தின் மிகச்சிறிய இலைகள் ஒன்று அல்லது இரண்டு மில்லி மீட்டர் நீள அகலம் கொண்டவை.
தேக்கு மரத்தின் இலைகள் அவற்றைக் காட்டிலும் நூறு மடங்கு பெரியவை வாழை இலைகள் ஆயிரம் மடங்கு பெரியவை. எல்லா இலைகளிலுமே ஒரு உணவுத் தொழிற்சாலை உள்ளது.
இலைகளின் கலங்களில் உள்ள பச்சையம் (க்ளோரோஃபில்) சூரிய ஒளியிலிருந்து பெறும் சூரியனின் ஆற்றலை, காற்றிலுள்ள காபனீரொட்சைட் வாயு மற்றும் வேரிலிருந்து உறிஞ்சப்பட்டு இலையை அடையும் நீரின் மூலக் கூறுகளையும் (மாலிக்யூல்கள்) பயன்படுத்தி மாப்பொருளாக மாற்றுகிறது. இதைத்தான் ஒளித்தொகுப்பு என்கிறோம்.
சத்து தண்டுப்பகுதி வழியாக மரத்தின் எல்லாப் பகுதிகளுக்கும் அனுப்பப் படுகிறது. நெல் மணிகள், கரும்பின் இனிப்பு, மாம்பழம், முந்திரி பாதாம், பாகற்காய் எல்லாவற்றுக்குமே இந்த உணவுதான் ஆதாரம்.
இந்த உணவு உற்பத்தித் திறன் காரணமாகத் தாவரங்கள் தாமும் வாழ்ந்து ஏனைய உயிரினங்களையும் வாழ வைக்கின்றன.
சர்க்கரை அல்லது மாச்சத்தின் மீதப் பொருளாக ஒட்சிசன் இலைகளின் அடிப் பகுதியின் மேற்பரப்பில் உள்ள ஸ்டோமேட்டா என்றழைக்கப்படும் கலங்கள் வழியாக வெளியேற்றப்படுகிறது.
கூடவே சற்று நீரும் ஆவியாக வெளியேறுகிறது. இதன் காரணமாகவே நாம் வெயில் பொழுதில் மரத்தடியில் ஒதுங்கும்போது புத்துணர்வு பெறுகிறோம், குளிர்ச்சியும் உண்டு.
இதே ஸ்டோமேட்டா கலங்கள்தான் ஒளித் தொகுப்பு நிகழாத சமயங்களில் சூரிய ஒளி இல்லாத பகல் பொழுதிலும் இரவு நேரங்களிலும் ஏனைய உயிரினங்களைப் போல காற்றைச் சுவாசிக்கின்றன.
அதாவது, காற்றிலுள்ள பிராண வாயுவை உள்வாங்கி கரியமில வாயுவை வெளியேற்றுகின்றன. அதனால் இரவு நேரங்களில் மரத்தடியில் இளைப்பாறும் போது புத்துணர்வு தோன்றாது.
கொஞ்சம்கூடக் காற்றின் அசைவு இல்லாத சமயங்களில் பெரிய அடர்ந்த புளியமரம் போன்ற மரத்தடியில் உறங்கினால் உங்களைப் பேய் அடித்துக் கொல்லும் வாய்ப்பு உண்டு என்றே பாமர மக்கள் நம்புகிறார்கள்.
அதன் அறி வியல் அடிப்படை யிலான விளக்கம் வருமாறு :
காற்றசைவு இல்லாவிடினும் இலைகள் சுவா சிக்கும் போது வெளியேறும் காபனீரொட்சைட் வாயு காற்றை விடச் சற்று கனமா னது. இவ் வாயு காற்றில் சாதாரண மாக 0.5 சத வீதம் தான் உள்ளது. இரவு நேரங்களில் அதுவும் காற்றின் சலனம் இல்லா விடில், மரத்தடி யில் காபனீரொட் சைட்டின் அளவு அதிகரிப்பதால் நமக்கு மூச்சு அடைக்கும். உறக்கத்தில் ஆழ்ந்திருப் பவர்களின் உயிரை எடுப்பது இந்தப் பேய்தான்.
ஒவ்வொரு மரத்திலும் பொறியியல் கட்டடக்கலை தொழில்நுட்பம்
அவுஸ்திரேலியா நாட்டில் வளரும் சில தைல மரங்கள் (யூக்கலிப்டஸ்) 300 அடி உயரம் வளரக்கூடியவை அமெரிக்க கண்டத்தில் வளரும் சேக்கோவியா மரங்கள் 400 அடிக்கும் கூடுதலாக வளர்கின்றன. அவற்றை நாம் பார்த்ததில்லை.
நாம் பார்த்துள்ள, பார்த்து வரும் பெரிய புளியமரம் அல்லது வேப்பமரங்கள் 60 - 70 அடி உயரம் வளர்கின்றன. 20 – 30 அடி உயரம் உள்ள தடிமனான அடி மரம் பிறகு அவற்றிலிருந்து பிரிந்து செல்லும் கிளைகள், கொப்புகள் அவற்றில் வளரும் இலைகள், காய்க்கும் காய்கள், பழங்கள் எல்லாம் 60 – 70 தொன்களுக்கு மேல் எடை கொண்டவை. காற்றுக்கும் வளைந்து கொடுத்து அதே சமயம் உறுதியாக நிற்பவை.
இந்த ஒட்டுமொத்த எடையைப் பூமிக்கடியில் வேர்கள் ஒரு கட்டடத்தின் அத்திவாரம் போல் தாங்கிக்கொள்கின்றன. அடிமரத்திலிருந்து பிரியும் கிளைகள், கோப்புகள் எல்லாமே ஒரு கணிதம் குறிப்பாக கேத்திர கணித அடிப்படையில் பிரிந்து செல்கின்றன. அதாவது, கட்டடக் கலை வல்லுநர் திட்டமிடுவதுபோல மரமும் ஒரு திட்டத்துடன்தான் கிளைகளைப் பரப்புகிறது.
அதே சமயம் இலைகளுக்குப் போதுமான அளவில் சூரிய ஒளி கிடைப்பதையும் உறுதி செய்து கொள்கின்றது. அப்போதுதான் நாம் முன்பே குறிப்பிட்ட ஒளித் தொகுப்பு, உணவு தயாரிப்பு எல்லாமே நிகழ முடியும்.
