வெள்ளப் பாதிப்பைகுறைக்கும் ஏற்பாடுகள்

நாட்டின் பல்வேறு பிரதேசங்களிலும் அடைமழையினால் மோசமான பாதிப்புகள் ஏற்பட்டுள்ளன. கொழும்பு, கம்பஹா, களுத்துறை, காலி, நுவரெலியா போன்ற மாவட்டங்கள் உட்பட ஏராளமான இடங்களில் வெள்ளம், மண்சரிவு போன்றவை பாதிப்புகளை ஏற்படுத்தியுள்ளன. வெள்ளம், மண்சரிவு ஆகியவற்றினால் பாதிக்கப்பட்டுள்ள மக்களின் எண்ணிக்கை ஆறு இலட்சத்தையும் தாண்டியுள்ளது.
ஏராளமான வீடுகள் முற்றாகப் பாதிக்கப்பட்டுள்ளன. ஒரு தொகுதி வீடுகள் சிறியளவில் சேதமடைந்துள்ளன. வீடுகளை விட்டு இடம்பெயர்ந்த ஆயிரக்கணக்கான மக்கள் பாதுகாப்பான இடங்களில் தங்க வைக்கப்பட்டுள்ளனர். தொடர்ச்சியாகப் பெய்த பெருமழை இரு தினங்களாக சற்றுக் குறைந்திருந்த போதிலும், வெள்ள அபாயம் நீங்கி விட்டதெனக் கூற முடியாதிருக்கிறது.
பருவப் பெயர்ச்சி மழைக் காலம் ஆரம்பமாகியிருப்பதனால் மழை சற்றுத் தீவிரமடையும் அறிகுறி தென்படுவதாக காலநிலை அவதான நிலையம் கூறுகிறது. தாழ்ந்த பிரதேசங்களும் நீர் நிலைகளும் வெள்ளத்தினால் நிரம்பியிருப்பதனால் இனிமேல் கடும் மழை தொடருமானால் விரைவிலேயே வெள்ளம் ஏற்படும் அபாயம் உள்ளது.
இதனிடையே வெள்ளப் பாதிப்புகளை எதிர்கொள்வதற்கான விரிவான ஏற்பாடுகளை அரசாங்கம் மேற்கொண்டுள்ளது. திடீர் வெள்ளப் பாதிப்புகளைக் குறைக்கும் வகையில் நகர்ப் பகுதிகளில் வடிகான்களைச் சுத்தப்படுத்துதல், வெள்ளத்தில் அகப்படும் மக்களை உடனடியாக பாதுகாப்பான இடங்களுக்கு அப்புறப்படுத்துதல், நிவாரண உதவிகளை துரித கதியில் வழங்குதல் ஆகியன இந்த ஏற்பாடுகளில் உள்ளடங்குகின்றன. வெள்ளத்தினால் மக்களுக்கு ஏற்படும் பாதிப்புக்களை எதிர்காலத்தில் பெருமளவு குறைப்பதே அரசாங்கத்தின் திட்டமாகும்.
இதேசமயம் வெள்ள நிவாரண விடயத்தில் கடுமையான பணிப்புரைகளை ஜனாதிபதி மஹிந்த ராஜபக்ஷ விடுத்துள்ளார். பாதிக்கப்பட்ட மக்களுக்கு உடனடியாக நிவாரணங்களை வழங்குமாறும் வெள்ளப்பெருக்கு நிலைமையைக் கட்டுப்படுத்த துரித நடவடிக்கை மேற்கொள்ளுமாறும் அதிகாரிகளுக்கு ஜனாதிபதி விசேட பணிப்புரை விடுத்துள்ளார். 
மக்களுக்கான நிவாரணப் பணிகளில் உரிய முறையில் செயற்படாத அதிகாரிகளுக்கு எதிராக நடவடிக்கை எடுக்கப்படுமென்பதும் ஜனாதிபதியின் அறிவிப்பில் அடங்கியுள்ளது.
வெள்ளம் விரைவாக வடிந்தோடுவதற்குத் தேவையான நடவடிக்கைகளை அனர்த்த முகாமைத்துவ அமைச்சும் உள்ளூராட்சி மன்றங்களும் இணைந்து மேற்கொள்ள வேண்டுமென்பது ஜனாதிபதியின் அறிவுறுத்தல் ஆகும். வெள்ளத் தடுப்பு நடவடிக்கைகளை எடுத்துக் கொள்வோமானால் தாழ்வான பிரதேசங்களிலும் நதிக்கரையோரப் பகுதிகளிலும் அடை மழையின் போது வெள்ளம் ஏற்படுவது தவிர்க்க முடியாததாகும்.
எனினும் கொழும்பு போன்ற நகரங்களில் பெருமழையின் போது ஏற்படுகின்ற திடீர் வெள்ளமானது, மக்கள் இழைக்கின்ற தவறுகளின் விளைவாகும். கொழும்பு நகரை எடுத்துக் கொண்டால் அங்குள்ள சட்டவிரோத கட்டடங்கள் சர்ச்சைக்குரியதாகியுள்ளன.
உரிய அனுமதி பெறப்படாமல் ஏராளமான இடங்களில் வீடுகளும் வர்த்தக நிலையங்களும் நிர்மாணிக்கப்பட்டுள்ளன. நீர் வடிந்தோடும் வடிகான் அமைப்புக்கு மேலாகவும் கட்டடங்கள் அமைக்கப்பட்டுள்ளதாக தகவல்கள் வெளிவருகின்றன. 
இவ்விடயத்தில் சம்பந்தப்பட்ட அதிகாரிகள் உரிய சட்ட நடவடிக்கை மேற்கொண்டிருந்தால் சட்டவிரோத கட்டடங்களை அங்கிருந்து அகற்றியிருக்க முடியும். அதேசமயம் அரசுக்குச் சொந்தமான நிலப்பகுதியில் எவராவது அனுமதியின்றி வீட்டையோ அல்லது வியாபார நிலையத்தையோ அமைப்பாராயின் அச்செயல் சட்டவிரோதமானதென்பதில் சந்தேகம் கிடையாது.
இத்தகைய திட்டமிடப்படாத கட்டட நிர்மாணத்தினாலேயே கொழும்பு நகரில் அடிக்கடி திடீர் வெள்ளம் ஏற்படுவதாகத் தெரியவந்துள்ளது. ஆயிரக்கணக்கான வீடுகளுக்குள் வெள்ள நீர் புகுவதுடன் வாகனங்கள், உடைமைகள் பெருமளவில் பாதிக்கப்படுகின்றன. நகரைப் பொறுத்த வரை இதுவொரு மோசமான பாதிப்பாகும்.
எனவேதான் சட்டவிரோத கட்டட நிர்மாணம் தொடர்பாக ஆய்வு நடத்துவதில் கூடுதல் கவனம் செலுத்தப்படவிருக்கிறது. உலகில் பரவலாக வெள்ள அனர்த்தம் அதிகரித்து வருகிறது. வெள்ளப் பாதிப்புக்கு இலங்கை விதிவிலக்காகிவிட முடியாது.
இந்நிலையில் வெள்ளத்தினால் மக்களுக்கு கடுமையான பாதிப்புகள் ஏற்படுவதற்கு இடமளிக்க முடியாது. வெள்ளப் பாதிப்பைக் குறைக்கும் காத்திரமான நடவடிக்கைகளை மேற்கொள்வது மிகவும் அவசியமாகிறது.
