"கல்வி அமைச்சருக்கு இராணுவத் தளபதி பதவி வழங்கப்படுமா?"


அதிபர்களுக்கு கேர்ணல் பதவிகள் வழங்கப்பட்டு வரும் நிலையில் கல்வி அமைச்சருக்கு இராணுவத் தளபதி பதவி வழங்கப்படுமா என்று ஐ.தே.க. யின் எம்.பியான ரவி கருணாநாயக்க கேள்வியெழுப்பினார்.
பாராளுமன்றத்தில் இன்று செவ்வாய்க்கிழமை நடைபெற்ற வாய்மூல விடைக்கான கேள்வி நேரத்தின் போது ஜனநாயக தேசிய கூட்டணியின் எம்.பி.யான சுனில் ஹந்துன்நெத்தி, அதிபர்களுக்கு கேர்ணல் பதவி வழங்கப்படுவது தொடர்பில் கல்வி அமைச்சரிடம் கேள்வியெழுப்பினார்.
இதற்குப் பதிலளித்த பிரதி கல்வியமைச்சர் விஜித்தமுனி சொய்சா, சிலவற்றை தலைமையேற்று வழிநடத்தும் பொறுப்புகள் அதிபர்களுக்கு வழங்கப்பட்டுள்ளதாலே அவர்களை கௌரவிக்கும் வகையில் கேர்ணல் பதவி வழங்கப்படுவதாகத் தெரிவித்தார்.
அப்போது ஒழுங்கு பிரச்சினையை எழுப்பிய ஐ.தே.க.வின் பாராளுமன்ற உறுப்பினரான ரவி கருணாநாயக்க அதிபர்கள் கேர்ணல் என்றால் கல்வி அமைச்சர் என்ன இராணுவத்தளபதியா? அவருக்கு இராணுவத்தளபதி பதவி வழங்கப்படுமா என்று வினவினார். இதனால் சபையில் சிரிப்பொலி எழுந்ததுடன் இது ஒழுங்கு பிரச்சினை இல்லையென்று சபாநாயகர் தெரிவித்தார்.

