பாழடைந்துவரும் வரவேற்பு மண்டபம்


ஆசியாவின் முன்மாதிரியான நகரமாக தலைநகரை மாற்றியமைப்பது கொழும்பு மாநகரசபையின் நோக்கங்களில் ஒன்றாகும். ஆயினும் மாநகர சபையின் சில சேவைகளைப் பார்க்கையில் இந்த நோக்கம் நிறைவேறுமா என்ற கேள்வியே எழுகிறது.
ஆம்! கொழும்பு, கொட்டாஞ்சேனை பொன்ஜின் வீதியில் அமைந்துள்ள வரவேற்பு மண்டபத்தையும், சட்டவிரோத நடவடிக்கைகளுக்காகப் பயன்படுத்தப்பட்டுக்கொண்டிருக்கும் மலசலகூடங்களையும் இன்றோ நாளையோ உடையும் நிலையில் காணப்படும் சந்தைக் கட்டிடத் தொகுதியையும் பார்க்கும்போது இந்தக் கேள்வி எழத்தான் செய்கிறது.


கொட்டாஞ்சேனையில் மக்கள் செறிவாக வாழும் இடத்தில் அமைந்திருக்கிறது வரவேற்பு மண்டபம். கொழும்பு மாநகர சபைக்குச் சொந்தமான இக்கட்டிடம் 47 வருடங்களுக்கு முன்னர் அப்போதைய மாநகர முதல்வர் எம். வின்சன்ட் பெரேராவினால் திறந்துவைக்கப்பட்டது.
கொட்டாஞ்சேனைப் பகுதி மக்கள் விசேட தேவைகளுக்காக இக்கட்டிடத்தைப் பயன்படுத்தி வந்தனர். குறைந்த வாடகைச் செலவில் பெற்றக்கொள்ளக் கூடிய வசதி காணப்பட்டதால் வறிய மக்களுக்கும் இது வரப்பிரசாதமாக அமைந்தது.
எனினும் அதிகாரிகளின் அசமந்தப்போக்கினால் இக்கட்டிடம் இப்போது பாழடைந்து காணப்படுகிறது.
அழுக்கான வெளித்தோற்றமும் உடைந்த கண்ணாடிகளும் இக்கட்டிடத்தின் தற்போதைய நிலையை வெளிச்சமிட்டுக் காட்டுகின்றன.
அதேபோன்று கொட்டாஞ்சேனை சந்தைத் தொகுதியின் ஒருபகுதி இடிந்து விழும் அபாயத்தை எதிர்நோக்கியிருக்கிறது.


இந்த சந்தைத் தொகுதி சுமார் 100 வருடங்கள் பழைமையானது என வர்த்தகர்கள் தெரிவிக்கிறார்கள். கட்டிடத்தின் ஒருபகுதி வெடித்து இடிந்து விழும் நிலையிலுள்ளது. இது குறித்து வர்த்தகர்கள் கொழும்பு மாநசர சபைக்கு அறிவித்துள்ள போதிலும் உரிய நடவடிக்கைகள் எடுக்கப்படவில்லை எனக் குற்றம் சுமத்துகின்றனர்.
மாநகர சபைக்கு இலட்சக்கணக்கில் வரி செலுத்துகின்ற போதிலும் அதிகாரிகள் தமது நலன் குறித்து அக்கறை கொள்வதில்லை என மெட்ரோவுக்கு அவர்கள் கருத்து தெரிவித்தனர்.
உடைந்து விழும் அபாயம் உள்ளதால் இந்த வாசலை பொதுமக்கள் பயன்படுத்துவதைத் தவிர்க்கின்றனர்.
இந்த வாசலை அண்மித்துக் கட்டப்பட்டிருக்கிறது பொது மலசலக்கூடம்.


இங்கு நடக்கும் அநியாயங்களை கேட்பார் யாருமில்லை.
மலசலக்கூடம் கட்டப்பட்டிருந்தாலும் கூட ஆரம்பகாலம் முதலே அதனை யாரும் உபயோகிக்கவில்லை. போதைப்பொருள் பாவனைக்காகவே பயன்படுத்தப்பட்டுவந்தது.
காலப்போக்கில் குப்பைகொட்டும் இடமாக இந்த மலசலக் கூடம் மாறியது. இந்தக் குப்பைகள் நீண்டகாலமாக அகற்றப்படாமல் காணப்படுகின்றன.
 
அதுமட்டுமா? இன்னும்கூட சட்டவிரோத செயற்பாடுகள் தொடர்வதாக அப்பகுதி மக்கள் தெரிவிக்கின்றனர்.
அதற்குள் ஆங்காங்கே காணப்படும் ஆணுறைகளும் உள்ளாடைகளும் என்ன நடக்கிறது என்பதற்கு தகுந்த ஆதாரங்கள்.


&ldquo;இரவு 10 மணியாகிவிட்டால் போதும். இந்த இடத்தில் ஒரு கூட்டம் இருக்கும். அவர்களில் ஒவ்வொருவராக உள்ளே போய்வருவார்கள். பிறகு கொஞ்ச நேரம் பேசிக்கொண்டிருப்பார்கள். பேசும் முறையை வைத்து போதையில் தான் இருக்கிறார்கள் என்பதை ஊகித்துக்கொள்ள முடியும்&rdquo; என்கிறார் பெயர் குறிப்பிட விரும்பாத வர்த்தகர் ஒருவர்.
<em>அப்படியாயின், இந்த சட்டவிரோத செயற்பாடுகளுக்கு கொழும்பு மாநகரசபை துணைபோகிறதா?</em>
<em>மக்கள் பணத்தில் மக்களுக்காக கட்டப்பட்ட பொதுச் சொத்துக்கள் பாதுகாக்கப்பட வேண்டியது அவசியமல்லவா?</em>
<em>தலைநகர் கொழும்பை நிர்வகிக்கும் மாநகரசபை என்ற வகையில் ஏனைய உள்ளுராட்சி சபைகளுக்கு உதாரணமாகத் திகழ வேண்டிய கொழும்பு மாநகர சபை இவ்விடயம் குறித்து அவதானம் கொள்ளாதது ஏன்?</em>
<em>மக்களுக்காக தரமான சேவை என்பது இதுதானா?</em>
<em>இதனால் ஏற்படும் சமூக பாதிப்புகளுக்கு யார் பொறுப்புக் கூறப்போகிறார்கள்?</em>
கொழும்பு மாநகர சபை நிர்வாகத்தினர் இவ்விடயம் குறித்து துரித நடவடிக்கைகளை எடுக்க முன்வரவேண்டும். அதனை விடுத்து காலம் தாழ்த்தப்படுமானால் சமூக ரீதியான பாதிப்புகளை எதிர்நோக்க வேண்டிவரும் என்பதே உண்மை.
அத்துடன் மாநகர சபையினரின் இவ்வாறான அசமந்தப்போக்கினைத் தவிர்த்தால் மாத்திரமே ஆசியாவின் முன்மாதிரியான நகரமாக கொழும்பை மாற்றும் நோக்கத்தை அடைய முடியும். இதனை உரிய தரப்பினர் உணர்வார்கள் என நம்புகிறோம்.



