தேசமான்ய எம்.ஏ. பாக்கீர் மாக்கார்தேச ஐக்கியத்தைக் கட்டிக் காத்தார்

எப். எம். பைரூஸ்
1997ம் ஆண்டு மறைந்த ஒரு மனிதரை இன்று 14 ஆண்டுகள் கடந்த நிலையிலும் நாம் நன்றிப் பெருக்குடன் நினைவு கூறுகின்றோம் என்றால், அதில் விசேடம், முக்கியத்துவம் ஏதும் இருக்கவே வேண்டும்.
ஆமாம்!
&quot;தேசமான்ய&quot; மர்ஹும் அப்துல் பாக்கீர் மாக்கார் என்ற அந்தப் பெருமனிதர் தான் என்றென்றும் நினைவு கூரப்படுகிறார்.
அவர் மனிதத்துவத்தை மதித்தவர், மனித நேயத்தை உயர் நிலையில் வைத்துச் செயற்பட்டவர்.
&quot;ஐக்கிய இலங்கை&quot; என்ற கோட்பாட்டை வலியுறுத்தி அந்த இலட்சியப் பயணத்திலேயே ஈடுபட்ட அவர் தமது மாணவப் பருவம் தொட்டு இறுதி வரை தேசிய ஐக்கியத்துக்காகவே பாடுபட்டார்.
சட்டத்தரணி, ஆசிரியர், பாராளுமன்ற உறுப்பினர், பிரதிச் சபாநாயகர், சபாநாயகர், அமைச்சர், ஆளுநர் என்றெல்லாம் மர்ஹும் பாக்கீர் மாக்கார் உயர்ப் பதவிகளைப் பெற்றார். மக்கள் சேவை அவரின் இலட்சிய மூச்சாக இருந்தது.
கல்விமான் கலாநிதி ரீ. பீ. ஜாயாவின் நெருக்கமான நண்பராக விளங்கிய இவர் ஜாயாவின் சேனாதிபதி போன்று செயற்பட்டார்.
சிங்கள, பெளத்த மக்களின் அன்பைப் பெற்ற ஒரு தலைவராக இவரை நாம் கண்டோம்.
1977 ஆம் ஆண்டு நடைபெற்ற பொதுத் தேர்தலில் சிறுபான்மைச் சமூகப் பிரதிநிதியான இவர் மாபெரும் வெற்றியீட்டினார்.
14 வேட்பாளர்கள் களம் இறங்கியிருந்தனர். 12 சிங்கள வேட்பாளர்களும் ஒரே ஒரு முஸ்லிம் செல்வந்த வேட்பாளரும் தேர்தலில் போட்டியிட்டனர்.
பாக்கீர் மாக்காருக்கு 49,000 வாக்குகள் கிடைத்தன. 27,000 மேலதிக வாக்குகளை இவர் பெற்றார்.
பாக்கீர் மாக்கார் சட்டத்தரணியாக தொழில் செய்தார். ஆனால் அவரின் கருப்பு கோர்ட்டின் பைகளில் பணம் குவியவில்லை. மாறாக அவரின் இதயப் பையில் தான் இனிய மக்கள் நிறைந்தார்கள்; மக்களை அவர் ஆட்கொண்டார்.
பேருவளையில் வரலாறு காணாத அளவுக்கு சனவெள்ளம் திரண்ட ஒரு &quot;ஜனாஸா&quot; நல்லடக்க நிகழ்வாக பாக்கீர் மாக்காரின் இறுதியாத்திரையே குறிப்பிடலாம்.
தமது வழக்காளிகளுக்குத் தன் கையால் பணம் கொடுத்து அவர்களைத் தேற்றி அனுப்பும் ஒரு முன்மாதிரியான சட்டத்தரணியாக அவர் மிளிர்ந்து உள்ளார்.
தமது கட்சிக்காரர்களுக்காக இலவசமாக வாதாடிய இவரின் பெருந்தன்மையை அன்று பேருவளை பகுதி அரச அதிபராக இருந்த இன்றைய அமைச்சர் கலாநிதி சரத் அமுனுகம அடிக்கடி கூறுவதுண்டு.
தமிழ்ச் சமுதாயத்தின் உணர்வுகளையும் அபிலாஷைகளையும் நன்கு புரிந்தும், அறிந்தும் இவர் செயற்பட்டார். தமிழ் மக்கள் இவரை நேசித்தனர்.
அன்று எதிர்க்கட்சித் தலைவராக இருந்த அ. அமிர்தலிங்கம் தலைமையில் முஸ்லிம் சிறுபான்மை பிரதிநிதியான மர்ஹும் பாக்கீர் மாக்காருக்கு யாழ். மண்ணில் செங்கம்பள வரவேற்பு நடைபெற்றதும் வரலாற்றுப் பதிவே!
அவர் தமிழில் பேசினார். தமிழை நேசித்தார். கொழும்பு கோட்டை பழைய நாடாளுமன்றத்தின் இறுதிச் சபாநாயகராகவும், கோட்டை ஸ்ரீ ஜயவர்த்தனபுர புதிய பாராளுமன்றத்தின் முதலாவது சபாநாயகராகவும் பாக்கீர் மாக்கார் வரலாறு படைத்தார். அவர் ஒரு வரலாற்று நாயகரே தான்!
தமிழின் மீது கொண்ட காதலால் கொழும்பில் இஸ்லாமியத் தமிழ் இலக்கிய மாநாட்டை மர்ஹும் அல்லாமா ம. மு. உவைஸ¤டன் இணைந்து வெற்றிகரமாக நடத்தினார்.
காயல்பட்டணம் சென்று இஸ்லாமியத் தமிழ் இலக்கிய மாநாட்டில் தமிழில் பேசினார்.
ஊடகவியலாளர்களுடன் நெருங்கிப் பழகினார். ஒரு தந்தையாக நின்று ஆலோசனைகளை அள்ளித் தந்தார்.
பதவிகளை சொந்த அனுகூலங்களுக்கு அவர் பயன்படுத்தவில்லை. ஆளுமை மிக்க அவரின் அந்தரங்கச் செயலாளரும் இன்றைய பாராளுமன்றப் பேரவை உறுப்பினருமான ஏ. எச். எம். அஸ்வர் எம். பீ. பாக்கீர் மாக்காரின் பணிகளில் பக்கபலமாக நின்று விசுவாசமாக உழைத்தார்.
அமைச்சர் அந்தஸ்து இல்லாத அமைச்சராக அமைச்சு அலுவலகம் எதுவும் இல்லாத சூழலிலும் &quot;ஸ்டன்மோர் கிரசன்ட்&quot; இல்லத்தை அமைச்சாக்கி மக்கள் சேவையை இவர் தொடர்ந்தார்.
இதுவும் ஒரு முக்கிய பதிவு தான். &quot;மும்தாஜ் மஹால்&quot; உத்தியோகபூர்வ வாசஸ்தலமும் முஸ்லிம் பிரச்சினைகளை ஆராய்ந்து தீர்வு காணும் தளமாகவே மாறியது.
இலக்கிய விழாக்கள் இங்கு உயிர் ஓட்டம் பெற்றன. இஸ்லா மிய இசைக்கச்சேரிகள் நள்ளிரவு வேளையிலும் இங்கு தொடர்ந்தன. மும்தாஜ் மஹால் இவரின் பதவிக் காலத்தில் கலகலப்பாக இருந்தது.
வெறுமனே சபாநாயகர் கதிரையில் அமர்ந்து இவர் காலத்தைச் செலவிடவில்லை. நாடு பூராவும் சென்றார். மக்களைச் சந்தித்தார்.
மக்கள் பிரச்சினைகளை நேரில் அடையாளம் கண்டார். சம்பந்தப்பட்ட தரப்பினர்களுடன் பேசி உதவிகளை பெற்று மக்கள் துயரங்களைத் துடைத்தார்.
கந்தளாயில் குளம் உடைந்தபோது அங்கு இத் தலைவர் விரைந்தார். நிவாரணப் பணிகளை நேரில் நின்று கவனித்தார்.
கட்டுநாயக்கா கிம்புலாபிட்டியில் ஹஜ் விமானங்கள் வீழ்ந்த போதும் அங்கும் விரைந்த இவர் நிவாரண வேலைகளை நாள் முழுவதும் நின்று தொடர்ச்சியாக கவனித்தார்.
ஏறாவூரில் இவரின் முயற்சியினால் ஈராக் உதவியுடன் &quot;சதாம் ஹுசைன்&quot; மாதிரிக் கிராமம் அமைக்கப்பட்டது.
பாராளுமன்றச் சபாநாயகர் பதவிக்கு இவர் அணிசேர்த்தார். தினசரி பாராளுமன்றம் சென்றார்.
பாராளுமன்றக் கணக்கு விபரங்களையும் கூட கணக்காய்வுக்கு உட்படுத்த வேண்டும் என்று கூறிய இவர் அதனையும் சாதித்தார்.
ஊடகத்துறையில் முஸ்லிம்களுக்காக தனிப்பத்திரிகை தேவை என்பதை உணர்ந்த அவர் g,tu என்ற ஆங்கிலப் பத்திரிகையையும் &quot;உதயம்&quot; என்ற தமிழ் பத்திரிகையையும் மிகச் சிரமத்துக்கு மத்தியில் வெளியிட்டார்.
தனது சொந்தப் பணத்தை இப் பத்திரிகை வெளியீட்டுக்காக அவர் வழங்கி உதவினார்.
முஸ்லிம் வாலிபர்களுக்கு சமூக, அரசியல் துறைகளில் ஆர்வமூட்டிய பாக்கீர் மாக்கார் &quot;அகில இலங்கை முஸ்லிம் லீக் வாலிப முன்னணி சம்மேளனத்தை உருவாக்கினார்.
அதனை நாடு பரவிய வண்ணம் விரிவாக்கினார். அவர் அன்று காட்டிய வழியில் முஸ்லிம் வாலிபர்கள் இன்று சமூக நல, அரசியல் பணிகளில் ஆர்வமாக ஈடுபட்டு வருகின்றனர்.
இந்தப் பெருந்தலைவர் மறைவுக்குப் பின்னர் ஆரம்பிக்கப்பட்ட &quot;தேசிய ஐக்கியத்துக்கான பாக்கீர் மாக்கார் மன்றமும்&quot; இப்பெரும் தலைவரின் எண்ணக் கனவுகளை யதார்த்தமாக்கும் பணிகளைத் தொடர்ந்தே வருகிறது.
பழைமை சார்வோர் அவரை மறந்து விடமாட்டார்கள். புதுமை வழிதேடுவோரும் அவரை ஒதுக்கி விடமாட்டார்கள்.
பிரபல கவிஞர் &quot;சேவைச் செம்மல்&quot; ஏ. இக்பால் கூறிய மேற்படி கூற்று தலைவர் பாக்கீர் மாக்காருக்கு சலப் பொருத்தமாகும்.
