இலங்கை வரலாற்றில் சாதனை படைத்துள்ள இடம் பள்ளேகல

கண்கொள்ளாக் காட்சியாக அமைந்த ‘தேசத்துக்கு மகுடம்’
இன, மத, மொழி பேதங்கள் கடந்து இலங்கை வரலாற்றின் கண்காட்சிகளில் சாதனை படைத்த கண்காட்சியாக தேசத்திற்கு மகுடம் (தயட கிருள) – 2010 கண்காட்சி அமைந்துள்ளது.
கடந்த மூன்று வருடமாக கொழும்பில் நடத்தப்பட்ட இக் கண்காட்சி முதல் தடவையாக கொழும்புக்கு வெளியே நடத்தப்பட்டது. 
இந்த நான்காவது கண்காட்சி கண்டி மாவட்டத்தின் குண்டசாலை தொகுதியிலுள்ள பள்ளேகலவில் நடைபெறுகிறது.
இலங்கை வரலாற்றில் கண்டி இராசதானி புகழ்மிக்க காலமாகும். இக்காலத்தில் இறுதியாக ஆங்கிலேயர் இந்த மண்ணைக் கைப்பற்றும் வரை போர்த்துக்கேயர், ஒல்லாந்தர்களுடன் சண்டையிற்று வெற்றி கொண்டு அடிபணியாமல் ஆட்சி செய்த இராசதானி கண்டி ஆகும். 
கடைசி சிங்கள மன்னன் என போற்றப்படும் செனரத் மன்னனுடைய மகன் நரேந்திர சிங்கன் குண்டசாலையை தலைநகராகக் கொண்டே ஆட்சி செய்துள்ளான்.
அவரது ஆட்சிக் காலத்தில் வயல்களில் விளையும் நெல்லினை களஞ்சியப்படுத்துவதற்காக நெல் களஞ்சியசாலை பள்ளேகலவில் அமைக்கப்பட்டது. 
இந்த களஞ்சியசாலையும் கல்வெட்டுகளும் இன்றும் உள்ளன. இங்கு தான் தேசத்திற்கு மகுடம் கண்காட்சி நடத்தப்படுகிறது. ஆங்கிலேயர் ஆட்சிக் காலத்தில் பெருந்தோட்டமான பள்ளேகல புகழ் பெற்று விளங்கியது. 
இந்த பள்ளேகல பூமியிலேயே, முன்னாள் பிரதமர் ஆர். பிரேமதாச “கம் உதாவ” கிராம எழுச்சி கண்காட்சியினை நடாத்தினார். இத் தோட்டத்தில் கம் உதாவ திட்டத்தின் பின்னர் புதிய திட்டங்கள் உருவாகின.
இங்கு மாகாண சபை புதிய செயலகம், சர்வதேச பெளத்த கற்கை நிலையம், போகம்பரை சிறைச்சாலை ஆகிய 60 ஏக்கர் நிலத்திலேயே இந்த தேசத்தின் மகுடம் கண்காட்சி அமைக்கப்பட்டு 2010 பெப்ரவரி 4 ஆம் திகதி சுதந்திர தினத்தன்று இக் கண்காட்சி ஆரம்பிக்கப்பட்டது. 
இந்த கண்காட்சி நிதி அமைச்சின் தலைமையில் ஒழுங்கு செய்யப்பட்டுள்ளது. 
இங்கு 635 கண்காட்சி கூடங்கள் உள்ளன. 60 கூடங்கள் தனியார் நிறுவனங்கள், மிகுதி முப்படை பிரிவினால் அமைக்கப்பட்டுள்ளன.
ஐ. ம. சு. மு. அரசாங்கத்தின் ஆட்சியில் மேற்கொண்ட அபிவிருத்தித் திட்டங்கள், ஜனாதிபதி மஹிந்த ராஜபக்ஷ, ஜனாதிபதியான பின்னர் கடந்த 4 வருடம் மேற்கொண்ட திட்டங்கள், அபிவிருத்தி வேலைகள், புதிதாக செய்யப்படவுள்ள வேலைத் திட்டங்கள் பற்றியவை இங்கு காட்சிக்கு வைக்கப்பட்டுள்ளன.
பாடசாலை மாணவர்களுக்கு , பல்கலைக்கழக மாணவர்களுக்கு, ஆய்வாளர்களுக்கு, புத்திஜீவிகளுக்கு கற்க வேண்டிய பல அனுபவம் சார்ந்த விடயங்கள் இந்தக் கண்காட்சியில் வைக்கப்பட்டுள்ளன.
தகவல் தொழில் நுட்பம், புதிய டிஜிடல் முறைகள், மூலம் இக் கண்காட்சி மேலும் வலுப்படுத்தப்பட்டுள்ளன.
ஒலி, ஒளிபரப்பு முறைகள், அச்சு ஊடகம் மூலம் வெளியிடுதல் பற்றி ஏரிக்கரை பத்திரிகை நிறுவனம் (லேக்ஹவுஸ்) மற்றும் இலத்திரனியல் ஊடக நிறுவனங்கள் தமது கண்காட்சியினை செம்மைப்படுத்தி காண்பிக்கின்றன.
நான்கு பிரதான மேடைகளும், இரண்டு சிறு மேடைகளுமாக ஆறு மேடைகள் அமைக்கப்பட்டு இன, மத, மொழி, பேதங்களுக்கு அப்பால் சகல நிகழ்வுகளும் அரங்கேற்றப்படுகின்றன.
பரத நாட்டியம், காமன் கூத்து, பொன்னர் சங்கர் வீதி நாடகம் என பல்வேறு தமிழ் நிகழ்வுகளை அரங்கில் காணக் கூடியதாகவுள்ளது. 
தோட்ட உட்கட்டமைப்பு அமைச்சு மூலம் மலையக கலை வடிவங்கள் அரங்கேற்றப்பட்டு வருகின்றன. 
வடக்கு, கிழக்கு மாகாண சபைகள் மூலம் தமிழ் மக்களின் பாரம்பரிய பாவனைப் பொருட்கள், உற்பத்திகள், உணவுப் பண்டங்கள் காட்சிப்படுத்தப்பட்டுள்ளன. ஒன்பது மாகாண சபைக்கும் வெவ்வேறாக கண்காட்சி கூடங்கள் அமைத்துக் கொடுக்கப்பட்டுள்ளன.
எல்லா அமைச்சுகளினதும் கண்காட்சி கூடங்களிலும் தமிழ் மொழியிலும் விளக்கக் குறிப்புகள் உள்ளன. தமிழ் உத்தியோகத்தர்களும் கடமையில் ஈடுபடுத்தப்பட்டுள்ளனர். விவசாயக் கண்காட்சியில் விளைச்சல், புதிய விதைவகைகள், உரப் பாவனை, இயற்கைப் பசளை தயாரிப்பு, நீர்ப்பாய்ச்சல் போன்றன பற்றிய விளக்கங்கள் அளிக்கப்படுகின்றன. 
உயர் கல்வி அமைச்சின் கண்காட்சி கூடத்தில் கற்கை நெறிகள் பற்றி தெளிவுபடுத்தப்படுகின்றன. இளைஞர் வேலை வாய்ப்புக்கும், சுயதொழிலுக்கும் இக் கண்காட்சி உந்து சக்தியாக அமைந்துள்ளது.
சிறுவர்கள் களியாட்ட விழாவில் சென்று விளையாடக் கூடியதாக விளையாட்டுகள், சாகச நிகழ்வுகள் காண்பிக்கப்படுகின்றன. மும் மொழிகளிலும் அறிவிப்புகள் வழங்கப்படுகின்றன. கண்டி சேவை மூலம் நேரடி ஒலிபரப்பும் நடத்தப்படுகின்றது. 
இரவில் இப் பகுதி மரங்கள் அனைத்தும் மின் குமிழ்களால் அலங்கரிக்கப்பட்டு ஜோதிமயமாகக் காணப்படுகின்றது. தினமும் இரவில் வாணவெடி வேடிக்கைகள் நடத்தப்படுகின்றன.
இங்கு மக்கள் அலை அலையாக வருகின்றனர். விசேட பஸ் சேவைகள் தேசத்துக்கு மகுடம் என்ற பெயரிட்டு பஸ் சேவை கண்டியிலிருந்து ஒவ்வொரு ஐந்து நிமிடத்திற்கும் நடைபெறுகின்றன. 
வாகன தரிப்பிடத்திற்காக பாடசாலை மைதானங்கள் ஒதுக்கப்பட்டுள்ளன. காலை 11 மணி முதல் இரவு 11 மணி வரை என ஆரம்பிக்கப்பட்ட நிகழ்வு சனத்தொகை காரணமாக காலை 9 மணி முதல் இரவு 12 மணி வரை காண்பிக்கப்படுகிறது. 
இந்த கண்காட்சி அரசாங்கத்தின் சேவைகளுக்கு வழங்கும் விளம்பரத்திற்கு அப்பால் மக்களுக்கு நல்ல படிப்பினைகளை காண்பிக்கும் ஒன்றாக வடிவமைக்கப்பட்டுள்ளது. முதல் 4 நாட்களிலும் 11 லட்சம் பேர் கண்காட்சியினை பார்வையிட்டுள்ளனர். ஞாயிற்றுக்கிழமை காலை முதல் பகல் வரை 3 லட்சத்து 20 ஆயிரம் பேர் பார்வையிட்டமை இலங்கை வரலாற்றில் குறிப்பிடக்கூடியது. இது ஒரு சாதனையாகும்.
இந்த வெற்றிக்கு ஜனாதிபதியின் தலைமைத்துவமும், அமைச்சர்களும், அமைச்சுக்களின் செயலாளர்களும், உத்தியோகஸ்தர்களுமே காரணமாகும்.
கண்காட்சி கூடத்தில் பலர் ஆயுதங்களைத் தொட்டுப்பார்க்கின்றனர். கவச வாகனங்களில் ஏறி அமர்ந்து பார்க்கின்றனர். 
இது சகலருக்கும் கிடைக்காத ஒரு சந்தர்ப்பமாகவே மக்கள் கருதுகின்றனர்.
மொத்தத்தில் எமது நாட்டின் சகல அமைச்சுக்களினதும் செயல் திட்டங்களை வெளிக்காட்டுவதாக இந்த தேசத்திற்கு மகுடம் கண்காட்சி காணப்படுகிறது.
ஆர். மகேஸ்வரன்... -
(கண்டி தினகரன் சுழற்சி நிருபர்)
