இசைக்கு நிகரானது இசையே!



இயற்கையுடன் இணைந்து மனித உள்ளங்களை வசியப்படுத்தி இசைய வைக்கும் ஒப்பற்ற பேராற்றல் கொண்டவை இராகங்கள்.
இசை ஒன்றே இசைப்பவருக்கும் கேட்பவருக்கும் இன்பமூட்டும் எழில்மிகு கலையாகும். ஆயகலைகள் அறுபத்து நான்கினுள் இசைக்கலையும் ஒன்று. உலகில் இசைக்கு நிகரானது இசை ஒன்றேயாகும்.
தாயவளின் நாவின் அசைவில் எழுந்திடும் ஒலியை தாலாட்டு என்றனர். தாலாட்டு என்பதன் பொருள் தால்- ஆட்டு என்பதாகும். தால் என்றால் நாவு. நாவின் அசைவில் பிறக்கும் இசையே தாலாட்டு ஆகும்.
இவ்வுலகில் மனிதப் பண்பாட்டின் பிறப்பிடம் முல்லை நிலமாகும். ஆய்ச்சியர் குரவைப் பகுதியில் ஆயர் மகளிர் பாடிய ‘முல்லைத் தீம்பாணி’தான் உலகிலேயே முதலில் தோன்றிய இசைவடிவம் என்பர் நுண்கலை ஆய்வாளர்கள். ஆக இசையின் பிறப்பிடம் முல்லை நிலமாகும். நுண்கலையாகிய இசை, நாட்டியம், சிற்பம், ஓவியம், கட்டடம் எனும் ஐந்தினுள் தலைமையானது. இசைக்கலையாகும்.
இசை பிறந்தது எங்கே? காற்றினிலே என்பதுதான் உண்மை. கானகத்தில் வண்டுகள் மூங்கிலைத் துளைபோடக் காற்றுத் துளையின் உள்ளே புகுந்து வெளிவர, அது தருகிற ஓசையை ரசித்து மகிழ்ந்த போதுதான் மனிதன் குழலைப் படைக்க அறியலானான். இசை, அசையாப் பொருளையும் அசைக்கும் வல்லமை கொண்டது. இதற்கு சாட்சி ராமாயணம், இசைத்தவன் ராவணன். இசை சாம கானம்.
இசையின் சீரிய சிறப்பை அறிந்திருந்த காரணத்தால் அகத்திய மாமுனி ‘அகத்தியம்’ எனும் முத்தமிழ் இலக்கணம் விளக்கும் ஓர் அரிய நூலைப் படைத்தார்.
இசை மனதுக்கு மட்டுமன்றி உடல் நோய்களைத் தீர்க்கும் வல்லமையும் கொண்டது. வராளி பாடிட வாதம் நீங்கும். காம்போதி பாடிட துன்பம் போகும். நீலாம்பரி, யதுகுலகாம்போதி ஊக்கம் தரும். தேஷ்ராகம் மகிழ்வூட்டும். வைகறைப் பொழுது பாடுவது பூபாளம், நாட்டை, ஆரபி ராகங்கள் கடவுளை வணங்கவும் நற்காரியம் புரியும் போதும் பாடப்படுவது இறைவனிடம் வேண்டும் போது தன்னியாசி ராகம் சிறந்தது. 
இறைவனின் புகழ்பாட மோகனம். மன்னனிடமோ இறைவனிடமோ யாசிக்கும் போது வராளி பாடலாம். மனத்தில் துன்பங்கள் நீங்க இறைவனிடம் கேதாரகெளளை பாடலாம். மனத்தை ஒருமுகப்படுத்த பூர்விகல்யாணி. செய்த தவறுக்கு மன்னிப்புக் கேட்க சகானா இப்படி ஒவ்வொரு ராகமும் ஒரு குணம் கொண்டது.
நாகசுரம் எனும் உயரிய இசைக்கருவி ஓர் உன்னதமான மங்களகரமான இசைக்கருவி. இதை நான சின்னம். நாகசின்னம், நாதசுரம் என்றும் அழைப்பர்.
நாகசுரத்திற்குரிய சீவாளி எனப்படும் சிறிய பொருளே இனிய இசையை நாயனத்தின் செவி குளிரத் தருகிறது. இந்தச் சீவாளி கொரத்தட்டை எனப்படும் ஒருவகைக் கோரையால் செய்யப்படுகிறது. 
இந்தச் சீவாளி அடைபடும் போது அதைச் சுத்தப்படுத்த உதவும் குச்சி யானைத் தந்தத்தால் செய்யப்படுகிறது. ஆலயங்களில் நித்தமும் அதிகாலையில் பூபாளம் இசைத்து இறைவனை எழுப்புவர். 
மதியம் சுருட்டி எனும் ராகமும் இரவு கானடா, சகானா எனும் ராகங்களும் இசைக்கப்பெறும். உற்சவர் ஊர்வலத்தின் போது வசந்தா எனும் ராகமும் அனைத்துப் பூசைகளும் முடிந்து பள்ளி அறைக்குச் செல்லும் போது ஆனந்தபைரவி, நீலாம்பரி எனும் ராகங்களும் இசைக்கப்படும்.
இல்லறத்தில் ஈடுபடும் ஆணும் பெண்ணும் இணைந்து வாழ அடியெடுத்து வைக்கும் மன்றல் விழாவின் போது நாட்டைக்குறிஞ்சி ராகம் மிதந்திட கெட்டிமேளம் முழங்கப்படும். சரிகமபதநி என்ற ஏழு சுரங்களும் தமிழ் மொழியிலே வழங்கப்பட்டு வந்தன. நம்முடய ஆன்மாவின் மூச்சு இசை மனிதன் பிறந்தவுடன் இசை வயப்படுகிறான். 
‘தாயின் அன்பில் பண்பில் வருவதும் பாட்டு- வாழ்வில் களிப்பூட்டுவது பாட்டு’ துயரத்தை நீக்கப்- பாட்டு- களைப்பைப் போக்கப் பாட்டு- அன்பின் வெளிப்பாடு பாட்டு. மணவறையிலும் பாட்டு மாண்டபின்னரும் பாட்டு- ஆக மனிதன் பிறப்புதொட்டு இறப்பு வரை பாட்டால் வாழ்கிறான். இசை மனித மொழியில் பிறந்த உணர்வில் கலந்து வருவதாகும்.
இசை சமுதாயச் சிந்தனையையும் தருகிறது. இசை ஒரு தெய்வீகம் என்பர். மனித உலகு இசைபட வாழ்தல் வேண்டும். இசையால் இவ்வுலகு மேம்பட வேண்டும் என்பதே யாவரது அவாவுமாகும்.

