~இந்திய வம்சாவளி தமிழ் மக்களின்அடையாளங்கள் பேணப்பட வேண்டும்&#39;

(நாவலப்பிட்டி தினகரன் நிருபர்)
அக்காலத்தில் எமது முன்னோர்கள் தென் இந்தியாவிலிருந்து மலையகத்திற்கு வருகை தந்த பொழுது அடர்ந்த காடுகளை கடந்தே வரவேண்டி இருந்தது. அப்பொழுது தொற்றுநோய் மற்றும் கொடிய காட்டு விலங்குகளிடமிருந்து தம்மை பாதுகாத்துக் கொள்வதற்கு தமது குலதெய்வங்களையே நம்பியிருந்தார்கள். 
அதனால் அவர்களின் பயணத்தின் போது தம்முடன் தமது குல தெய்வங்களின் விக்கிரகங்களையும் தம்முடனே கொண்டு வந்து தொழில் புரியும் இடங்களில் வைத்து மிகுந்த பக்தியோடு வழிபட ஆரம்பித்தனர். 
அந்த நம்பிக்கைதான் இன்னும் எம்மை வாழவைத்துக் கொண்டிருக்கிறது என்று மெததும்பர பிரதேச சபை உறுப்பினர் பெரியன் என்டன் ரங்கலை கெட்டகாவெல தோட்ட ஸ்ரீ கதிரேசன் ஆலயத்தில் இடம் பெற்ற ஸ்ரீராம கம்பம் வெள்ளோட்டத்தை ஆரம்பித்து வைத்து பேசும் போது அவர் மேற்கண்டவாறு கூறினார்.
அங்கு தொடர்ந்து பேசிய அவர் பொருளாதார நிலையில் மலையக தோட்டத் தொழிலாளர்கள் சமூகம் பின்தங்கிய நிலையிலிருந்தாலும் தமது சமய கலாசாரங்களைப் பேணிக் காப்பதில் ஏனைய சமூகங்களை விட பன்மடங்கு முன்னணியில் உள்ளார்கள். 
முற்காலத்தில் எமது தோட்ட இளைஞர், யுவதிகள் எங்களது பாரம்பரிய கலைகளில் மிகுந்த ஈடுபாடு உடையவர்களாக இருந்தார்கள். தற்பொழுது தொலைக்காட்சியின் வருகையால் எமது கலைகள் அருகி வருகின்றன.
எங்களது இந்திய வம்சாவளி தமிழர்களின் அடையாள சின்னமாக விளங்கும் இக் கலைகளை பேணிக் காப்பதற்கு இன்றைய இளைஞர் யுவதிகள் முன்வர வேண்டும் என்றார்.
