முறைகேடான அலை வரிசையை 
பெற்றமுதலாளிகளும் குற்றவாளிகள்தான்


மார்க்சிய செயலாளர் பேட்டி
‘2 ஜி அலை வரிசையை முறைகேடாக பெற்ற முதலாளிகளும் குற்றவாளிகள் தான்’ என மார்க்சிஸ்ட் மாநில செயலாளர் ராமகிருஷ்ணன் கூறினார். ராமநாதபுரத்தில் அவர் கூறியதாவது:-
கள்ளச் சாராயம், மணல் மாபியா, கட்டப்பஞ்சாயத்து செய்பவர்களுக்கு தமிழக அரசு பாதுகாப்பு அளிக்கிறது. அதை எதிர்ப்பவர்கள் கொலை செய்யப்படுவதும், மிரட்டப்படுவதும் தொடர்கிறது. சிவகங்கை மாவட்டம் மானாமதுரையில் முக்கிய கொலை குற்றவாளி நடமாடிய தகவல் கொடுத்தும், பொலிஸார் கண்டுகொள்ளவில்லை.
இதை கண்டித்து பெப்ரவரி 28 இல் திருவாரூரில் மறியல் செய்ய உள்ளோம். பொது மக்களுக்கான விற்பனை விலையில் பாதிப்பு இல்லாமல் மானியம் கொடுத்து, பால் கொள்முதல் விலையை உயர்த்த வேண்டும். 2 ஜி அலை வரிசை முறைகேட்டில் அதன் அமைச்சர் ராஜா, கைதானது மட்டும் போதாது. 
கருணாநிதி குடும்பத்தாருடன் நிராராடியா நடத்திய பேச்சுவார்த்தை குறித்தும் சி. பி. ஐ. விசாரிக்க வேண்டும். அமைச்சர், அதிகாரிகள் மட்டும் இதில் குற்றவாளிகள் அல்ல. அலை வரிசையை முறைகேடாக பெற்ற முதலாளிகளும் குற்றவாளிகள் தான்.
‘இஸ்ரோ’ ஒதுக்கீடு தொடர்பான சர்ச்சையில், அதன் பொறுப்பாளரான பிரதமர் மன்மோகன் நாட்டு மக்களுக்கு விளக்கம் அளிக்க வேண்டும். ஐ. ஏ. எஸ். அதிகாரிகளே ஒரு திட்டத்தின் சாதக, பாதகங்கள் நன்கு அறிந்திருப்பர். அவர்கள் ஓய்வு பெற்றதும், பிற நிறுவனத்தில் பணியாற்றும் போது, முறைகேடுகள் எளிதாகின்றன என்றார்.
