சரத் பொன்சேகா தனது சிறுபான்மை விரோத கருத்துகளுக்கு பகிரங்க மன்னிப்பு கேட்க வேண்டும்

சட்டத்தரணி அபுல் கலாம்
சரத் பொன்சேகா 2008 ஆம் ஆண்டு தெரிவித்த சிறுபா ன்மை விரோதக் கூற்றுக்களை இதுவரை வாபஸ் வாங்கவுமில்லை. மறுக்கவுமில்லை. சிறுபான்மையினரின் வாக்குகள் தேவையென்றால் சரத் பொன்சேகா தனது மேற்படி பேரினவாதக் கருத்துக்களுக்கு பகிரங்க மன்னிப்புக் கேட்க வேண்டும். 
அவ்வாறு அவரை பகிரங்க மன்னிப்புக் கேட்குமாறு வற்புறுத்துவது அவருக்காக சிறுபான்மையினரிடம் வாக்குப் பிச்சை கேட்கும் ஸ்ரீலங்கா முஸ்லிம் காங்கிரஸினதும், ஜனநாயக மக்கள் முன்னணியினதும் தார்மீகக் கடமை யாகும்.
இலங்கை இராணுவம் யுத்தத்தில் முன்னேறிச் சென்று கொண்டிருந்த காலப் பகுதியில் 2008 ஆம் ஆண்டு ஜுலை, ஒக்டோபர் மாதங்களில் சரத் பொன்சேகா இராணுவத் தளபதியாக சீருடையில் இருந்து கொண்டு தெரிவித்த சிறுபான்மை விரோத அரசியல் கருத்துக்களை தமிழ், முஸ்லிம் மக்கள் மறந்துவிடக் கூடாது.
“தமிழர்களும், முஸ்லிம்களும் வந்தேறு குடிகள். அவர்கள் உரிமைக் கோரிக்கைகள் எதனையும் முன்வைக்கக் கூடாது. சிங்களப் பேரினவாதத்திற்கு தலைவணங்க வேண்டும். பெரும் பான்மை சிங்கள சமூகம் தருவதைப் பெற்றுக்கொண்டு திருப்தியடைய வேண்டும்”
இந்தக் கூற்றுக்கெதிரான சகல தமிழ் முஸ்லிம் தலைவர்களும் கட்சிகளம் போர்க்கொடி தூக்கின. இன்று சரத் பொன்சேகாவை ஜனாதி பதி யாக்க வரிந்த கட்டிக்கொண்டு களமிறங்கியுள்ள ரவூப் ஹக்கீமும், மனோ கணேசனும் அவர்களின் அரசியல் கட்சிகளும் அவற்றில் அடங்கும்.
பயங்கரவாதத்துக்கு எதிரான ஜனாதிபதியின் மனிதாபிமானப் போருக்கு எதிராகப் போர்க் கொடி தூக்கிய ஐ. தே. கட்சியின் அணியில் இருந்த இந்த சிறுபான்மை கட்சிகளும் அதன் தலைவர்களும் சரத் பொன்சேகாவின் இந்த சிறுபான்மை விரோதச் சொற்போருக்கு எதிராகவும் வன்மையாகப் போர் தொடுத்தன.
சிறுபான்மையினருக்கு எதிராக சரத் பொன்சேகா அப்படி எத்தகைய கருத்துக்களும் தெரிவிக்கவில்லை என்பது போலவே இந்த இருவரும் அவர்களது கட்சிகளும் தொண்டர்களை வழிநடத்திக் கொண்டு- இல்லை- வழி கெடுத்துக் கொண்டு இன்று சரத்பொன்சேகாவை சிறுபான்மை மக்களின் விடிவிளக்காகவும் விமோசகராகவும் சித்தரித்து தேர்தல் பிரசாரத்தில் தீவிரமாக இறங்கியுள்ளன. 
சரத் பொன்சேகாவின் இந்த சொற்போரினால் பாதிக்கப்பட்ட, அவமானப்பட்ட சிறுபான்மை மக்களின் நினைவாற்றலுக்குச் சவால் விடும் வகையில் ரவூப் ஹக்கீமும், மனோ கணேசனும் சரத் பொன் சேகாவை மனித உரிமைக் காவலனாக சித்தரிப்பது வேடிக்கையும் விந்தையும் கலந்த கேவலமான அரசியலாகும். கடந்த வருடம் பொன்சேகா பேசியது இவர்கள் மறந்தாலும் மக்கள் மறக்க மாட்டார்கள். மன்னிக்கவும் மாட் டார்கள்.
இதே காலப் பகுதியில் யுத்தத்தை நிறுத்த வேண்டுமென்று தமிழ்நாட்டில் இருந்து குரல் கொடுத்த தமிழக அரசியல் தலைவர்களைக் கோமாளிகள் என்று சரத் பென்சேகா ஏளனம் செய்தார். இதற்கு எதிராகத் தமிழகத் தலைவர்கள் போர்க்கொடி தூக்கி னார்கள். சரத்பொன்சேகாவின் கொடு ம்பாவி கூடத் திழகத்தில் எரிக்கப் பட்டது.
இவரது இந்த அகம்பாவக் கருத்தால் இந்தியமத்திய அரசாங்கமும் தர்ம சங்கடமான நிலைக்குத் துள்ளப்பட்டது. இலங்கை அரசுடன் இந்திய அரசு தொடர்பு கொண்டது. இறுதியில் சரத் பொன்சேகா தெரிவித்த இந்த கருத்துக்கள் அவரது தனிப்பட்ட கருத்து என்று பிரகடனப்படுத்தப்பட்டது.
சரத் பொன்சேகா இந்தக் கருத்தையும் மறுதலிக்கவில்லை. வாபஸ் பெறவும் இல்லை. இது போன்று இலங்கைச் சிறுபான்மையினருக்கு எதிராக சரத் பொன்சேகா தெரிவித்த கருத்துக்களும் அரசாங்கத்துக்கு தர்மசங்கடமான சூழ்நிலையை ஏற்படுத்தியது. அது அவரது தனிப்பட்ட கருத்து என்ற அரசாங்கம் பிரகடனப்படுத்தியது.
இராணுவ தளபதியாக இயங்கிய போது இவ்வாறு சிறுபான்மை விரோதக் கருத்துக்களையும் தமிழக தலைவர்களுக்கு விரோதமான கருத்துக்களையும் வெளிப்படுத்தித் தனது உள்ளக் கிடக்கையை வெளிப்படுத்திய வர்தான் சரத் பொன்சேகா.
அப்படியானால் முப்படைத் தபளதியாக- சகல படைகளுக்குமான தளபதியாக இயங்கக் கூடிய ஜனாதிபதி பதவிக்கு இவர் தெரிவு செய்யப்பட்டால் நிச்சயமாக இதைவிட அதிகம் அகம்பாவம் கொண்டவராகத் தான் செயற்படுவார். திமிர் பிடித்த வராகத்தான் செயற்படுவார்.
இப்போது சீருடையைக் கழற்றி இருப்பதாலும் அரசியல்வாதி வேஷம் போட்டிருப்பதாலும் அவர்களின் வாக்குகள் தேவைப்படுவதாலும் அளந்து பேசுகிறார். இவரை சிறுபான்மை மக்கள் நம்ப முடியாது. இத்தகையவர் ஆகவும்
சகல படைகளுக்குமான தளபதி யாகவும் தெரிவு செய்யப்படும் போது நிச்சயமாக அவரது சுயரூபம் மீண்டும் விசுவரூபம் எடுக்கும் என்பது நிச்சயம். இராணுவத் தளபதியாக இருந்த போது அவர் தெரிவித்த சிறுபான்மை விரோதக் கருத்துக்கள் முப்படைத் தளபதியாக இருக்கும் போது நிச்சயமாக அமுல்படுத்தப்படும் என்பதில் சந்தேகமே இல்லை.
