முல்லைப் பெரியாறு அணை விவகாரம்தமிழக சட்டப் பேரவை இன்று கூடுகிறது


முல்லைப் பெரியாறு அணை விவகாரம் தொடர்பாக தமிழக சட்டப் பேரவையின் சிறப்புக் கூட்டம் இன்று நடக்கிறது. முல்லைப் பெரியாறில் இப்போதுள்ள அணைக்கு பதிலாக புதிய அணை கட்ட வேண்டும் என கேரள சட்டப் பேரவையில் கடந்த 9 ம் திகதி தீர்மானம் நிறைவேற்றப்பட்டது. இதற்கு எதிர்ப்பு தெரிவிக்கும் வகையில் தமிழகம் முழுவதும் போராட்டங்கள், ஆர்ப்பாட்டங்கள் மற்றும் எல்லைப் பகுதியில் முற்றுகை போராட்டங்கள் நடந்து வருகின்றன.
இதைத் தொடர்ந்து தமிழக சட்டப் பேரவையின் சிறப்புக் கூட்டம் நடைபெறும் என்றும், அதில் அணை குறித்து முடிவெடுக்கப்படும் என்று கடந்த ஞாயிற்றுக்கிழமை முதல்வர் ஜெயலலிதா அறிவித்திருந்தார். அதன்படி, தமிழக சட்டப் பேரவையின் சிறப்பு கூட்டம் இன்று காலை 11.00 மணிக்கு நடக்கிறது. இக் கூட்டத்தில், முல்லைப் பெரியாறு அணை பாதுகாப்பற்றது என்று தவறாக பரப்பப்படும் பீதியின் அடிப்படையில் தமிழ்நாடு தனக்குள்ள உரிமையை விட்டுக் கொடுக்காது என்று தீர்மானம் நிறைவேற்றப்படுகிறது.
இக் கூட்டத்தில் திமுக, தே. மு. தி. க., கம்யூனிஸ்டுகள், காங்கிரஸ், பா. ம. க. உள்ளிட்ட கட்சிகள் தங்கள் கருத்துக்களை பதிவு செய்யும். அதைத் தொடர்ந்து இறுதியாக முதல்வர் ஜெயலலிதா முல்லைப்பெரியாறு அணை தொடர்பான தீர்மானத்தை கொண்டு வருவார். சட்டப் பேரவை கூடுவதை தொடர்ந்து கோட்டையில் உள்ள சட்டப் பேரவை அரங்கம் அலங்கரிக்கும் பணிகள் நடந்து வருகின்றன. மேலும், கோட்டையை சுற்றி பலத்த பாதுகாப்பு ஏற்பாடுகளும் செய்யப்பட்டுள்ளது. கோட்டையில் நுழைவோர் கடும் சோதனைக்கு உட்படுத்தப்பட்டு வருகிறார்கள்.
