பிரணாப் - ஹசாரே குழுவினரின்3ஆம் கட்ட பேச்சில் இழுபறி


மத்திய அமைச்சர் பிரணாப் முகர்ஜியுடன் அன்னா ஹசாரே குழுவினர் நடத்திய பேச்சுவார்த்தை நேற்று முன்தினம் சுமுக முடிவு எட்டப்படாததால், மீண்டும் பேச்சு வார்த்தை தொடர்கிறது. அன்னா ஹசாரேவின் உண்ணா விரதத்தை முடிவுக்கு கொண்டு வரும் பொருட்டு, அரசு தரப்பில் ஹசாரே குழுவினருடன் பேச்சு வார்த்தை நடந்து வருகிறது. 
ஹசாரே தரப்பில் பிரசாந்த் பூஷன், அரவிந்த் கெஜ்ரிவால், கிரண் பேடியும், அரசு தரப்பில் நிதியமைச்சர் பிரணாப் முகர்ஜியும் நேற்று முன்தினம் பேச்சு நடத்தினர். இந்த கூட்டத்தில் எவ்வித முடிவும் எடுக்கப்படவில்லை.
மத்திய அமைச்சர் சல்மான் குர்ஷித் குறிப்பிடுகையில், &quot;அரசு தரப்பில் உருவாக்கப்பட்டுள்ள லோக்பால் சட்ட மூலத்தை குறைத்து மதிப்பிட முடியாது. லோக்பால் மசோதா குறித்து கட்சிகளிடையே ஒருமித்த கருத்தை ஏற்படுத்துவதற்காக அனைத்து கட்சிக் கூட்டத்திற்கு ஏற்பாடு செய்தோம். இதில் முடிவு ஏற்படவில்லை. தேசிய அளவில் ஒருமித்த கருத்தை ஏற்படுத்த முயன்று வருகிறோம்&quot; என்றார்.
நிதியமைச்சர் பிரணாப் முகர்ஜி குறிப்பிடுகையில், &quot;அரசு தரப்பில் தாக்கல் செய்யப்பட்டுள்ள லோக்பால் சட்ட மூலம் பாராளுமன்ற நடைமுறைப்படி ஆய்வு செய்யப்பட்டும். அதில் எந்த பாதிப்பும் ஏற்பட்டு விடக் கூடாது. பாராளுமன்ற நிலைக்குழு பரிந்துரையின்படி, ஜன் லோக்பால் வரைவு சட்ட மூலத்தில் கூறப்பட்டுள்ளவைகளை வேண்டுமானால் ஒருங்கிணைந்த சட்ட மூலத்தில் இணைத்துக் கொள்ளலாம்&quot; என்றார். 
அன்னா ஹசாரே குழுவினர் கூறுகையில், &quot;மூன்றாம் கட்ட பேச்சுவார்த்தையில் எவ்வித முடிவும் எட்டப்படவில்லை. எங்கள் முடிவில் உறுதியாக உள்ளோம். அதில் இதுவரை எவ்வித மாற்றமும் இல்லை. இன்றைய பேச்சுவார்த்தை இழுபறியாகவும், ஏமாற்றம் அளிப்பதாகவும் இருந்தது. 
பாராளுமன்றம் தேவையான அவகாசத்தை எடுத்துக் கொள்ளும் என்றும், பாராளுமன்ற நடவடிக்கையில் தலையிட முடியாது என்றும் அரசு தரப்பில் கூறப்பட்டது. மீண்டும் ஆரம்பத்தில் இருந்து தொடங்க வேண்டியுள்ளது. கடந்த இரண்டு நாட்களாக, இறங்கி வந்தது போல் காட்டிக் கொண்ட அரசு பின்வாங்கிக் கொண்டுள்ளது&quot; என்றனர்.
அதிரடி திருப்பங்கள் தொடர்ந்து ஏற்பட்டு வந்த நிலையில் நல்லதொரு மாற்றத்தை எதிர்பார்த்திருந்த வேளையில், பின்னடைவு ஏற்பட்டிருப்பது மேலும் சிக்கலை உருவாக்கியுள்ளது.
