பிரசாரத்தை தடுக்க காங்கிரஸ் சதிநடிகை ரோஜா குற்றச்சாட்டு


வை.எஸ்.ஆர். காங்கிரஸ் தலைவர் ஜெகன் மோகன் ரெட்டி மீது சி.பி.ஐ. பொலிஸார் சொத்துக் குவிப்பு வழக்கு பதிவு செய்துள்ளனர். இவ்வழக்கில் கடந்த மார்ச் மாதம் குற்றப்பத்திரிகை தாக்கல் செய்யப்பட்டது. இந்நிலையில் ஜெகன்மோகன் ரெட்டியிடம் சி.பி.ஐ. பொலிஸார் விசாரணை நடத்தினர்.
இதுபற்றி வை.எஸ்.ஆர். காங்கிரஸ் கட்சியின் முன்னணி தலைவரும், நடிகையுமான ரோஜா ஐதராபாத்தில் நிருபர்களிடம் கூறியதாவது:
ஆந்திராவில் 18 சட்டசபை தொகுதிகள், ஒரு பாராளுமன்ற தொகுதிக்கு அடுத்த மாதம் 12ம் திகதி இடைத் தேர்தல் நடைபெற்றுள்ளது. இதையொட்டி எங்கள் கட்சித் தலைவர் ஜெகன்மோகன் ரெட்டி தீவிர பிரசாரத்தில் ஈடுபட்டு வந்தார். இந்தத் தேர்தலில் எங்கள் கட்சிக்குத்தான் அதிக வெற்றி வாய்ப்பு இருப்பதாக கருத்து கணிப்புகள் வெளியாகி உள்ளன.
எனவே, ஜெகன்மோகன் ரெட்டியை பிரசாரம் செய்ய விடாமல் தடுக்கவே காங்கிரஸ் மேலிடம் சி.பி.ஐ. விசாரணையை தீவிரப்படுத்தி உள்ளது. 18 மாதங்களுக்கு முன்பு அவர் மீது சொத்துக் குவிப்பு வழக்கு பதிவு செய்யப்பட்டது. 
இதுவரை அவரிடம் சி.பி.ஐ. விசாரணை எதுவும் நடத்தாமல் தேர்தல் சமயத்தில் விசாரணை நடத்த வேண்டியதன் அவசியம் என்ன? காங்கிரஸ் மேலிடம் ஜெகன்மோகன் ரெட்டிக்கு கொடுத்து வரும் நெருக்கடி பற்றி ஆந்திர மக்கள் பார்த்துக் கொண்டுதான் உள்ளனர். அவர்கள் இந்தத் தேர்தலில் காங்கிரசுக்கு பாடம் புகட்டுவார்கள் இவ்வாறு அவர் கூறினார்.
