மாத்தளை மாநகர வீதிகள்திருத்தப் பணிகள் துரிதம்


(உக்குவளை விசேட நிருபர்)
மாத்தளை மாநகர சபைக்குட்பட்ட சகல பாதைகளும் துரிதமாக அபிவிருத்தி செய்யப்பட்டு வருகின்றன.
மாத்தளை மாநகர சபைக்கான தேர்தல் நடைபெற முன்னர் மாத்தளை மாநகரில் நிலுவையில் இருக்கும் சகல அபிவிருத்தி பணிகளும் குறுகிய காலத்தில் நிறைவேற்றப்படும் என தான் கூறியதற்கிணங்கவே இவ் அபிவிருத்திப் பணிகள் துரிதப்படுத்தப்பட்டுள்ளன என மாத்தளை மாநகர முதல்வர் ஹில்மி முஹம்மத் கரீம் தெரிவிக்கின்றார்.
இது தொடர்பாக தொடர்ந்து கருத்துத் தெரிவித்த அவர்!
மாத்தளை மாநகர எல்லைக்குள் இருக்கும் சகல பாதைகளும் மாத்தளை மாநகர சபைக்கு சொந்தமெனவே எல்லோரும் கூறுகின்றனர். மாத்தளை மாநகர எல்லைக்குள் இருக்கும் 80% வீதமான பாதைகள் வீதி அபிவிருத்தி அதிகார சபைக்கு சொந்தமானவை, எஞ்சிய சிறு பகுதியே எமது மாநகர சபைக்கு சொந்தமானவை.
கடந்த காலங்களில் சில அரச திணைக்களங்கள் செய்த சில தவறுகளினால் எமது அபிவிருத்திப் பணிகளில் சில பின்னடைவுகள் ஏற்பட்டன. அவைதான் இப்போது நிலுவையில் உள்ளன. நிலுவையில் உள்ள இந்த அபிவிருத்திப் பணிகளே இப்போது நடைமுறைப்படுத்தப்பட்டு வருகின்றன. இவ் அபிவிருத்திப் பணிகள் யாவும் எதிர்வரும் மாத்தளை மாநகர சபைத் தேர்தலுக்கு முன் நிறைவேற்றப்படும்.
மாத்தளை நகரை முழுமையாக அபிவிருத்தி செய்து மாத்தளை நகரை மத்திய மாகாணத்தில் மாத்திரமன்றி இலங்கையிலேயே ஒரு சிறந்த நகரமாக மாற்றியமைப்பதே எனது உண்மையான நோக்கம் எனவும் மாநகர முதல்வர் ஹில்மி முஹம்மத் கரீம் மேலும் தெரிவித்தார். (ஐ-ஞ)
