போதிய ஆசிரியர் வளம் இன்றி மாணவர்களின்கல்வித் தரத்தை உயர்த்துவது கடினம்

இரத்தினபுரி மாவட்ட தமிழ் பாடசாலைகளின் அதிபர்கள் ஆதங்கம்
(இரத்தினபுரி சுழற்சி நிருபர்)
எத்தனை வளங்களும் இருந்தாலும் மாணவர்களுக்குக் கல்வி கற்பிப்பதற்கான ஆசிரிய வளம் இன்றி மாணவர்களின் கல்வித் தரத்தை உயர்த்துவது கடினம் என இரத்தினபுரி மாவட்டத் தமிழ்ப் பாடசாலைகளின் அதிபர்கள் சுட்டிக்காட்டுகின்றனர்.
இரத்தினபுரி மாவட்டத்தில் நிலவும் பாரிய ஆசிரிய தட்டுப்பாட்டால், பாடசாலைகளை அபிவிருத்தி செய்ய ஆசிரிய வளம் போதாமையினால் அல்லல்படும் தமிழ்ப் பாடசாலைகளின் அதிபர்கள் இவ்வாறு தெரிவிக்கின்றனர்.
போதிய பெளதீக வளங்களுடன், மனிதவள ஆசிரிய வளங்களையும் கொண்ட பாடசாலைகளில் பரீட்சைப் பெறுபேறுகள் சிறப்பாக அமைவது சர்வசாதாரணம். ஆனால் இம்மாவட்ட தமிழ்ப் பாடசாலைகளைப் பொறுத்த வரையில் ஆசிரிய வளம் மிகவும் குறைவாகவுள்ளது.
எனவே இரத்தினபுரி மாவட்டத் தமிழ்ப் பாடசாலைகளில் நிலவும் ஆசிரிய தட்டுப்பாடு குறித்து சம்பந்தப்பட்டோர் போதிய கவனம் செலுத்தி இப்பாடசாலைகளில் கல்வி கற்கும் மாணவர்களின் கல்வி நிலையை மேம்படுத்த ஆக்கபூர்வமான நடவடிக்கை மேற்கொள்ள வேண்டுமென இப்பாடசாலை அதிபர்கள் வேண்டுகோள் விடுக்கின்றனர்.
தமக்குரிய தமது பாடசாலைகளுக்குரிய ஆசிரியர்களைப் பெற்றுத் தந்தால் தமது மாணவர்களின் பரீட்சைப் பெறுபேறுகளை உயர்த்தி அவர்களின் கல்வித் தேவைகளை எதிர்பார்த்ததைவிட அடையாளப்படுத்திக் காட்ட முடியும் என தெரிவிக்கின்றனர். (ஐ-ஞ)
