திருவனந்தபுரத்தில் விபத்தில் காயமடைந்த பாம்புக்கு அறுவை சிகிச்சை



திருவனந்தபுரத்தில் விபத்தில் காயமடைந்து குடல் வெளியே வந்த நாகப்பாம்புக்கு 2 மணிநேரம் வெற்றிகரமாக அறுவை சிகிச்சை நடத்தப்பட்டது. கேரள மாநிலம், திருவனந்தபுரத்தில் வாவா சுரேஷ் (32) என்ற வாலிபர் பாம்புகளை பிடிப்பதில் வல்லவர். திருவனந்தபுரம் பாப்பனம் கோட்டில் ஒரு வீட்டில் நாகப்பாம்பு புகுந்துவிட்டதாக சுரேஷ¤க்கு தகவல் கிடைத்தது. 
அங்கு சென்ற சுரேஷ், நாகப்பாம்பை பிடித்தார். பாம்பு மீது ஏதோ மோதி குடல் வெளியே வந்தது சுரேஷ¤க்கு தெரியவந்தது. உடனடியாக அதை கால்நடை மருத்துவமனைக்கு கொண்டு சென்றார். பாம்பை பரிசோதித்த டாக்டர்கள் உடனடியாக அதற்கு அறுவை சிகிச்சை செய்யவேண்டும் என்றும், அதற்கு வனத்துறை அனுமதி வேண்டும் என்றும் கூறினர். 
இதையடுத்து சுரேஷ் வனத்துறை அதிகாரிகளை சந்தித்து அனுமதி வாங்கினார். இதன்பின், டாக்டர் ராஜேஸ்வரியின் தலைமையில் 4 டாக்டர்கள் அந்த பாம்புக்கு வெற்றிகரமாக அறுவை சிகிச்சை செய்தனர். தற்போது இந்த பாம்பு சுரேஷின் வீட்டில் உள்ளது. உடல் தேறிய பின், பாம்பை காட்டில் கொண்டுவிடப்போவதாக சுரேஷ் கூறினார்.
